

**ЧЕТИРИДЕСЕТ И ТРЕТО НАРОДНО СЪБРАНИЕ**

**НА РЕПУБЛИКА БЪЛГАРИЯ**

**КОМИСИЯ ПО ЕВРОПЕЙСКИТЕ ВЪПРОСИ И КОНТРОЛ НА ЕВРОПЕЙСКИТЕ ФОНДОВЕ**

**МЕЖДИНЕН ДОКЛАД**

**относно приключването на програмите, съфинансирани със средства на Европейския съюз и на страните от Европейското икономическо пространство през програмен период 2007 – 2013 г., както и постигнатия напредък по програмите за програмен период 2014 – 2020 г.**

**(по данни към 30 юни 2016 г.)**

**септември 2016 г.**

**УВОД**

Настоящият Междинен доклад за усвояването на средствата от Европейския съюз в Република България за първата половина на 2016 г. е изготвен в съответствие с чл. 3, ал. 1, т. 3 от Правилата за организацията и дейността на КЕВКЕФ в 43-то Народно събрание на Република България. Документът е разработен на базата на информация за изпълнението на отделните програми и инструменти, съфинансирани с европейски средства, предоставена от съответните структури в държавната администрация, отговорни за тяхното управление или координация.

Докладът отразява статуса по управлението на средствата от Европейския съюз **към 30 юни 2016 г.**, като предлага обстоен преглед върху следните програми и инструменти:

* **7 Оперативни програми, съфинансирани от Структурните и Кохезионния фонд (СКФ):**
	+ Оперативна програма “Транспорт” 2007-2013 г.;
	+ Оперативна програма “Околна среда” 2007-2013 г.;
	+ Оперативна програма “Регионално развитие” 2007-2013 г.;
	+ Оперативна програма “Развитие на човешките ресурси” 2007-2013 г.;
	+ Оперативна програма “Развитие на конкурентоспособността на българската икономика” 2007-2013 г.;
	+ Оперативна програма “Административен капацитет“ 2007-2013 г.;
	+ Оперативна програма “Техническа помощ” 2007-2013 г.;
* **2 Програми, съфинансирани от Европейския земеделски фонд за развитие на селските райони и Европейския фонд за рибарство:**
	+ Програма за развитие на селските райони 2007-2013 г.;
	+ Оперативна програма за развитие на сектор „Рибарство“ 2007-2013 г.
* **Финансов механизъм на Европейското икономическо пространство, Норвежка програма за сътрудничество и Програма за сътрудничество „България – Швейцария“.**
* **Програми в рамките на Европейското териториално сътрудничество:**
	+ Програма за трансгранично сътрудничество България – Сърбия 2007-2013 г.;
	+ Програма за трансгранично сътрудничество България – Турция 2007-2013 г.;
	+ Програма за трансгранично сътрудничество България – Македония 2007-2013 г.;
	+ Програма за трансгранично сътрудничество Румъния - България 2007-2013 г.;
	+ Програма за трансгранично сътрудничество Гърция - България 2007-2013 г.
	+ Оперативна програма за транснационално сътрудничество Югоизточна Европа 2007-2013 г., Съвместна оперативна програма Черноморски басейн 2007-2013 г., ИНТЕРРЕГ IVC, УРБАКТ, ИНТЕРАКТ
* **8 Оперативни програми, съфинансирани от Европейските структурни и инвестиционни фондове (ЕСИФ):**
	+ Оперативна програма "Транспорт и транспортна инфраструктура" 2014-2020 г.;
	+ Оперативна програма "Околна среда" 2014-2020 г.;
	+ Оперативна програма "Региони в растеж" 2014-2020 г.;
	+ Оперативна програма "Иновации и конкурентоспособност" 2014-2020 г.;
	+ Оперативна програма "Инициатива за малки и средни предприятия" 2014-2020 г.;
	+ Оперативна програма "Развитие на човешките ресурси" 2014-2020 г.;
	+ Оперативна програма "Наука и образование за интелигентен растеж" 2014-2020 г.;
	+ Оперативна програма "Добро управление" 2014-2020 г..
* **2 Програми, съфинансирани от Европейския земеделски фонд за развитие на селските райони и Европейския фонд за морско дело и рибарство:**
	+ Програма за развитие на селските райони 2014-2020 г.;
	+ Програмата за морско дело и рибарство 2014-2020 г.
* **Оперативна програма за храни и/или основно материално подпомагане от Фонда за европейско подпомагане на най-нуждаещите се лица (ОПХ ФЕПНЛ)**
* **Програми в рамките на Европейското териториално сътрудничество:**
	+ Програма за трансгранично сътрудничество България – Сърбия 2014-2020 г.;
	+ Програма за трансгранично сътрудничество България – Турция 2014-2020 г.;
	+ Програма за трансгранично сътрудничество България – Македония 2014-2020 г.;
	+ Програма за трансгранично сътрудничество Румъния - България 2014-2020 г.;
	+ Програма за трансгранично сътрудничество Гърция - България 2014-2020 г.
	+ Програма Балкани - Средиземно море 2014-2020; Програма Дунав 2014-2020; Съвместна оперативна програма за ТГС Черноморски басейн 2014-2020; ИНТЕРРЕГ Европа 2014-2020; ЕСПОН 2014-2020; УРБАКТ III 2014-2020; ИНТЕРАКТ III

В доклада са засегнати редица ключови аспекти от процеса на усвояване на еврофондовете, сред които: приключване на програмите за период 2007-2013 г.; анализ на въздействието им върху българската икономика; отчет на индикаторите за постигането на заложените цели в стратегическите документи; напредък по програмите, които се съфинансират от Европейските структурни и инвестиционни фондове през периода 2014-2020 г. и др.

Прегледът по отделните програми и инструменти е извършен на база постъпилата информация от ресорните административни структури, както и на база проведените през годината изслушвания пред КЕВКЕФ.

По отношение на **Програмен период 2007-2013 г.** е използвана следната логическа структура на изложението:

* + Общ реализиран напредък;
	+ Идентифицирани проблеми при финализирането на програмите и научени уроци;
	+ Оценка на потенциалния риск от налагането на финансови корекции;
	+ Анализ на въздействието на програмите върху българското общество и окончателен отчет на индикаторите за постигането на заложените цели.

Представената информация за **Програмен период 2014-2020 г.** е систематизирана в следните 7 раздела:

* + Стратегически цели на програмата;
	+ Институционална рамка;
	+ Приоритети на всяка от програмите;
	+ Постигнат напредък по всяка от програмите;
	+ Напредък по отделните приоритетни оси;
	+ Идентифицирани проблеми от страна на управляващите органи и предприети мерки за преодоляването им;
	+ Предвидени дейности по програмите до края на годината.

С оглед постигането на съпоставимост, постъпилите финансови данни от структурите на изпълнителната власт са представени в доклада в националната валута на Република България – български лев, а там, където данните са предоставени в евро, те са трансформирани по фиксирания курс на Българска народна банка - 1,95583 лв. за 1 евро. Преобразуването на валутите и закръгленията е възможно на места да са довели до минимално изменение на изходните данни за анализа.

КЕВКЕФ следи отблизо дейността на изпълнителната власт и допринася за успешната реализация на програмите през новия програмен период 2014-2020 г., финализирането на стария програмен период 2007-2013 г., както и за изпълнението на целите на Стратегията „Европа 2020“, посредством правомощията на националните парламенти, предвидени в Договора от Лисабон и неформалния политически диалог с Европейските институции. Приносът на КЕВКЕФ се изразява и в провокирания широк дебат по темата с участието на всички заинтересовани страни – парламент, изпълнителна власт, граждански сектор, бизнес, синдикати и научни среди, по линия на Съвета за обществени консултации (СОК) към комисията.

***Комисията по европейските въпроси и контрол на европейските фондове в 43-то Народно събрание на Република България благодари за съдействието от страна на структурите на изпълнителната власт за предоставената информация при подготовката на настоящия доклад, както и за активното им участие в редовните заседания на Комисията, посветени на темата "еврофондове". КЕВКЕФ изразява увереността си, че установеното ползотворно сътрудничество ще бъде успешно продължено и задълбочено.***

**I.** **Приключване на програмите, съфинансирани със средства на Европейския съюз и на страните от Европейското икономическо пространство през програмен период 2007 – 2013 г.**

**А) Обобщена информация за финансовото изпълнение на програмите към 30.06.2016 г.**

**Към 30.06.2016 г.** **реално изплатените средства на бенефициентите** възлизат на **21 661 318 342 лв**., като за периода **01.01-30.06.2016 г. те са 620 582 387 лв.** Общият размер на **верифицираните разходи към 30.06.2016 г. е 21 505 332 593 лв**. **Само за първата половина на 2016 г. верифицираните разходи са 1 684 165 109 лв. Общите сертифицирани разходи към 30.06.2016 г. са 18 250 646 293 лв., като 3 152 129 696 лв. от тях са само за периода 01.01-30.06.2016 г.**



**Б) Анализ на въздействието на програмите върху българската икономика**

Един от методите, чрез които може да се определи въздействието на средствата от фондовете на Европейския съюз върху развитието на българската икономика е разработеният симулационен модел **СИБИЛА (**Симулационен модел на българските инвестиции в дългосрочен растеж). Моделът позволява оценка на нетното въздействие на европейските фондове, съобразно различни фактори на икономическия растеж. Предвид обстоятелството, чевсеки от тях има своята ключова роля, подценяването на който и да било фактор би затруднило силно функционирането на икономиката.

За програмен период 2007-2013 г. данните от модела показват, че инвестициите от Европейските програми имат значим и положителен ефект върху българската икономика, като се отчитат ефектите както на макро-, така и на микроикономическо равнище. Реалният БВП в 2015 г. (в края на първия програмен период) е с 10,1% по-висок, отколкото в сценарий, при който България не би разполагала със средствата от седемте оперативни програми, Програмата за развитие на селските райони (ПРСР) и Оперативната програма за развитие на сектор „Рибарство“.

Съпоставени с общите бюджетни разходи в периода 2007-2013 г. средствата от европейските фондове са 9%, но те допринасят за 80% от публичните инвестиции. Значителна част от тези инвестиции са насочени към изграждане на инфраструктура (транспортна инфраструктура - 20,5% от всички разходени средства; инфраструктура за води и отпадъци - 16,2% от разходите), местно и регионално развитие - 18,8% от разходите, инвестиции в човешки капитал - 12,7%, инвестиции в развитие на бизнеса - 12,2%, иновации - 9% и др.

Изпълнението на индикаторите води до чувствително подобрение в условията на живот за българските граждани: облекчаване на трафика; увеличаване на средната скорост на придвижване по всички нови и реконструирани участъци; намаляване на времето за пътуване; намаляване на вредните газове; подобрено състояние на водните обекти, увеличаване на броя на домакинствата, включени към канализационна мрежа и пречистване; осигурено екологосъобразно обезвреждане на отпадъците на 1/3 от населението на страната; новосъздадени работни места, които нямаше да съществуват при отсъствие на европейско съфинансиране.

Въпреки трудностите и закъснелия старт, изпълнението на програмите дава видими резултати и променя осезаемо страната. Данните ясно демонстрират, че средствата от ЕС имат ключово значение за възстановяването на икономиката от настъпилата през 2009-2010 г. глобална финансова и икономическа криза.

**В) Статус на изпълнението на всяка от програмите към 30.06.2016 г.**

1. **Оперативна програма „Транспорт“ 2007 – 2013 г. (ОПТ)**
	1. **Общ реализиран напредък по ОПТ към 30.06.2016 г.**

**Към 30.06.2016 г. по Оперативна програма „Транспорт” 2007-2013 г. (ОПТ) е предоставена безвъзмездна финансова помощ (БФП) на общо 117 проекта по всички приоритетни оси. По програмата се изпълняват 25 инвестиционни проекта, като 19 от тях вече са завършени. Реализират се 11 „големи” проекта (над 50 млн. евро), като всеки един от тях е одобрен и от Европейската комисия (ЕК).**

По отделните приоритетни оси могат да бъдат обобщени и отчетени следните постигнати резултати:

* По **приоритетна ос** **1** *„Развитие на железопътната инфраструктура по Транс-европейските и основните национални транспортни оси”*:
* Рехабилитирани са близо 500 км ж.п. линии
* Изградени са 6 метро станции
* Изградени са 6.7 км метро линии
* По **приоритетна ос** **2** *„Развитие на пътната инфраструктура по Транс-европейските и основните национални транспортни оси”*
* Изградени са 260 км автомагистрали
* Рехабилитирани са 19 км пътища
* Изградени са 31 км нови I клас пътища
* По **приоритетна ос** **3** *„Подобряване на интермодалността при превоза на пътници и товари”*
* Изградени са 14 метро станции
* Изградени са 14 км метро линии
* Рехабилитирани 3 жп гари
	1. **Идентифицирани проблеми при финализирането на ОПТ и научени уроци**

При изпълнението на ОПТ 2007-2013 г. са били срещнати редица трудности и предизвикателства, които са спомогнали да се натрупа добър опит и практика в управлението на проекти. Качеството на работните проекти, както и тяхната подготовка в срок, се оказва от съществено значение за успешното изпълнение на програмата. Значителна е и ролята на дейностите по опазване на околната среда, археологическите разкопки и отчуждителните процедури.

Отчетено е, че липсата на оборотни финансови средства се отразява пряко, както на темповете на напредъка, така и на качеството. В тази връзка със съвместни усилия на заинтересованите страни са предприети необходимите действия на национално ниво, с които се гарантира изпълнението на проектите в риск. Добрата комуникация на проектите между всички заинтересовани страни също има своя принос към по-доброто управление на европейските средства.

Проучванията за програмен период 2007-2013 г. са индикирали за наличие на недостатъчна обмяна на опит и експертиза между бенефициентите, УО и контролните органи. Регистрира се и недостатъчен административен капацитет и ресурс предимно при управлението на големите проекти. С обедини усилия трябва да се работи за тяхното минимизиране и преодоляване, както и да се намерят подходящи средства за намаляване текучеството на персонала, който е натрупал опит и знание.

* 1. **Оценка на потенциалния риск от налагане на финансови корекции по ОПТ към 30.06.2016 г.**

До приключването на програмата, УО на ОПТ очаква средната стойност на финансовите корекции по програмата да достигне максимум до 5% от нейния бюджет. До момента УО е удържал от бенефициентите 78 467 626,63 лв.  Бенефициентите НКЖИ, ДППИ и АППД възстановяват задържаните средства, а бенефициентите „Метрополитен“ ЕАД и АПИ обжалват наложените им финансови корекции.

* 1. **Анализ на въздействието на ОПТ върху българското общество и окончателен отчет на индикаторите за постигането на заложените цели**

С цел да се преодолее натрупаното закъснение в изпълнението на рисковите проекти, в началото на 2015 г. УО на ОПТ разработи план за действие за успешното приключване на проектите в рамките на програмния период. Всички предложени промени в него са довели до препрограмиране на двете оперативни програми (ОПТ и ОП „Транспорт и транспортна инфраструктура 2014-2020 г.) и до промяна на решенията на ЕК за одобрение на „големи проекти.“

С одобреното изменение на ОПТ за промяна на процента на съфинансиране от Кохезионен фонд (КФ), рискът от загуба на безвъзмездни средства е сведен до минимум. С намаляването на обхвата на три проекта, предложени за фазиране, е избегнат рискът те да не бъдат завършени при приключването на програмата и съответно обявени за нефункционални. С цел по-добро усвояване на средства по КФ, в края на 2015 г. са одобрени и два „ретроспективни“ проекта по ос 2: за финансиране на големите пътни съоръжения по проект за Южна дъга на Софийски околовръстен път и финансиране на модернизацията и реконструкцията на виадукти по АМ „Тракия“ и АМ „Хемус“.

Със съвместните усилия на всички заинтересовани страни е преодоляно предизвикателството да се осигурят средства за завършване на проектите след края на 2015 г. в обема, в който са одобрени от Европейската комисия. В бюджета на бенефициента АПИ са заложени средства, а на бенефициент НКЖИ е била отпусната временна безлихвена финансова помощ в размер на 318 милиона лв., за да се извършат необходимите разплащания. На този етап основната задача, която стои пред бенефициента НКЖИ, е до края на 2016 г. да завърши и четирите инвестиционни проекта (модернизацията на ж.п. линията „Септември-Пловдив“, рехабилитацията на ж.п. линията Пловдив-Бургас, реконструкция и електрификация на ж.п. участък Първомай-Свиленград и интермодален терминал Пловдив).

В резултат на активната работа и положените съвместни усилия на всички страни, включени в процеса на изпълнението на програмата, рискът от загуба на БФП е сведен до минимум. Изпълнението на ОП „Транспорт“ 2007-2013 г. приключва с 97 % усвояване на европейските средства.

Реализираните до момента проекти изпълняват целите на ОПТ. Постигнати са заложените резултати и са създадени условия и благоприятна среда за развитието на бизнеса и икономиката и подобряването на качеството на човешкия живот.

С въвеждането в експлоатация на пътните проекти има всички предпоставки да се очаква облекчаване на трафика, увеличаване на средната скорост, респективно съкращаване на времето за пътуване и намаляване на вредните газове. Това следва да осигури сигурност и комфорт на движение по пътищата, както и значително оптимизиране на разходите за транспорт.

За да се почувства осезаемо ефектите от инвестициите в железопътната инфраструктура, е необходимо да приключат строителните дейности по целите направления. През програмен период 2014-2020 г. продължава да се инвестира в оставащите отсечки, които допълват започнатите ж.п. участъци през програмен период 2007-2013 г.

Развитието на метрото в София значително улеснява ежедневието на жителите на столицата, с оглед на спестеното време и средства. В допълнение се подобряват и сигурността, надеждността и комфорта при пътуване в градски условия и се насърчава употребата на екологосъобразни видове транспорт.

В експлоатация са въведени и бреговите центрове за управление на морския и речния трафик във Варна, Бургас и Русе, които осигуряват наблюдението на цялата акватория на България с най-модерната информационна система в света. По този начин се цели повишаване безопасността, сигурността и ефикасността на морския транспорт, както и намаляване на екологичните последствия от замърсяване, причинено от корабите в морските пространства на Общността.

Въпреки положените усилия, бенефициентите не са успели да инвестират целия предвиден ресурс за техническа помощ, за модернизация на ж.п. гарите и строителството на интермодалния терминал. Продължават и дейностите по финализиране на проектите в изпълнение.

# Оперативна програма „Околна среда” 2007-2013 г. (ОПОС)

* 1. **Общ реализиран напредък по ОПОС към 30.06.2016 г.**

Финансовото изпълнение на програмата към 30.06.2016 г. е 97% от актуалния бюджет на програмата. В края на годината то се очаква да достигне 100% на ниво програма. До този момент, чрез изплатените на бенефициентите средства, в икономиката на страната са инвестирани близо 3,5 млрд.лв.

Физическото изпълнение на програмата към 30.06.2016 г. по отделните приоритетни оси може да бъде обобщено, както следва:

* По **Приоритетна ос 1** за индикатор „*Подобряване и развитие на инфраструктурата за питейни и отпадъчни води и подобряване качеството на атмосферния въздух“* са изградени/реконструирани 50 броя пречиствателни станции за отпадъчни води (ПСОВ) при заложена обща целв. стойност на индикатора по програма 45 броя.

В рамките на ос 1, по отношение на мерките за подобряване качеството на атмосферния въздух, чрез осигуряване на екологични превозни средства на градския транспорт, са доставени 10 метровлака, 20 трамвайни мотриси, 126 автобуса и 100 тролейбуса като в процентно съотношение физическото изпълнение е на 100 % завършено спрямо заложеното.

По отношение на мерките за повишаване капацитета на териториалните структури на Главна дирекция „Пожарна безопасност и защита на населението” (ГДПБЗН) към Министерство на вътрешните работи (МВР) за реакция при наводнения е доставено модерно оборудване и техника, чрез която е повишена ефикасността на дейността на териториалните звена на ГДПБЗН и е осигурена надеждна защита на живота и имуществото на гражданите при наводнения и други бедствия. Доставената специализирана и инженерна техника включва: надуваеми лодки с извън бордови двигател, надуваеми плотове и спасително оборудване, помпени станции и моторни помпи, специално работно облекло, специален автомобил със сменяеми контейнери и прикачен кран, контейнери за специализирано спасително оборудване, всъдеходи-амфибия, автомобили с повишена проходимост, електрическо и осветително оборудване за временни селища, контейнери /фургони/ за изграждане на временни селища, палатки за изграждане на временни селища, битово и санитарно оборудване за временни селища, мобилни системи за пречистване и контрол на вода, Мобилен Команден Пункт (МКП) – командно-щабен автомобил с фургон с комуникационно оборудване, шлангове, платно за укрепване на диги и модули за изграждане на временни диги, многоцелеви високопроходими транспортни средства за реакция при наводнения, седлови влекач и ремарке – тежковоз, комуникационно оборудване. В резултат от проекта е осъществено и разширяване на обхвата на цифрова радиокомуникационна система по ТЕТРА стандарт на МВР.

* По отношение на **Приоритетна ос 2***“Подобряване и развитие на инфраструктурата за третиране на отпадъци”*изпълнението е, както следва:
* *Население, обслужвано от регионални системи за управление на отпадъците –* 4 млн. души при заложен индикатор по програмата 3,9 млн. души.
* *Изградени и завършени интегрирани системи за управление на отпадъците –*изградени 18 броя.
* По отношение на **Приоритетна ос 3***“Опазване и възстановяване на биологичното разнообразие”* от заложените по програмата четири индикатора три са с надхвърлени целеви стойности и един е постигнат на 100% **:**
* Брой картирани защитени територии и зони от мрежата НАТУРА 2000 – 228 броя при заложена целв. стойност 228 броя или изпълнение на 100 %;
* Брой разработени/актуализирани планове за управление на защитени територии и защитени зони от мрежата НАТУРА 2000 – 64 броя при заложена целв. стойност на индикатора по програмата 44 броя или изпълнение над 143 %;
* Брой местообитания и видове, за чието опазване са изпълнени дейности – 365 броя при заложена целв. стойност на индикатора по програмата – 230 броя или изпълнение над 150 %;
* Процент от видовете и местообитанията по Директива 92/43/ЕИО с определени оценки за природозащитен статус – изпълнението е над 100 % от заложеното картиране на видовете и местообитанията по Директивата.
* По отношение на мерките за реакция при горски пожари в национални паркове, природни паркове, резервати и поддържани резервати на териториалните структури на ГДПБЗН към МВР са доставени 6 броя високопроходими пожарогасителни автомобили с оборудване за мониторинг, 67 бр. пожарогасителни автомобили за гасене на горски пожари лек тип, клас L и 134 бр. пожарогасителни автомобили за гасене на горски пожари среден тип, клас М. Същевременно са закупени и 4800 комплекта лични предпазни средства, 18 броя термовизионни камери и 150 броя сгъваеми резервоари за вода. С техническото обезпечаване на териториалните звена на ГДПБЗН ще бъде осигурена пожарна безопасност на територията на 3 национални парка, 11 природни парка, 55 резервата и 35 поддържани резервата. Чрез закупените пожарогасителни автомобили, лични предпазни средства, термовизионни камери и сгъваеми резервоари за вода, се предвижда да се осигури своевременна намеса за предотвратяване на рисковете за възникване на горски пожари, както и тяхното навременно и ефективно ограничаване и ликвидиране.
	1. **Идентифицирани проблеми при финализирането на ОПОС и научени уроци**

**Идентифицирани трудности и проблеми**

* Промяна в третирането на ДДС в сектор *Води*, което от своя страна доведе до проверка на вече верифицирани разходи и оттегляне на сертифицирани такива пред Европейската комисия. Същевременно се наложи промяна в Закона за ДДС, за да бъде възможно изплатеното недопустимо ДДС да бъде възстановено на ОПОС;
* Недобро планиране при изпълнението на дейностите по проектите, както и при избора на външни изпълнители;
* Невъзможност на бенефициентите да осигурят финансов ресурс за текущо изпълнение на проекта. Трудностите са свързани с покриване на собственото участие (в края на проекта), финансови корекции (в някои случаи това сериозно затруднява приключването на проектите) и осигуряване на достатъчно ликвидни средства;
* Липса на административен капацитет от страна на бенефициентите, непознаване на проектния цикъл, приложимите нормативни уредби, наръчници, указания, ръководства и други релв.нтни документи;
* Наложена финансова корекция.

**Приоритетни мерки, които са предприети**

* Актуализирани бюджети на проектите с цел отразяване на реалните стойности на договорите и отчитане на спестяванията по тях, като се актуализира размерът на БФП с анекси, без да се променя размерът на вече платените авансови средства;
* След като са идентифицирани рисковите проекти по ОПОС 2007 – 2013 г., се пристъпило към засилен мониторинг на дейностите по тях. Така от първоначално предвидените 14-15 проекта за прехвърляне в следващ програмен период, след множество съвместни действия на УО на ОПОС и бенефициентите, броят на проектите е сведен до минимум, като половината от идентифицираните рискови проекти са физически завършени и разплатени от ОПОС 2007 – 2013 г. Фазирани са 8 проекта на общините Банско, Видин, Тервел, Шумен, Раднево, Ямбол, Враца и Варна;
* След задълбочен анализ и усилен мониторинг от страна на УО на ОПОС, са предприети мерки за удължаване срока на дейностите до 31.12.2015 г. на проекти, при които е идентифицирано забавяне при изпълнението на дейностите, поради независещи от бенефициентите причини;
* Интензивна комуникация между УО и бенефициентите на програмата. Организация и провеждане на редовни срещи с бенефициентите, с цел отстраняване на текущите проблеми при изпълнение и финализиране на проектите;

**Научени уроци**

* Необходимостта от добро планиране на етап стартиране на проектите (изработване и провеждане на тръжни процедури, набавяне на нужните разрешителни, осигуряване на ликвидни средства и др.) е в основата на качественото им и срочно реализиране и постигане на заложените цели. Принципите и подходът за инвестициите, трябва да бъдат добре обмислени, с цел минимизиране на риска в хода на изпълнение на проектите;
* Реализацията на инвестициите изисква изграждане на стабилен административен капацитет, както при бенефициентите, така и при изпълнителите;
* Разписване на унифицирани правила за управление и изпълнение на проектите, провеждане на консултативни срещи и информационни мероприятия за бенефициентите по отношение на подготовката, изпълнението, отчитането и съхраняването на документацията по проектите;
* Активни съвместни действия между УО и Строителната камара по подготовката на стандартизирани документи за възлагане на обществени поръчки за инженеринг, строително-монтажни работи и строителен надзор за линейна ВиК мрежа и пречиствателни станции за отпадни води.
	1. **Оценка на потенциалния риск от налагане на финансови корекции по ОПОС към 30.06.2016 г.**

Към 30.06.2016 г. процесът по осъществяване на последващ контрол за законосъобразност на всички договори за обществени поръчки, съфинансирани изцяло или частично със средства от Европейския фонд за регионално развитие и Кохезионния фонд, е финализиран. Общата численост на проверените договори е над 2 500 бр., като за приблизително половината от тях, вследствие на установени нарушения при възлагането им, е наложена финансова корекция.

Съществува риск от налагане на финансови корекции по проекти, съфинансирани по програмата, тъй като за приключване процеса по затваряне на програмата различните национални и европейски контролни органи ще извършват допълнителна одитна дейност. Размерът на потенциалния риск не може да се оцени на този етап.

* 1. **Анализ на въздействието на ОПОС върху българското общество и окончателен отчет на индикаторите за постигането на заложените цели**

През програмен период 2007-2013 г. ОПОС е основен източник за финансиране на подготовката на проекти за екологични инвестиции - в сектори *Води*, *Отпадъци* и *Биоразнообразие.*

Изпълнението на инвестиционните проекти по ОПОС води до значително подобрение на екологичния баланс в районите на инвестиции, а оттам - до повишаване качеството на живот на местните жители и приходящото население в съответните населени места.

**По отношение на проектите в сектор *Води* (в рамките на приоритетна ос 1 „Подобряване и развитие на инфраструктурата за питейни и отпадъчни води и подобряване качеството на атмосферния въздух“)се постигат:**

* Подобрение на водният баланс в регионите, предвид намаляване в загубите на питейна вода, което от своя страна ще доведе до намаление при разходваните за тази цел количества;
* Подобрение на качеството на питейната вода, тъй като чувствително се намалява инфилтрацията от почвите във водоснабдителната система. Интервенциите намаляват и количеството генерирани отпадъци от бутилирана минерална вода;
* Като вторичен ефект, ще се намалят количествата химикали, добавяни в питейната вода за привеждане водата до изискуемите нива на показателите за питейни води, което намалява химичния товар и в отпадъчните води;
* В резултат на голяма част от инвестициите ще се подобрят хигиените условия в определени райони, като ще се намали и рискът от разпространение на болестотворни микроорганизми и ограничаване на неприятните миризми в населените места.

**По отношение на проектите за *подобряване качеството на атмосферния въздух* (в рамките на ПО 1)се постига** чувствителното подобрение в качеството на транспортната услуга, въздуха и околната среда. По този начин градовете следва да покрият всички съвременни европейски изисквания за въвеждане на екологично чисти превозни средства, като част от процеса е възраждането на електрическия транспорт.

* В резултат от проекта за обновяване на автобусния парк на столицата е постигнат принос в намалението на вредните емисии в атмосферния въздух в София до 6 пъти, увеличаване броя превозни средства с екологични двигатели, увеличаване броя на превозните средства със свободен достъп за хора с увреждания;
* В резултат на проекта за закупуване и доставка на трамвайни мотриси в София са доставени 20 модерни мотриси. Чрез тях се позволява по-ефективно и икономично използване на енергийните източници, спомага се за намаляването на вредните емисии CO2 с до 5,05 т/год, и се облекчава трафика, чрез пренасочване на пътниците от автомобилния и автобусния транспорт към трамвайния;
* В резултат на проекта за закупуване и доставка на 10 метровлака се пести електроенергия и се подобрява качеството на въздуха. Вредните емисии в столицата се намаляват с 2,78 хил. т годишно, в т.ч. 2,6 хил. тона въглероден диоксид.

**По отношение на проектите в сектор *Отпадъци*:**

* Въвеждането на регионални системи за управление на отпадъците води до значително намаление на количествата депонирани отпадъци, поради отделянето на полезните компоненти;
* С въвеждането на сепариращи и компостиращи инсталации се увеличава количеството на преработените отпадъци;
* Преработката и повторното използване на ресурси води до намаление на количеството необходима вода и енергия (а от там и отделен въглероден диоксид) за техните производства;
* Компостът (от зелени или общо от биоразградими отпадъци), в зависимост от неговия характер, се използва за рекултивация, наторяване, облагородяване и др.

**По отношение на проектите в сектор *Биоразнообразие*:**

* Опазва се и се подобрява природозащитният статус на видове и местообитания;
* Подготвени стратегически документи в сферата (в т. ч. Национална приоритетна рамка за действие по Натура 2000, Планове за управление на защитени територии и зони);
* Картирани зони в рамките на Натура 2000;
* Осигурена е пожарна безопасност на територията на 3 национални парка, 11 природни парка, 55 резервата и 35 поддържани резервата. Чрез закупените пожарогасителни автомобили, лични предпазни средства, термовизионни камери и сгъваеми резервоари за вода, следва да се осигури своевременна намеса за предотвратяване на рисковете за възникване на горски пожари, както и тяхното навременно и ефективно ограничаване и ликвидиране.
1. **Оперативна програма „Регионално развитие“ 2007-2013 г. (ОПРР)**
	1. **Общ реализиран напредък по ОПРР към 30.06.2016 г.**

Оперативна програма "Регионално развитие" (ОПРР) има за цел подобряване на социално-икономическите условия в шестте района от ниво 2, т.е. преодоляване на тяхното изоставане спрямо регионите в ЕС, от една страна, и ограничаване на междурегионалните различия в България, от друга. Общият бюджет на ОПРР е 3,131 млрд. лв., разпределен в 5 приоритетни оси.

* 1. **Идентифицирани проблеми при финализирането на ОПРР и научени уроци**

|  |  |  |
| --- | --- | --- |
| **Проблем**  | **Извод**  | **Мярка на УО** |
| Липса на проекти на общините в пълна степен на проектна готовност в началото на програмен период 2007-2013 г. | Забавяне на началото на изпълнението на програмата | Предоставена е подкрепа от ТП по ОПРР 2007-2013г. за разработване на инвестиционни проекти в пълна проектна готовност за програмен период 2014-2020 г. |
| Недостатъчно ефективен конкурентен подбор при кандидатстването с проекти | Деконцентрация и разпиляване на ресурси и нецелесъобразност на публичните инвестиции | 36 големи градове центрове са определени за конкретни бенефициенти в средата на програмния период. |
| Несинхронизирано отваряне и изпълнение на отделните операции и схеми по отделните оперативните програми | Слаба координация и интеграция на изпълнението на териториално ниво | Предприети са стъпки за координирано изпълнение на схеми по ОПРР ОПРЧР за ПП 2007-2013 г. за деиституционализация и социални жилища |
| Липса на ясно дефинирани и приоритизирани приоритетни проекти на национално и местно ниво | Невъзможност за подкрепа и изпълнение на приоритетни национални и местни политики  | Разработени са Интегрирани планове за градско възстановяване и развитие. |

**Основни проблеми по отношение на мониторинга и контрола:**

* Основният проблем при изпълнението на проектите, който УО на ОПРР констатира през програмен период 2007-2013 г., е забавата при възлагането на обществени поръчки поради закъснение в обявяването на процедурите за избор на изпълнители от страна на бенефициентите по програмата, както и последващо обжалване на процедурите за избор на изпълнители по ЗОП. Тази забава, от своя страна, е довела до невъзможност за изпълнение на заложените в индивидуалните проекти дейности в съответствие с първоначалния план-график за тяхното изпълнение.
* Констатирана е и забава при изпълнението на част от договорите за предоставяне на безвъзмездна финансова помощ, поради следните причини:
* Неефективна работа на екипите за управление, поради неправилно разпределение на отговорностите и натовареността между членовете на екипа;
* Неефективно планиране на дейностите във времето и неспазване на графика за изпълнението на дейностите;
* Некачествено проектиране и необходимост от извършване на допълнителни видове строително-монтажни работи, оставащи за покриване със средства на бенефициентите;
* Недобър контрол на процесите в строителството, водещ до установено впоследствие некачествено изпълнени строително-монтажни работи и/или липса на пълна отчетна документация.

**Предприети мерки за преодоляване на гореизложените проблеми:**

* Във връзка с установените проблеми при изпълнението на проектите, е извършена периодична актуализация на нивото на риска по отделните проекти, като оценените с висок риск са проследени и контролирани с приоритет.
* Проведени са съвместни срещи с бенефициентите с идентифицирани рискови проекти, като са изготвени индивидуални планове за действие за ускоряване изпълнението на проектните дейности и регулярно подаване на искания за плащания.
* В допълнение, поради констатираната забава при възлагането на дейностите по отделните проекти, водеща до невъзможност за последващото изпълнение в съответствие със заложените срокове, УО е въвел допълнителни и адекватни мерки, като е извършено временно спиране на срока за изпълнение на проектите.
* По отношение на констатираните пропуски при изпълнението на строително-монтажните работи, УО е изисквал от бенефициента да извърши задължителен инвеститорски контрол, с оглед по-добър контрол при изпълнението на заложените дейности, и представянето на резултатите от извършените проверки към всяко едно искане за възстановяване на средства по програмата.

**Основни проблеми по отношение на финансовото управление и контрол:**

|  |  |  |
| --- | --- | --- |
| **Проблем**  | **Извод**  | **Мярка на УО** |
| Липса на подготвен административен капацитет при бенефициентите относно финансовото управление на проектите в началото на програмен период 2007-2013 г. | Забавил се е процесът на верификация при обработка на исканията за възстановяване на разходите. | Извършени са регулярни обучения на бенефициентите относно изискванията на УО и начина на изготвяне на окомплектоване на искания за възстановяване на разходите по договорите за БФП. |
| Процедурите за обработка от УО на искания за плащания са се извършвали изцяло на хартиен носител, като са липсвали стандартизирани документи и указания за попълването им които да се изискват от бенефициентите. | Значителен административен и времеви ресурс от бенефициенти и УО е бил ангажиран с оглед на преглед и обработка на голям обем от изисквания разходо-оправдателни документи по искания за плащане. | СО и УО са оптимизирали своите вътрешни процедури и обема на изисквани документи с оглед намаляване на административната тежест на бенефициентите и ускоряване на процеса на верификация и възстановяване на разходите на бенефициенти. Въведено е пилотно електронно отчитане на разходите по договорите за БФП. |
| Липса на синхроинизираност на изискваната информация от Сертифициращия орган и възможностите за въвеждането и в ИСУН. | Значителен административен и времеви ресурс от УО е бил ангажиран с поддържане на финансови данни по управлението на ОПРР 2007-2013 г. | УО е подготвил искания за промяна в обхвата на ИСУН, с оглед възможността за въвеждане от УО на изискваната информация от СО. |

**Основни проблеми по отношение на законодателната рамка, оценка на риска и нередностите:**

* Налагане на нов подход при оценка на финансовото влияние на част от срещаните нарушения, водещи до завишаване на броя и размерите на наложените финансови корекции;
* Риск от налагане на нови финансови корекции, включително въз основа на одитни доклади на ИА „ОСЕС“ или Дирекция „Национален фонд“ към МФ;
* Осъществяването на 100% контрол върху възлагането и изпълнението на договорите за обществени поръчки е довело до необичайно голям брой сигнали за нередност, носещи риск относно успешното приключване на Оперативната програма (към 08.07.2016 г. по ОПРР 2007-2013 г. са регистрирани 3 091 сигнала за нередност);
* Многократно увеличение на съдебните дела срещу МРРБ, вследствие на приетия Закон за управление на средствата от Европейските структурни и инвестиционни фондове (ЗУСЕСИФ) и регламентираните с него административни правоотношения между УО и бенефициентите. През целия период от 2007 г. до 2015 г. от общо 1 248 наложени от УО на ОПРР финансови корекции са започнати 51 съдебни производства, а след влизането в сила на ЗУСЕСИФ на 26.12.2015 г. до днешна дата са постъпили 52 бр. жалби, сезиращи българските съдилища. Видният темп на нарастване броя на започнатите производства води до завишаване на административното бреме и ангажиране на допълнителен бюджетен ресурс на МРРБ.

**Предприети мерки за преодоляване на гореизложените проблеми:**

* УО на ОПРР е извършил предварителен контрол преди верификация на всички обществени поръчки по договори за предоставяне на БФП по ОПРР 2007-2013 г. Сигналите за нередности са разгледани и приключени с налагане на финансова корекция или прекратяване на такава поради липса на нарушение;
* Подобряване на административния капацитет и уеднаквяване на практиката в областта на обществените поръчки, чрез провеждане на редовно (ежемесечно) вътрешно обучение на служителите на УО на ОПРР;
* Провеждане на срещи, семинари и обучения на бенефициентите по програмата;
* Въведена е и т.нар. „оценка на качеството“ върху контролната дейност на регионалните отдели;
* Подпомагане на дейността на УО от външен изпълнител (специализирана юридическа помощ) по отношение на обработката на сигнали за нередности;
* За периода 2014-2020 г., е добавено ново ключово изискване към системите за управление и контрол на управляващите органи, а именно „Ефективно прилагане на пропорционални мерки за борба с измамите“. В тази връзка, в Системите за управление и контрол (СУК) на УО на ОПРР 2014-2020 г. са предвидени адекватни и пропорционални мерки за борба с измамите, в съответствие с предоставените от ЕК насоки.
	1. **Оценка на потенциалния риск от налагане на финансови корекции по ОПРР към 30.06.2016 г.**

ОПРР оказва положително въздействие върху частните инвестиции, правителствените инвестиции, частното потребление, правителственото потребление, износа, вноса, броя на заетите и средната работна заплата.

Анализът на въздействието на кризата показва, че макар ефектът да не е съвсем еднотипен по страни-членки и поднационални региони на ЕС, икономическата криза, настъпила след 2008 г., като цяло е довела до забавяне, а в някои случаи и до обръщане на тенденцията на сближаване между регионите в ЕС. Същевременно обаче, при силно ограничени публични и частни инвестиции, наличните средства по СКФ, и конкретно по ОПРР, се превръщат в ключов приоритет за преодоляване на негативните ефекти от кризата, както в краткосрочен план, чрез създаване на търсене в икономиката, така и в дългосрочен план, чрез натрупване на производствени фактори като публична инфраструктура, човешки капитал и други.

Общото заключение, което може да бъде направено по отношение на ефективността на ОПРР 2007-2013 г. е, че въпреки забавянето при постигането на междинните целеви стойности, програмата се отличава с висока ефективност. В най-голяма степен това се отнася до интервенциите за устойчиво развитие на туризма и местно развитие и сътрудничество.

По отношение на оценката на полезността на програмата, може да бъде направено заключение, че инвестициите в образователна инфраструктура, енергийна ефективност, деинституционализация, културна инфраструктура, пътна инфраструктура и туристическа инфраструктура са с висока полезност и спомагат за задоволяването на идентифицираните нужди. Не толкова висока е полезността по отношение на идентифицираната нужда от развитие на производството на електроенергия от ВЕИ, като на практика много малък брой бенефициенти отчитат индикатора. С оглед на разгледаните сериозни нужди и цели преди реализирането на самото строителство на междусистемната газова връзка, полезността на извършените дейности по ОПРР не може да бъде оценена високо. Полезността на дейностите по ОПРР е намалена от факта, че заложената стойност на индикатора „Пациенти, облагодетелствани от подобрена здравна инфраструктура“ все още не е постигната.

Анализът на устойчивостта показва, че дизайнът на интервенциите по ОПРР на практика гарантира институционална устойчивост, тъй като самите бенефициенти на оперативната програма (например централни и общински власти) се отличават с висока устойчивост. На база на проведените посещения на място може да бъде направено общото заключение, че бенефициентите са предприели необходимите действия за осигуряване на устойчивост на резултатите от интервенциите.

Териториалното разпределение на интервенциите, разгледано по отношение на видовете общини, групирани съгласно стратегията на програмата (агломерационни ареали, неагломерационни ареали) ясно показва, че основният ресурс на програмата е концентриран в общини, които попадат в агломерационни ареали. Данните за разпределението на договорените средства показват, че инвестициите по ОПРР извън агломерационните ареали на практика са ограничени до образователна инфраструктура (включително енергийна ефективност), здравна инфраструктура, превенция на риска и туристическа инфраструктура. Както може да се очаква, при всеки от типовете интервенции размерът на помощта по ОПРР е значително по-голям за общините в агломерационните ареали, отколкото за общините извън тях. Като най-фокусирани могат да се отличат инвестициите в интегриран градски транспорт, които се извършват в столицата и 6-те най-големи града. Също така инвестициите в културна инфраструктура са насочени най-вече към столичния агломерационен ареал (44%), което също не е изненадващо предвид това, че е естествено столицата да бъде водещ център на културния живот. Като се има предвид характерът на пътната инфраструктура, преминаваща през територията на няколко общини, очаквано най-голям дял на тези инвестициите по ОПРР в този сектор представляват проекти, изпълнявани на територията на няколко общини.

* 1. **Анализ на въздействието на ОПРР върху българското общество и окончателен отчет на индикаторите за постигането на заложените цели**

Общата цел на ОПРР 2007-2013 г. е насочена към подобряване на качеството на живот и работната среда с по-добър достъп до основните услуги и нови възможности за повишена регионална конкурентоспособност и устойчиво развитие.

Програмата се реализира в следните направления: градска среда и интегриран градски транспорт; социална, образователна и културна инфраструктура; регионална пътна инфраструктура; развитие на туристическия потенциал; деинституционализация на социални услуги; здравна инфраструктура; подобряване на жилищните условия, вкл. за маргинализирани групи.

Реализирани са 1104 проекта на стойност над 3,27 млрд. лв. Общият размер на плащанията по договори е 3, 203 млрд. лв или 98% от размера на договорираните средства - 102% от бюджета на ОПРР.

През лятото на 2015 г. е бил представен и одобрен от Управляващия орган на ОПРР окончателният доклад от проведената Оценка на въздействието на интервенциите по ОПРР 2007-2013 г.. Оценката е извършена от външен изпълнител, избран по реда на ЗОП, и в тази връзка неговата оценка и изводи могат да бъдат приети като достатъчно обективни и достоверни. В допълнение, през м. март 2016 г. Министерство на финансите е представило доклад „Оценка на макроикономическите ефекти от изпълнението на програмите, съфинансирани със средства от ЕС“, който потвърждава резултатите от Оценката на въздействието по отношение на ефектите от ОПРР 2007-2013 г. върху икономиката на страната.

Резултатите от оценката, извършена чрез използването на СИБИЛА, показват, че изпълнението на политиките по ОПРР 2007-2013 г. има положителна роля за икономическото развитие на страната през миналия програмен период. Статистически значимите ефекти се проявяват обаче едва след 2009 г., когато са в активна фаза голям брой проекти. От една страна, това е резултат от по-високите нива на усвояване на средства по ОПРР в периода на икономическа криза, характеризираща се с особено силно негативно отражение върху сектор „Строителство“ и сектор „Услуги“, както и със силно ограничени публични и частни инвестиции. От друга страна, съществена част от средствата по ОПРР са насочени най-вече към подобряване на инфраструктурата, а в по-малка степен - към технологичното развитие и човешкия капитал.

Оценките на нетното въздействие на ОПРР 2007-2013 г. показват, че към края на 2015 г. акумулираният ефект от програмата върху реалния БВП на страната възлиза на 1.2%, т.е. реалният БВП към края на 2015 г. би бил с 1.2% по-нисък при отсъствие на разходени средства по ОПРР през целия програмен период. В допълнение, изпълнението на ОПРР 2007-2013 г. е повлияло положително и върху частните инвестиции (увеличени с 3,1%), заетостта (увеличена с 1,2%), износът (увеличен с 0,1%), средната работа заплата (увеличена с 0,6%) и др. макроикономически показатели за страната. Следва да се има предвид, че тези стойности са спрямо сценария с нулево усвояване по програмата.

Това налага извода, че липсата на инвестиции по ОПРР 2007-2013 г. би се отразила негативно върху изследваните индикатори. Горепосочените резултати ясно показват видимите положителни ефекти от изпълнението на ОПРР 2007-2013 г.

Видно от представените данни, цялостното изпълнение на ОПРР 2007-2013 г. може да бъде отчетено като успешно, а ефектите от реализацията на проектите – като видими и полезни за развитието на страната.

1. **Оперативна програма „Развитие на конкурентоспособността на българската икономика“ 2007-2013 г. (ОПРКБИ)**
	1. **Общ реализиран напредък по ОПРКБИ към 30.06.2016 г.**

През 2016 г. няма сертифицирани разходи. През м. април и м. май 2016 г. са изпратени доклади за сертификация на обща стойност близо 145 млн. лв. (участие от ЕФРР), с които сертифицираните разходи биха достигнали 94% от бюджета на програмата. С период на отчитане до 28.04.2016 г., УО е представил на СО Финален междинен доклад по сертификация.

Очакванията на УО са програмата да приключи с усвояване (сертифицирани средства) в размер на 95% от бюджета.

**Напредък по приоритетни оси**

* **Приоритетна ос 1***„Развитие на икономика, базирана на знанието и иновационни дейности”*

В рамките на Приоритетна ос 1 към 30.06.2016 г. са обявени 12 процедури за предоставяне на безвъзмездна финансова помощ, една от които е прекратена. Изпълнението на десет от процедурите за БФП е изцяло приключило (извършени са всички финални плащания от страна на УО към съответните бенефициенти), а по една от процедурите все още не е окончателно завършен процесът на верификация на съфинансиран проект. Сключени са общо 666 договора на обща стойност 604 727 715 лв., от които 572 са приключили, 1 е формално в процес на изпълнение (процесът на верификация не е завършен и към 30.06.2016 г. не е извършено окончателно плащане), а 93 договора в размер на 67 992 285 лв. са прекратени.

* **Приоритетна ос 2***„Повишаване ефективността на предприятията и развитие на благоприятна бизнес среда”*

В рамките на Приоритетна ос 2 към 30.06.2016 г. са обявени 20 процедури за предоставяне на безвъзмездна финансова помощ, изпълнението на 18 процедури е приключило (извършени са всички финални плащания от страна на УО към съответните бенефициенти), а две са прекратени. Сключени са 2 453 договора за безвъзмездна финансова помощ, от които 1 977 са приключили, 5 са формално в процес на изпълнение (за близо 8,5 млн. лв. договорена БФП – изпълнението на проектите е приключило, но процесът на верификация не е завършен и към 30.06.2016 г. не са извършени окончателни плащания) и 471 са прекратени - на стойност 211 718 488,8 лв.

* **Приоритетна ос 3***„Финансови ресурси за развитие на предприятията”*

Към 30.06.2016 г. по инициативата JEREMIE са извършени 9 470 индивидуални финансови трансакции за повече от 8 000 МСП.

Усвояването е над 100% от публичния ресурс на ОПРКБИ в Инициативата (722 млн. лв. от 683 млн. лв.) и над 100% от целия наличен ресурс (публичен и частен). Постигнат е ливъридж в портфейла от 2.57x.

* **По Финансов инструмент „Гаранции, покриващи загуби на портфейл от заеми“** са предоставени 5 237 кредита на МСП (над 60% за микрофирми) на обща стойност над 692 млн. лв. Реалното усвояване по инструмента към отчетния период възлиза на 94,54%.
* **По Финансов инструмент „Инструмент, предоставящ финансиране чрез поделяне на риска“** са отпуснати над 4 024 нисколихвени кредита за 956 млн. лв., като е отчетено усвояване над 100%.
* В рамките на **„Инструмент за промотиране на предприемачеството и предоставяне на първоначално финансиране“ фондовете Eleven и LaunchHub са** усвоили 100% от капитала на JEREMIE, инвестирайки в 180 стартиращи предприятия. Над 50 от фирмите, получили първоначално финансиране, вече генерират собствени приходи и са създадени над 1 000 работни места.
* Eleven е инвестирал в 117 предприятия на обща стойност над 21 млн. лв.;
* LaunchHub - в 63 предприятия, на обща стойност над 16 млн. лв.
* По **Финансов инструмент „Фонд за рисков капитал“** финансовият посредник – NEVEQ II е осъществил инвестиции на обща стойност близо 30 млн. лв, като с това средствата по инструмента са изцяло усвоени.
* По **Финансов инструмент „Фонд(ове) за съфинансиране“** към 30.06.2016 г. са реализирани 15 инвестиции за над 50 млн. лв., подписани от двата фонда за съфинансиране Black Peak и Empower Capital, с което са привлечени близо 80 млн. лв. частни ко-инвестиции.
* **Приоритетна ос 4***„Укрепване на международните пазарни позиции на българската икономика”*

Сключени са 7 договора с конкретни бенефициенти. Всички проекти са приключили в срок.

* 1. **Идентифицирани проблеми при финализирането на ОПРКБИ и научени уроци**

Приключването и отчитането на програмен период 2007-2013 г. съвпада по време с процеса по акредитация на управляващия орган и администриране на две нови оперативни програми - ОП „Иновации и конкурентоспособност“ 2014-2020 г. и ОП „Инициатива за малки и средни предприятия” 2014-2020 г., като администрирането на програмите от двата периода се извършва от едни и същи служители по различен ред и съобразно различни нормативни изисквания. Като последица от това възниква риск за прекомерна натовареност на служителите от управляващия орган и риск от допускане на грешки, поради липсата на опит за приключване на програмен период.

При извършени проверки на място след приключване на изпълнението на проектите, в някои случаи се констатира, че бенефициентите не изпълняват задълженията си да запазват устойчивостта на проекта в срок от пет/три години след изпълнението на проекта. Това се изразява в неизползване на закупеното оборудване по предназначение или неработещо оборудване; неизпълнение на заложените в проекта индикатори, като например запазване на броя на създадените работни места, което е един от индикаторите за измерване степента на постигане на основната цел на проектите в подкрепените предприятия; нереализиране на пазара на разработени по проекта иновативни продукти и др. Това налага ръководителя на УО да взима решения за налагане на финансови корекции и предприемане на мерки за събиране на подлежащите на възстановяване средства - доброволно и принудително.

Като съществен проблем за изпълнение на програмата, може да се отличи честата промяна на нормативната уредба и тълкуванията на регламентите на ЕС. Посоченото е причина за циклична промяна в изискванията спрямо бенефициентите, което от своя страна пък неминуемо е довело до увеличение на процента на наложените финансови корекции по програмата. В тази връзка Управляващият орган е въвел практиката за публикуване на допълнителни инструкции и провеждане на обучения за бенефициенти, като успешна практика за предотвратяване на закъснения и проблеми.

По отношение на **Приоритетна ос 3** на ОПРКБИ, към момента не са идентифицирани значителни проблеми. Приключването и отчитането на Инициативата JEREMIE в България предстои, тъй като сроковете за инвестиции/договаряне на кредити и усвояването им от МСП по част от създадените финансови инструменти са удължен до средата на 2016 г. Независимо от първоначалното забавяне при стартиране изпълнението на Инициативата JEREMIE в България и структурирането на самите инструменти за финансов инженеринг, към настоящия момент е постигнато ефективно и ефикасно администриране и управление на инструментите, както на ниво Холдингов фонд, така и на ниво финансов посредник; създадените инструменти се реализират успешно и са добре популяризирани; осигурен е подобрен достъп до капитал за развитие на предприятията и финансиране за високорискови инвестиции, както и за проекти, които не биха се реализирали без подобна подкрепа; създадена е предприемаческа екосистема вследствие на успешното управление на фондовете за първоначално финансиране; увеличени са възможностите за дялово финансиране.

По отношение на конкретните бенефициенти по **Приоритетна ос 4** идентифицираните проблеми при финализирането на оперативната програма и научените уроци са предизвикани най-вече от големия обхват на проектите и с разнородните и обемни дейности, което е довело до забавяне на изпълнението им и необходимост от многократно удължаване на сроковете за изпълнение на договорите до максимално допустимия за приключване на физическото изпълнение. Липсата на достатъчно собствено финансиране също е довела до забавяне в изпълнението на дейностите (необходимост от по-големи авансови плащания, например). Прилагането на процедурите по ЗОП (неколкократно променян) рефлектира в забавяне на изпълнението на част от проектните дейности (в резултат на прекратяване и повторно обявяване на процедури и/или обжалване на решения) и финансови корекции, а това от своя страна също е довело до удължаване на срока.

**Научени уроци:**

Необходимост от добро планиране при обявяване на процедурите за предоставяне на безвъзмездна финансова помощ, с цел избягване на риска от оценка и мониторинг на голям брой проекти за кратък период от време, както и с оглед осигуряване на равномерна натовареност при администрирането им и минимизиране на риска от допускане на грешки.

Сред научените уроци и въведени добри практики в администрирането на оперативната програма може да се посочи и фактът, че проектите са подложени на интензивен мониторинг, за да може да се преценява регулярно статуса на всеки отделен договор, особено приключването и отчитането им. По този начин се постига идентифициране на конкретни проблеми, както и своевременно предприемане на стъпки, така че да не бъде допуснато негативно влияние и забавяне на приключването на оперативната програма като цяло.

* 1. **Оценка на потенциалния риск от налагане на финансови корекции по ОПРКБИ към 30.06.2016 г.**

В резултат от последваща кореспонденция между управляващия орган и Европейската комисия във връзка с Тематичен системен одит за оценка на изпълнените корективни действия от Управляващия орган (съгласно писмо ARES (2015) 4686864 на Европейската комисия, ГД „Регионална и урбанистична политика“), извършен от ИА ОСЕС, е възможно да бъде наложена екстраполирана финансова корекция върху разходите по част от обществените поръчки, финансирани от Оперативна програма "Развитие на конкурентоспособността на българската икономика" 2007-2013 г.

* 1. **Анализ на въздействието на ОПРР върху българското общество и окончателен отчет на индикаторите за постигането на заложените цели**

ОПРКБИ е пряко насочена към подобряване на конкурентните позиции на българските предприятия. В доклада на Министерство на финансите „Фондовете на ЕС в България. Оценка на макроикономическите ефекти от изпълнението на програмите, съфинансирани със средства от ЕС“ от м. март 2016 г. се отбелязва, че „ефектите от реализираните инвестиции при ОПРКБИ се проявяват по-бързо от програмите, при които са налице преобладаващо инвестиции в инфраструктура. В програмата преобладават основно инвестиции за технологично обновление и иновации, както и за изграждане на иновационна инфраструктура, като голяма част от ефектите по тази линия са по-непосредствени и се проявяват още в краткосрочен план. В този смисъл, най-значимите ефекти по отношение на макроикономическата среда в страната са по линия на **увеличаване на частните инвестиции,** които в резултат на изпълнението на програмата са с 16.4% по-високи, отколкото биха били без изпълнението на мерките по нея. Увеличението на частните инвестиции е свързано и с факта, че инвестициите по линия на оперативната програма привличат допълнителни инвестиции от страна на предприятията, изпълняващи европейски проекти. Подобрената конкурентоспособност на предприятията в резултат на интервенциите и разширяването на дейността им е свързана и с необходимостта от наемане на нови служители. Оттам се проявява и ефектът, свързан с увеличение на заетостта, намаляване на безработицата, и съответно - повишение на средната заплата, а оттам на частното потребление над стойностите прогнозирани от модела СИБИЛА 2.0 при липса на инвестиции по линия на оперативната програма.

Друга важна особеност на инвестициите по линия на ОПРКБИ е ясно изявеното им **влияние върху увеличението на износа,** дори в краткосрочен и средносрочен план, в сравнение с останалите програми. На практика, тя е с най-високи ефекти по линия на подобряване на конкурентните позиции на икономиката, което според симулациите с модела СИБИЛА 2.0 се отразява най-пряко и съществено върху увеличение на търсенето на българските продукти на международните пазари. Увеличението на производството, от своя страна, е свързано в определена степен и с нарастване на вноса на стоки за междинно потребление, които не са налични на местния пазар. В краткосрочен план нетният ефект върху платежния баланс на страната е отрицателен, тъй като вносът нараства с по-високи темпове от износа, но в дългосрочен план разликата между въздействието на оперативната програма върху износа и вноса се очаква да промени своя знак. Данните от оценката за влиянието върху държавния бюджет към 2015 г. показват положителен принос на програмата дори и в средносрочен план, за разлика от програмите, свързани с инфраструктурни инвестиции. Това още веднъж показва по-бързото проявление на голяма част от въздействието на дейностите, свързани с подобряване на конкурентоспособността на предприятията. В дългосрочен план ще се наблюдават и допълнителни ефекти от интервенциите, свързани с увеличеното производство. Подобрените конкурентни позиции ще доведат до по-съществено увеличение на износа и по-високи приходи в бюджета. Увеличеното търсене на стоки за междинно потребление, в случай, че е насочено към местния пазар, също така ще доведе до увеличение на производството в други сектори на икономиката. Изпълнението на ОПРКБИ за периода 2007-2015 г. е повлияло положително върху създаването на нови работни места, подобряване на конкурентоспособността, ефективността на предприятията и насърчаване на инвестиционната активност.

1. **Оперативна програма „Техническа помощ“ 2007-2013 г. (ОПТП)**
	1. **Общ реализиран напредък по ОПТП към 30.06.2016 г.**

Оперативна програма „Техническа помощ” е инструмент, който осигурява подкрепа за структурите, участващи в координацията, управлението и контрола на структурните инструменти в България. Програмата финансира дейности за укрепване капацитета на структурите за управление на средствата от ЕС на национално равнище, изграждане на Информационна система за управление и наблюдение на структурните фондове в България (ИСУН), популяризиране на Кохезионната политика и дейностите на централни институции, участници в процесите по управление и контрол на средствата от СКФ във връзка с осигуряване на плавен преход от програмен период 2007-2013 г. към 2014-2020 г.

Към края на 2013 г. по програмата е реализирана загуба на средства в размер на 3 592 521,36 лв. (ЕФРР). Новият бюджет на ОПТП, който е одобрен от ЕК, възлиза на 106 902 644,09 лв. (ЕФРР + ДБ), от които средствата от ЕС са в размер на 90 867 247 лв. (46,5 млн. евро), а национално съфинансиране в размер на 16 035 397 лв. (8,2 млн. евро).

**По-важни решения, взети на Комитетите за наблюдение:**

С цел по-ефективното управление на финансовия ресурс по ОПТП, на 29.09.2015 г. Комитетът за наблюдение е одобрил, чрез процедура за неприсъствено приемане на решение, предложение за изменение на финансовия план на ОПТП, както и реалокация на неусвоени средства от приоритетна ос 2 и приоритетна ос 3 към приоритетна ос 1.

На 4.2.2016 г. УО на ОПТП е получил Грама за Решение на ЕК от 2.2.2016 г. С (2016) 492 за изменение на Решение С (2007) 5472 за одобряване на Оперативна програма „Техническа помощ“ 2007-2013 г.

1. **Оперативна програма „Развитие на човешките ресурси“ 2007-2013 г. (ОПРЧР)**
	1. **Общ реализиран напредък по ОПРЧР към 30.06.2016 г.**

Всички дейности по изпълнение на договорите са приключили към 31.12.2015 г. Дейностите на УО, свързани с финализиране на оперативната програма, са приключили с подаване на финален (междинен) Доклад по сертификация, който е представен в дирекция „Национален фонд“ в Министерство на финансите, съгласно сроковете, определени в ДНФ 8/2009 г. Докладът е сертифициран, като общата стойност на сертифицираните разходи по ОП РЧР е 2 396 816 371, 56 лв., т.е. налице е изпълнение на финансовия план по програмата със 100,26 %.

* 1. **Оценка на потенциалния риск от налагане на финансови корекции по ОПРЧР към 30.06.2016**

Не е идентифициран риск от налагане на финансови корекции.

1. **Оперативна програма „ Административен капацитет“ 2007-2013 г. (ОПАК)**
	1. **Общ реализиран напредък по ОПАК към 30.06.2016 г.**

Към 30.06.2016 г. всички проекти са приключили. Няма фазирани проекти. Не са идентифицирани нефункциониращи проекти. По ОПАК са сключени 1450 бр. договори. Прекратени са 55 договора, или 4% от всички сключени договори.

В УО на ОПАК няма неверифицирани и неразплатени искания за плащане към бенефициентите.

По отношение на отпуснатите искания за авансови финансирания (ИАФ) на първостепенните разпоредители с бюджет (ПРБ), с цел навременно изпълнение и разплащане по проектите на второстепенните разпоредители (съгласно ДДС 6/2011 г.) и тяхното погасяване по ОПАК, има две частично непогасени от ПРБ авансови финансирания:

* на Министерство на здравеопазването за проект на НЦЗПБ в размер на 3 254.33 лв.;
* на МРРБ за проект на ДНСК в размер на 9 587.12 лв.

**Напредък по приоритетни оси**

* **Приоритетна ос 1***„Добро управление”*

Към 30.06.2016 г. по приоритетна ос 1 са разработени множество методики, наръчници и ръководства, които да спомагат държавната администрация за дейността по подготовка, реализиране и отчитане на проекти съфинансирани с европейски средства. Подпомага се дейността на държавната администрация, като служителите имат възможност да се запознаят с новостите и различните практики в страните членки на ЕС.

Проведени са информационни кампании; въведени са системи за управление на делата в съдилища и прокуратури; в резултат на функционален анализ в редица администрации са предприети мерки за оптимизация на процедури; разработени са специфични правила за ПЧП в 7 публични сектора; редица администрации са въвели правила за мониторинг на изпълнението на политики; реализирани са проекти на нормативни документи с извършена оценка на въздействието; приети са нормативни актове след проведени консултации със заинтересованите страни.

* **Приоритетна ос 2***„Управление на човешките ресурси”*

Към 30.06.2016 г. по приоритетна ос 2 са разработени стандарти за управление на човешките ресурси в държавната администрация. Обучени са голям брой служители от държавната администрацията. Разработен е специализиран софтуер за съдебната власт, който е въведен в 16 звена от съдебната система. Проведени са обучения за магистрати и служители на съдебната власт; 17 органи на съдебната власт са въвели система за управление на човешките ресурси.

* **Приоритетна ос 3***„Качествено административно обслужване и развитие на електронното управление”*

Към 30.06.2016 г. по Приоритетна ос 3 са въведени системи за управление на качеството в редица администрации. Въведени са електронни компоненти от електронното правителство - услуги и регистри, както и електронно разплащане за административни услуги. Редица административни структури са въвели система за вътрешен документооборот. Автоматизирана е част от дейността на съдебната власт. Разработени или обновени са 8 информационни системи за органите на съдебната власт. Значителен брой администрации са въвели практики за подобряване на достъпа до административно обслужване за хора в неравностойно положение; нараства броя на административните услуги, предоставяни онлайн.

**Планирани дейности през 2016 г. във връзка с приключване на програмата:**

* + - * + Одити по приключването;
				+ Изготвяне и изпращане на Окончателен доклад за изпълнение на програмата;
				+ Изготвяне и изпращане на годишна декларация за отписани и възстановени суми за 2016 г.;
				+ Изготвяне и изпращане на окончателен Доклад по сертификация и Декларация за допустимите разходи;
				+ Оказване на съдействие на национални и европейски одитни и контролни органи във връзка с извършвани одити и проверки по проекти по ОПАК.
1. **Програмата за развитие на селските райони 2007-2013 г. (ПРСР)**
	1. **Общ реализиран напредък по ПРСР към 30.06.2016 г.**

Въз основа на сбора на отчисления бюджет за финансовите 2009, 2010, 2011 и 2012 години и размера на очакваните неусвоени средства от бюджета за 2013 г. към края на 2015 г. (приблизително 50 млн. лв.) се предвижда неусвоените средства по ПРСР да достигнат общо 324 млн. лв. за целия период на прилагане.

Към края на програмния период, въз основа на данните за постигнатите индикатори, се налага изводът, че е осъществен напредък по отношение на развитието на конкурентоспособни и основани на иновации земеделие и хранително-вкусова промишленост, опазването на природните ресурси и околната среда и постигането на по-добро качество на живота в селските райони с повече възможности за заетост. Също така, въз основа на прилагането на подхода ЛИДЕР е изграден солиден местен капацитет в селските райони, което е предпоставка за бъдещо успешно местно самоуправление.

* 1. **Идентифицирани проблеми при финализиране на програмите, прилагани от ДФ „Земеделие” / 2007-2013 г./ и научени уроци**

 Извършеният анализ относно дейностите **на етап договаряне** по прилагането на мерките от (ПРСР), както и направените изводи на база констатации на външни и вътрешни одитиращи институции, представляват добра основа и ясен коректив за предприемане на навременни действия с оглед прозрачното, законосъобразно и съответстващо на основните принципи в Общата селскостопанска политика управление на предвидения финансов ресурс по линия на Европейския земеделски фонд за развитие на селските райони (ЕЗФРСР) и националния бюджет, **като са идентифицирани следните основни проблеми при финализирането на ПРСР във връзка с:**

* **Подобряване на процедурите при осъществяване на контрол върху обществени поръчки, проведени от възложители, бенефициенти по ПРСР.**

Целта на изградените в Държавен фонд „Земеделие“ (ДФЗ) системи за контрол е да осигурят ефективност, ефикасност и икономичност при управлението на средства по ПРСР. В тази връзка провеждането на обществени поръчки за избор на изпълнители на дейностите по одобрените по програмата проекти е основен елемент от цялостния процес за постигане на целите на програмата. В качеството си на Договарящ орган и Разплащателна агенция по ПРСР, ДФЗ е предприел стъпки по подобряване правилата по налагане на финансови корекции при констатиране на нарушения на разпоредбите, регламентиращи възлагането на обществени поръчки. Определени са **следните мерки:**

* Разписана Процедура за осъществяване на предварителна проверка и последващ контрол върху обществени поръчки за одобрени разходи, съфинансирани изцяло или частично със средства от ЕЗФРСР. Процедурата ще се прилага и за програмен период 2014-2020 г. При изготвянето на актуализираната ѝ версия са отчетени нуждите от подобряване на процеса, установени от европейски и национални контролни институции по ПРСР 2007-2013 г.
* Редовно провеждане на обучения на експертите, ангажирани с процеса относно прилагането на ЗОП и подзаконовите нормативни актове.
* Изготвяне на подробно разписани указания за предварителната проверка и последващия контрол на ДФЗ върху обществените поръчки за одобрените разходи, съфинансирани изцяло или частично със средства от ЕЗФРСР.
* Подобрена е процедурата за предварителна проверка на планираните обществени поръчки, за одобрените разходи, съфинансирани изцяло или частично със средства от ЕЗФРСР във връзка с проверката на критериите за подбор и критериите за оценка на офертите.
* **Предприемане на подходящи мерки, за да се гарантира спазването на законодателството на ЕС и националната нормативна база относно възлагането на обществени поръчки и процедурите за предварителен и последващ контрол в областта.**
* Основателност на разходите - критерий за оценка „отсрочено плащане/авансово плащане”. В Процедурата за предварителен и последващ контрол ДФЗ въвежда като недопустимо залагането на критерии – отсрочено плащане и авансово плащане, тъй като същите водят до неразумно високи или недопустими разходи.
* Спазване на националния Закон за обществените поръчки — спазване на срока за изпълнение на работите/дейностите. ДФЗ извършва допълнителни проверки и прилага действащата политика за превенция и противодействие на измамите и третиране на нередности като отчита и обстоятелството, че констатираните разминавания могат да се дължат на обективни предпоставки и условия.
* Спазване на националното законодателство за обществените поръчки - Оценка по критерий „Предлагана цена“ съгласно член 24, параграф 2, буква в) от Регламент (ЕС) № 65/2011 и съгласно член 1 от Закона за обществените поръчки: Контролните механизми на ДФЗ са променени и предвиждат етап предварителна проверка и етап извършване на последващ контрол върху обществените поръчки. При установено залагане на формули, при които най-много точки се присъждат на средни стойности, ДФЗ налага финансови корекции при спазване на Методология за определяне на финансови корекции (приета с ПМС № 134 от 5.07.2010 г.).
* **Навременно и компетентно разрешаване на възникнали казуси в процеса на обработка на заявления за подпомагане по мерките от ПРСР.**

В процеса на обработка на постъпилите проектни предложения възникват въпроси, чието решаване изисква специфични познания и опит в различни сфери на обществения живот.

Създадена е постоянна работна група с цел разглеждане и извършване на преценка на поставени спорни въпроси и казуси, възникнали в процеса на обработка на приети заявления за подпомагане от ПРСР 2014-2020 г., в чийто състав са включени представители на различни дирекции в ДФЗ, вкл. могат да бъдат привличани външни експерти.

С оглед на приключващия програмен период 2007 – 2013 г., са предприети действия за подобряване на контролните механизми и се предвидиха изменения на прилаганите процедури, които включват конкретни проверки, произтичащи от нормативната уредба и отразяването им в съответните документи, при спазване на изискването за одиторска следа, както и детайлни инструкции, даващи яснота за начина на извършването им. Препоръките на проверяващите институции се вземат предвид при разработване и прилагане на мерките в следващия програмен период. Предприети са мерки за ограничаване на заявените за подпомагане разходи до разумно ниво, посредством определянето на рестриктивни условия за отпускане на помощта, за обучение на служителите, както и за подобряване проверките на процедурите за възлагане на обществени поръчки.

**На етап оторизация** **на плащанията** по прилагането на мерките ПРСР, са идентифицирани следните основни проблеми при финализирането ѝ:

* При изплащането на финансовата помощ, свързани с липсващи и непълни документи към подадените заявки за плащане, както и разминаване между договорената и реално изпълнена инвестиция;

**Предприети мерки:** На сайта на ДФЗ-РА се публикуват различни указания, чрез които се информират ползвателите, с цел оказване на подкрепа при изпълнение на проектите и недопускане на пропуски и/или несъответствия при тяхното отчитане и/или при подаване на заявки за плащане.

* Неизпълнение на одобрени проекти, свързано с липсата на финансиране за изпълнение на инвестициите или невъзможност от страна на ползвателите да си осигурят кредитен ресурс, което води до неефективно използване на бюджета на ПРСР;

**Предприети мерки:** Във връзка с неизпълнението на проектите и ангажиране на бюджет от страна на ползватели, които не изпълняват проектите поради липса на финансиране или поради други причини, в договорите, сключвани по ПРСР 2014-2020 г., е вменено задължение на ползвателите да започват реалното изпълнение на инвестицията в срок не по-дълъг от девет месеца от датата на подписване на договора. На официалния сайт на ДФЗ е публикувана информация за възможностите за финансиране чрез Гаранционния фонд.

* Идентифицирани са като рискови проекти тези, при които инвестиционните намерения се осъществяват след провеждане на процедури за избор на изпълнител по реда на закона за обществени поръчки. При тези проекти ползватели са публично-правни организации, като във връзка с изплатени аванси преди одобряване последната по време процедура за избор на изпълнител по публични проекти са отправени забележки от одитиращи институции;

**Предприети мерки:** По ПРСР 2014-2020 г. е предвидено авансовото плащане да бъде извършвано след окончателното одобряване на процедурите за избор на изпълнител.

* Идентифицирани трудности при усвояване на обезпечения, когато авансовите плащания са обезпечени с договор за поръчителство;

**Предприети мерки:** По ПРСР 2014-2020 г. са утвърдени Вътрешни правила от Изпълнителния директор на ДФ „Земеделие” за сключване на договор за поръчителство, които уреждат процедурите във връзка със сключването на договори за поръчителство за обезпечаване на вземанията на ДФЗ, които имат за цел да направят оценка на финансово-икономическото състояние на поръчителите с оглед по-лесно усвояване на обезпеченията при необходимост.

**При финализиране на мерки** от ПРСР 2007-2013 г. са идентифицирани следните проблеми:

**Проблеми от нормативен характер:**

* Пропуски в нормативната уредба, касаещи прилагането на мерките – подаване на заявления, механизми за контрол по отношение на ангажиментите както на администриращите звена, така и на кандидатите, в това число и тези в нормативните актове, създаващи възможност за неясно тълкуване или интерпретация на ключови етапи от администриране на заявленията; Разминаване с приложимото европейско законодателство в областта – разписване на методики и процедури, неприложими спрямо регламентите на ЕК; непрекъсната промяна в правната рамка, в това число в обхвата на мерките, създаващи трудности при стопаните с многогодишни ангажименти и комуникацията на администрацията с тях.

**Предприети мерки:** По-добро сътрудничество между управляващия орган и администриращата институция. Подобряване на комуникацията със земеделските стопани.

**Проблеми от административен характер:**

* Планирането на работните процеси може да доведе до недостиг на ресурси (експертни, времеви и др.); непрестанно се търсят практически решения за подобряване на нивото на внедряване на е-услуги; комуникацията с отделни административни структури не е на необходимото ниво, което от своя страна генерира проблеми и при обмена на данни.

**Предприети мерки:** Повишаване на качеството на планиране на работните процеси и анализ на необходимостта от допълнителни ресурси. Планиране на работния процес и подобряване на комуникацията по отношение на административните услуги. Подготвени и подписани меморандуми за сътрудничество с външни институции.

**Проблеми от технически характер:**

* Липса на възможност за електронно подаване на заявления; софтуерни и хардуерни ограничения недостатъчно ниво на внедряване на нови системи за обучение и квалификация на служителите;

**Предприети мерки:** Периодично анализиране на необходимостта от подобряване на функциите на информационната система по ПРСР и повишаване квалификацията на служителите с цел оптимизиране на работния процес.

***Идентифицирани трудности, свързани с нормативната уредба:***

* ПРСР 2007-2013 г. – промени в наредбите по отношение на регламентираните срокове водят до натиск върху административния капацитет на ДФЗ и до риск от некачествено изпълнение на проектите.

**Предприети мерки:** Във връзка с наредбите по ПРСР за новата ПРСР 2014-2020 г. е постигнато споразумение с Управляващия орган (МЗХ) за предвиждане на нормативни срокове, даващи достатъчно време за обработка на заявленията.

* Неяснота във връзка с чл. 14 от Наредбата за определяне на процедурите по администриране на фондове, инструменти и програми, съфинансирани от ЕС по отношение на административното производство. Впоследствие практиката е съобразена изцяло с Наредбата и изискванията на Дирекция АФКОС.

**Предприети мерки:** Извършени са промени в Наредбата за определяне на процедурите по администриране на фондове, инструменти и програми, съфинансирани от ЕС.

***Идентифицирани трудности, свързани с административни въпроси:***

* Недостатъчният предварителен анализ и недостатъчно ефективното програмиране и планиране на приемите са създали условия за неритмичност при договарянето и плащанията към бенефициентите. Това от своя страна е довело до рискове по отношение качественото изпълнение на проектите и усвояването на средства по програмата. Недостатъчно ефективното управленско планиране се е отразило на качеството на бюджетния процес по горепосочените програми, оказвайки влияние по-конкретно върху прецизността при планиране на финансовия ресурс и върху краткосрочното и средносрочно прогнозиране.

**Предприети мерки:** Бюджетното планиране по новите програми вече се извършва в ДФЗ за целия период от 2014 до 2023 г.

* Недостатъчна ефективност и ефикасност в превенцията и борбата с нередностите и измамите. Във времето се констатира увеличаващ се брой нередности, което означава, че системата не води до очакваните резултати. Една от причините е липсата на оценка на риска при кандидатстване за безвъзмездно финансиране.

**Предприети мерки:** Необходим е анализ на системата с цел идентифициране на основни пропуски, за ефективно намаляване броя на нередностите. За повишаване събираемостта на вземанията е необходимо въвеждане изискването за банкови гаранции като най-ефективно обезпечение.

* 1. **Оценка на потенциалния риск от налагане на финансови корекции по ОПРСР към 30.06.2016 г.**

Оценката на потенциалния риск от налагане на финансови корекции е както следва:

До този момент санкциите по фонд ЕЗФРСР по програма РСР са на обща стойност 36 137 021,79 лв. По отношение на текущи и неприключени одитни проверки УО не е в състояние да конкретизира размера на очакваните санкции поради факта, че българските власти са предоставили допълнителни аргументи и доказателства на одиторските екипи и процедурата по анализ и оценка към настоящия момент не е приключила.

1. **Оперативна програма за развитие на сектор „Рибарство” 2007-2013 г. (ОПРСР)**
	1. **Общ реализиран напредък по ОПРСР към 30.06.2016 г.**
* **Приоритетна Ос 1** „Мерки за приспособяване на българския флот“

 Общ бюджет - 10 млн. лв.

 Общ брой регистрирани проектни предложения – 122 бр.

 Общ брой и сума на сключените договори - 102 бр. на стойност 9 млн. лв.

 Общо изплатена БФП - 9 млн. лв.

* **Приоритетна Ос 2** „Аквакултура, риболов във вътрешни водоеми, преработка и маркетинг на продукти от риболов и аквакултура“

Общ бюджет - 73 млн. лв.

Общ брой регистрирани проектни предложения - 226 бр.

Общ брой и сума на сключените договори - 80 бр. на стойност 83 млн. лв.

Общо изплатена БФП – 75 млн. лв.

* **Приоритетна Ос 3** „Мерки от общ интерес“

Общ бюджет - 34 млн. лв.

Общ брой регистрирани проектни предложения - 64 бр.

Общ брой и сума на сключените договори - 25 бр. на стойност 35 млн. лв.

Анулирани са 9 проектни предложения на обща стойност 4 млн. лв.

Общо изплатена БФП - 34 млн. лв.

* **Приоритетна ос 4** „Устойчиво развитие на рибарските области”

 Общ бюджет - 38 млн. лв.

 Общ брой регистрирани проектни предложения - 8 бр., от тях 2 са отхвърлени, тъй като не отговарят на критериите за финансиране.

 Общ брой и сума на сключените договори с Местни инициативни рибарски групи (МИРГ) - 6 бр. на стойност 41 млн. лв.

 С оглед минимизиране на риска от загуба на финансов ресурс по Приоритетна ос 4, УО е изготвил мотивирана промяна на финансовия план на оперативната програма, която е гласувана и одобрена на Петнадесетото заседание на Комитета за наблюдение на ОПРСР. В резултат на това, неусвоен финансов ресурс в размер на 3 млн. лв. е пренасочен към Приоритетна ос 2.

* **Приоритетна ос 5** „Техническа помощ“

***Мярка 5.1 Техническа помощ***

Общ бюджет – 8 млн. лв.

Общ брой регистрирани проектни предложения - 189 бр.

Общ брой и сума на одобрените проекти - 106 бр. на стойност 9 млн. лв.

 Общо изплатена БФП - 8 млн. лв.

* 1. **Идентифицирани проблеми при финализирането на ОПРСР и научени уроци**

**Идентифицирани трудности при прилагане на ОПРСР от началото на програмен период 2007-2013 г.:**

* Късен старт на ОПРСР и забавяне при изготвяне на приложимото законодателство
* Честа смяна на ръководен и експертен състав през целия период на прилагане на ОПРСР
* Липса на административен капацитет за управление
* Закъснения при изпълнението на проектите
* Липса на оборотни капитали и липса на собствени средства за реализация на проектите
* Кратка кредитна история на бенефициентите
* Относително ниска кредитоспособност на база на финансовата им отчетност
* Липса на средства за осигуряване на достатъчно самоучастие за банково финансиране
* Липса или недостатъчност на активи, с които да се обезпечи необходимото банковото финансиране
* Липса на достатъчно искания за възстановяване на средства от страна на бенефициентите. Причината: забавяне в процеса на договаряне през периода 2010 – 2013 г.
* Налагане на финансови корекции
* Удължаване на сроковете за изпълнение на проектите
* Некоректно изпълнение на проектите и неспазване на законодателството
* Трудности при прилагане на ЗОП
* Нередности при обществените поръчки, свързани с подготовката на документацията, провеждането на процедури за възлагане на обществени поръчки от комисиите, изпълнението на договори за обществени поръчки
* Забавяне в изпълнението на процедурата по регистрирането на нередности от УО и съответно получаването на актуална информация в СО за новорегистрираните нередности.

**Стъпки за успешно приключване на ОПРСР 2007-2013 г.:**

* Засилено темпо на верификация на разходите по подадени заявки за плащане
* Непрекъснат контакт с бенефициентите за правилно управление на проекти, вкл. и изготвяне на указания и насоки
* Повторен последващ контрол на обществените поръчки
* Изготвяне на регулярни планове за действие за минимизиране на риска от загуба на средства
* Постоянен мониторинг на рисковите проекти
* Мониторинг на проекти, вкл. проверки на място
* подобряване на комуникацията между всички звена от системата за управление и контрол на Програмата
* Провеждане на регулярни обучения
* Актуализиране с цел оптимизация на процедурите на всички звена от системата за управление и контрол на Програмата
* Промяна на финансовия план на ОПРСР, която е свързана с прехвърляне на средства по приоритетни оси, предвид идентифицирани остатъци по приоритетна ос 4 и недостиг на финансов ресурс по приоритетна ос 2.

Следва да се отбележи, че **през 2015 г. са извършени две изменения на ОПРСР**, които влияят върху изпълнението през 2016 г.:

* Първото изменение е осъществено през м. август 2015 г. и касае промяна на финансовия план на Програмата в резултат от прилагане на правилото N+2 за 2011 г. и 2012 г. и необходимостта от отписване на средства. По този начин общият бюджет на ОПРСР намалява на 164 млн. лв.
* Втората промяна е извършена през м. декември 2015 г. отново с цел модификация на финансовия план на ОПРСР. След покриване на загубата по програмата (34 млн. лв. БФП) е идентифициран недостиг на средства за финансиране на договорени проекти. В тази връзка УО е предприел редица действия, като осигурил и прехвърлил финансов ресурс за финансиране на тези проекти, чрез използване на идентифицирани остатъци по съответните приоритетни оси на програмата.
* Анулирани договори

Към 30.06.2016 г. реалния недостиг на средства е в размер 4 млн. лв. БФП (съгласно подадени заявки за плащане от бенефициентите по ОПРСР).

УО е предприел мерки за осигуряване на възможност за изплащане на дължимата безвъзмездна финансова помощ по съответните проекти по Приоритетна ос 2 от ОПРСР, като за целта ще бъдат използвани суми от наложени финансови корекции от одити по Програмата.

**Научени уроци:**

* Необходимост от изграждане и поддържане на партньорство със заинтересованите страни
* Добра комуникация и координация на всички нива
* Стабилни системи за управление и контрол
* Навременност и гъвкавост в работата на УО
* Ясна концепция и ясна стратегическа рамка
* Подкрепа на административно и политическо ниво за стратегическите приоритети, съфинансирани от програмата
* Реалистични цели
* Професионален екип
* Прозрачност и отчетност
	1. **Оценка на потенциалния риск от налагане на финансови корекции по ОПРСР към 01.08.2016 г.**

В процеса на изпълнение на ОПРСР, с цел събиране на вземанията от налагани финансови корекции на бенефициенти за неизпълнение на договорите за безвъзмездна финансова помощ, и съгласно препоръките на одитния орган за регистриране на нередности, през м. ноември 2014 г. е променена процедурата за налагане на финансови корекции. Извършени са всички необходими стъпки по администриране и регистриране на нередности.

Към настоящия момент в повечето случаи няма възстановяване на суми от страна на бенефициентите нито по заповедите за финансови корекции, нито по регистрираните нередности.

Друго предизвикателство за УО в процеса на администриране на нередности е във връзка с възникнали актуални случаи относно регистриране на нередности за установени нарушения по проекти, изразяващи се в неизпълнение на производствени програми, по договорите за предоставяне на безвъзмездна финансова помощ, за които 5 годишния период на мониторинг е изтекъл. В този случай УО следва адекватно да обоснове предприетите действия на контрол при бъдещи и вече възникнали съдебни производства по регистрирани нередности, в които е изразено становище от страна на бенефициентите за изтичане на 5 годишния мониторингов период и неправомерно търсене на отговорност.

**УО по ОПРСР е идентифицирал потенциален риск от налагане на финансови корекции, както следва:**

* Средно висок риск от регистриране на нередности при установяване на недопустими разходи в резултат от извършени одити на вече платени проекти
* Висок риск от регистриране на нередности в резултат на неизпълнение на производствени програми по проекти на бенефициентите по ОПРСР.
* **Планирани от УО дейности през 2016 г.**
* Във връзка с приключването на ОПРСР през 2016 г. УО стартира дейности по подготовката за приключване на програмния период, подробно разписани в Приложение към Решението на Комисията за изменение на Решение C(2013) 4879 за одобряване на насоки за приключването на оперативните програми, приети за подпомагане от ЕФР.
* През 2016 г. УО ще продължи да извършва проверки съгласно член 56 от Регламент (ЕО) 1198/2006. на Съвета от 27.07.2006 г. за Европейския фонд за рибарство.
* УО е ангажиран и с процеса на администриране на всички нередности по Програмата.
* **Планирани от СО дейности през 2016 г.**
* Постигане на максимално усвояване на средствата от ЕФР и сертифициране на планираните 20,2 млн. лв. (принос от ЕФР) спрямо финансовият план на програмата.
* Изготвяне на основните документи по приключване и предаването им на ОО за проверка в срок до 31.12.2016 г., с оглед успешно приключване на програмен период 2007 – 2013 г.

**10.** **Статус на изпълнение на Финансовия механизъм на Европейското икономическо пространство (ЕИП), Норвежкия финансов механизъм и Програмата за сътрудничество „България – Швейцария” към 30.06.2016 г.**

**Финансов механизъм на Европейското икономическо пространство (ЕИП) и Норвежкия финансов механизъм (НФМ)**

1. **Обща информация за програмите**

В рамките на двата финансови инструмента страната ни е получила достъп до общо 247.6 млн. лв. (153.7 млн. лв. по Финансовия механизъм на ЕИП и 93.9 млн. лв. по Норвежкия финансов механизъм) за финансиране на проекти в приоритетни сектори: опазване на околната среда, възобновяеми енергийни източници, възстановяване на културното и природно наследство, инициативи за обществено здраве, деца и младежи в риск, иновации за зелена индустрия, правосъдие и вътрешни работи, подкрепа за развитие на сектора на НПО и стипендии за мобилност във висшето образование и междуинституционално сътрудничество между висши учебни заведения. Съгласно изискванията на Регламентите за изпълнение на ФМ на ЕИП и НФМ 2009 – 2014 г., българската държава предоставя национално съфинансиране в размер на 15% по всички програми.

В съответствие с Меморандумите за разбирателство, за България са договорени и се изпълняват следните програми:

**2. Статус на изпълнение**

**Програма БГ02 “Интегрирано управление на морските и вътрешни води“**

***Програмен оператор (ПО):*** Министерство на околната среда и водите (МОСВ)

***Партньор от страната донор***: Норвежка агенция по околна среда (NEA)

Програмата включва 3 процедури за набиране на проектни предложения: BG02.01 “По-интегрирано управление на морските и вътрешни води”, BG02.02: “Подобряване на наблюдението на морските води”, BG02.03: “Повишен капацитет за оценка и прогнозиране на екологичния статус на морските и вътрешни води“ , на обща стойност 13 690 810 лв., както и един предварително дефиниран проект: „Усъвършенстване на гео-информационната система за управление и докладване за водите“ (общ бюджет 2 405 671 лв.) с бенефициент Изпълнителна агенция по околна среда.

През отчетния период в процес на изпълнение са 12 проекта (11 проекта, съфинансирани в рамките на процедурите за набиране на проектни предложения и предварително дефинирания проект) на обща стойност 16 017 048 лв.

Всички проекти са с удължен краен срок на допустимост на разходите не по-късно от 30.04.2017 г.

С решение на Комитета за сътрудничество по програмата са извършени промени в правилата за управление и изпълнение на фонда за двустранно сътрудничество на програмно ниво с цел насърчаване на участието на по-широк кръг потенциални бенефициенти.

**Програма БГ03 „Биоразнообразие и екосистеми услуги“**

***Програмен оператор***: Министерство на околната среда и водите;

***Партньор от страната донор***: Норвежка агенция по околна среда (NEA);

**Програмата включва 4 процедури за набиране на проектни предложения:**

 1. „Инвазивни чужди видове – създаване на мрежи за обмен на информация и изграждане на капацитет“; 2. „Картиране и оценка на екосистемни услуги“; 3. „Секторни политики за систематично използване на екосистемните услуги“; 4. „Национална кампания за обучение и участие на доброволци в събиране на данни на място, първична обработка и въвеждане в информационната система за мониторинг на биоразнообразието“ (малка грантова схема). По програмата се изпълняват и два предварително дефинирани проекта: „Усъвършенстване на информационната система за мониторинг на биоразнообразието с бюджет 1 867 818 лв. и бенефициент Изпълнителната агенция по околна среда (ИАОС) „Методологическа подкрепа за оценка и биофизично остойностяване на екосистемни услуги“ – с бюджет 1 662 456 лв. и бенефициент МОСВ.

През отчетния период в процес на изпълнение са 26 проекта (24 проекта, съфинансирани в рамките на процедурите за набиране на проектни предложения и два предварително дефинирания проект) на обща стойност 11 984 025 лв. Част от проектите по малката грантова схема са приключили или са на финален етап на изпълнение, като е отчетено много добро ниво на постигане на поставените резултати и цели.

Всички проекти са с удължен краен срок на допустимост на разходите не по-късно от 30.04.2017 г.

С решение на Комитета за сътрудничество, проведен през м. май 2016 г. са одобрени:

* промени в правилата за управление и изпълнение на фонда за двустранно сътрудничество на програмно ниво с цел насърчаване на участието на по-широк кръг потенциални бенефициенти;
* правила за разпределение на спестените средства по програмата и обхват на допълнителните дейности, които могат да бъдат съфинансирани в рамките на изпълняваните проекти, съгласно изискванията на Регламента за изпълнение на ФМ на ЕИП.

Проведена е процедура за кандидатстване за финансиране на допълнителни дейности, резултатите от която се очакват до края на м. юли 2016 г.

**Програма БГ04 „Енергийна ефективност и възобновяема енергия“**

***Програмен оператор***: Министерство на икономиката и енергетиката;

***Партньор от страната донор***: Дирекция за водните ресурси и енергия на Норвегия.

**Програмата съдържа 3 процедури за набиране на проектни предложения:**

 1. „Насърчаване на мерки за а) повишавана на енергийната ефективност и б) използване на възобновяема енергия в общински и държавни сгради и локални отоплителни системи“;

2. „Производство на горива от биомаса“;

3. „Обучение за изграждане на капацитет за мерките за енергийна ефективност“ (малка грантова схема), както и един предварително дефиниран проект „Прилагане на европейския пазар на електроенергия“, фаза 2, с бюджет 2 972 862 лв. и бенефициент ДКЕВР.

**През отчетния период в процес на изпълнение са общо 53 проекта на обща стойност 24 683 775 лв., вкл.:**

* 34 проекта с бенефициенти общини, съфинансирани по процедурата за набиране на проектни предложения по компонент 1 мерки за повишавана на енергийната ефективност и използване на възобновяема енергия в общински и държавни сгради;
* 9 проекта с бенефициенти малки и средни предприятия, съфинансирани по процедурата за набиране на проектни предложения по компонент 2 Производство на горива от биомаса;
* 9 проекта, съфинансирани по малката грантова схема Обучение за изграждане на капацитет за мерките за енергийна ефективност
* Предварително дефинирания проект „Прилагане на европейския пазар на електроенергия“, фаза 2.

Проектите по малката грантова схема са приключили на 30.04.2016 г. Всички останали 44 проекта са в процес на изпълнение и са с удължен краен срок на допустимост на разходите не по-късно от 30.04.2017 г.

**Програма: БГ05 „Фонд за подкрепа на неправителствените организации в България“**

***Програмен оператор:*** Институт „Отворено общество“ – София, в партньорство с Фондация „Работилница за граждански инициативи“.

Програмата е с бюджет 23 059 236 лв. и се осъществява в рамките на четирите тематични области: „Демокрация, права на човека и добро управление“, „Социално включване и овластяване на уязвими групи“, „Устойчиво развитие и опазване на околната среда“, „Изграждане на капацитет на НПО“. Програмата поставя силен акцент върху проблеми като: дискриминация, расизъм, ксенофобия, хомофобия, антисемитизъм, нетолерантност, реч на омразата, престъпления, продиктувани от омраза, насилието по полов признак и др.

**Статус на изпълнение на програмата:**

В рамките на три отворени процедури за набиране на проектни предложения са договорирани 454 проекта на обща стойност 19 689 814 лв. Към 30.04.2016 г. изпълнението на всички проекти е приключило, като 280 (от общо 454-те) проекта са с приети окончателни отчети. На база на приетите до момента окончателни финансови отчети размера на предоставената безвъзмездна помощ по гореспоменатите договори се редуцира до 18 948 916 лв.

По мярката за финансиране на партньорски инициативи, насърчаващи сътрудничеството със страните донори Исландия, Лихтенщайн и Норвегия (мярка Б.1/measure C), в рамките на периода 31.12.2015 г. – 30.06.2016 г. са сключени два договора, както следва: с Фондация „Обществен дарителски фонд - Габрово“, на стойност 5 000 евро (9 779,15 лв.) и със Сдружение „Фабриката“, на стойност 2 490 евро (4 870,02 лв.).

На 12-ти юли в хотел Радисън, в рамките на Четвъртата годишна среща по Програмата за подкрепа на НПО в България се планира да се проведе конференция на тема „Ролята на гражданските организации за противодействие на речта на омразата: резултати и поуки“. На конференцията се предвижда обсъждането на въпросите за документиране на явлението „реч на омразата“,възможностите за формиране на обществени политики за ограничаването на това явление и правомощията на институциите. В допълнение, предвижда се Европейската комисия да предостави своите препоръки против расизма и нетолерантността (ECRI) към държавите членки на Съвета на Европа, както и актуални данни от национално представително социологическо проучване на обществените нагласи спрямо речта на омразата в България.

Крайният срок за изпълнение на Програмата е удължен от 30.04.2017 г. на 30.06.2017 г.

**Програма БГ06 „Деца и младежи в риск”**

***Програмен оператор:***Министерство на образованието и науката;

***Партньор от страните донори:*** Съвета на Европа;

По програмата са договорени 17 проекта (4 проекта по Компонент 1, 11 проекта по Компонент 2, Проект „Изграждане на капацитет“ по Компонент 3 и Проект „Образователна интеграция, здраве и социално развитие“ по Компонент 4)  на обща стойност 17 189 441 лв., от които 14 225 807 лв. финансиране от ФМ на ЕИП 2009 – 2014 г.

Бюджетът на програмата е 19 857 382 лв., от които - 16 878 775 лв. съфинансиране от ФМ на ЕИП.

Програмата е с много добро изпълнение и отчита приключване на основните дейности по всички проекти и по четирите компонента. С оглед по-добра ефективност при изпълнение на дейностите, всички проекти по програмата са с удължен срок на изпълнение до 30.04.2017 г.

Компонент 1: „Грижи за младежи в риск: изграждане на младежки центрове със стандарт за качество от Съвета на Европа“- четирите младежки центрове на общините Стара Загора, Добрич, Враца и Пловдив са официално открити, действащи и проектите са към своето приключване, като се изпълняват единствено меки мерки с цел получаване знак за качество на Съвета на Европа и устойчивост на дейностите.

Компонент 2: „Грижи за деца в риск: подобряване на достъпа до ранно обучение в детските градини за деца в неравностойно положение, включително роми, на възраст от 3 до 6 години“- Проектът на община Исперих е изпълнен успешно към 30.06.2016 г. Останалите 10 проекти на общините Мездра, Смядово,Ветрино, Средец, Плевен, Павликени, Каварна, Русе, Садово, Сливен и община София, са в процес на изпълнение.

 Компонент 3: „Изграждане на капацитет“ Предварително дефинираният проект за обучение на ромски медиатори, който се финансира по този компонент, приключи успешно на 31.05.2016 г.

 Компонент 4: „Образователна интеграция, здраве и социално развитие“ Предварително дефинираният проект се изпълнява в район „Красна поляна“ на Столична община. Проектът представя модел за интеграция на ромските деца на възраст от 4-6 години към трайно приобщаващо обучение и стимулиране на развитието им. Основните дейности по проекта като реконструкция, доставка на кухненско оборудване и мебелно обзавеждане в 75 ОУ „Тодор Каблешков“ са приключили, изпълняват се меки мерки от ромски медиатори, включващи консултации на деца и родители.

**Програма БГ07 „Инициативи за обществено здраве“**

***Програмен оператор:*** *Министерство на здравеопазването****;***

***Подкрепящо звено:*** Дирекция „Оперативна програма „Добро управление“ в МС;

Стойността на безвъзмездната финансова помощ по програмата е 30 867 599 лв.. Договорени са 29 проекта на обща стойност 28 054 380 лв.

Четири от тях са предварително дефинирани (ПДП) - ПДП 1: „Подобряване на информационните услуги в здравеопазването“, ПДП 2: „Подобряване на профилактиката на болести предотвратими чрез ваксинация“, ПДП 3: “Подобряване на психично-здравните услуги“ и ПДП 4 „Подобрено качество на пренаталната диагностика и неонаталните грижи в България“.

24 договори се изпълняват по четири мерки от програмата – мярка 1: „Подобряване на системата за психично здраве на българските граждани“; мярка 2: „Подобряване на достъпа до качествени услуги за сексуално и репродуктивно здраве на юноши на възраст от 10 до 19 години със специфичен фокус върху уязвимите групи, в частност ромско население и хора в отдалечени райони”; мярка 5 „Подобряване на достъпа до и качеството на грижите за деца с психични, генетични и онкохематологични заболявания (с акцент върху деца, страдащи от церебрална парализа, сърдечно-съдови заболявания, аутизъм и младежи, страдащи от хранителни разстройства) и соматични увреждания, причинени от инфекциозни заболявания (като полиомиелит, бактериален менингит, морбили, туберкулоза, ХИВ/СПИН и т.н.“); мярка 6 „Предоставяне на здравни услуги по домовете на бременни жени и деца до 3 г. с акцент върху групите в риск с фокус върху ромското население“.

Всички проекти се намират в процес на изпълнение и са с удължен срок до 30.04.2017 г. Един проект по мярка 5, с бенефициент Столична община “Медико-психологически център за деца и юноши”, е приключил своето изпълнение. В резултат от изпълнението на проекта е разкрита социална услуга в общността „Център за социална рехабилитация и интеграция“ с капацитет 30 места.

ПДП4, с бенефициент Министерство на здравеопазването, е с основен предмет на дейност „доставка на оборудване за пренатална и неонатална диагностика“, по който е обявена процедура по ЗОП през февруари 2016 г.

По Програма BG 07 „Инициативи за обществено здраве“ се изпълнява и Малка грантова схема „Програма за стипендии за роми, обучаващи се по медицински и други здравни професии“, която има за цел подпомагане достъпа до образование и придобиване на умения и знания на представители на ромската общност в областта на здравеопазването.

Стойността на договора за предоставяне на целеви средства за оказване на подкрепа на студенти, докторанти и специализанти по медицина и др. медицински специалности от ромската общност е 1 560 728 лв..

**Програма БГ08 „Културно наследство и съвременно изкуство”**

***Програмен оператор:*** Министерство на културата.

**Програмата се състои от 4 мерки:**

**Мярка 1**. Възстановяване и опазване на културното наследство;

**Мярка 2**. Документиране на културната история;

**Мярка 3**. Достъпност на културното наследство за обществеността;

**Мярка 4**. Малка грантова схема за представяне на съвременни изкуства и култура и предварително дефиниран проект „Музей на съвременното изкуство Арсенал-втори етап“.

По програмата се изпълняват общо 33 проекти, от които 6 проекта по малката грантова схема приключиха успешно до 30.04.2016 г. Останалите 28 проекта са с удължен срок за изпълнение, като се очаква да бъдат приключени в срок до 30.04.2017 г. Основната част от обществените поръчки са успешно финализирани и са сключени договори до 15.04.2016 г., преди влизане в сила на новия Закон за обществените поръчки.

В напреднала фаза на изпълнение са проектите на Община Созопол за превръщане на сградата на Тракийски хан в Созопол, която е паметник от национално значение, в уникален етнографски музей, изграждане на нова градска галерия в Поморие чрез реставриране на съществуваща сграда с друго предназначение, изграждане на дигитални центрове в гр. Велико Търново, Пловдив и Варна, Регионален исторически музей – Габрово, музей „Искра“, гр. Казанлък и др.

На бенефициентите са преведени авансови плащания в размер до 25% от договорения бюджет, както и междинни плащания. Провеждат се редовни срещи с бенефициентите, на които се обсъжда напредъка по проектите.

В рамките на двустранния фонд се предвижда организиране на изложба на тракийското културно наследство в Берген, в партньорство между Министерството на културата, Националния исторически музей, Общинския музей на гр. Берген и Норвежкия институт за изследване на културното наследство. Инициативата е планирана за периода от 3.09. до 15.12.2017 г.

**Програма БГ09 „Фонд за стипендии“**

***Програмен оператор:*** Министерство на образованието и науката;

***Партньори от страните донори:*** Изследователски център на Исландия; Норвежки център за сътрудничество в сферата на образованието; Национална агенция за международно образование.

**Програмата е с бюджет 3 451 465 лв. и се състои от три мерки:**

**Мярка 1:** Подготвителни визити;

**Мярка 2:** Мобилност във висшето образование;

**Мярка 3:** Междуинституционално сътрудничество.

Програмата предоставя подкрепа за студенти, докторанти, изследователи, преподаватели и административни служители в български висши училища и научни институции. Предоставя се финансиране и на т.нар. обратна мобилност, а именно представители на целевите групи от страните донори да посетят България. До момента има само една такава мобилност.

Проведени са пет покани за проектни предложения за мобилност, една покана за междуинституционално сътрудничество и една покана за подготвителни визити.

Осъществените към юни 2016 г. мобилности в резултат на петте покани за мобилност са общо 142. По петата покана (от общо 60 одобрени проектни предложения) са сключени 58 договора за мобилност. Две от кандидатурите са оттеглени.

По мярката за междуинституционално сътрудничество са сключени шест договора за проекти, която представлява половината бюджет по програмата. Бенефициенти са СУ «Св. Климент Охридски», три института на БАН, Агробиоинститут и Медицинския университет в Пловдив. Дейностите по проектите са в напреднал етап и се очаква да приключат в срок до 30.09.2016г., когато е и крайният срок за изпълнение на проектите.

На 01.06.2016г. е публикувана покана за набиране на предложения по Фонда за двустранно сътрудничество с бюджет: 125 173 лв. Периодът за изпълнение на двустранни действия в рамките на поканата е от 30.06.2016 г. до 31.01.2017 г. Крайният срок за изпълнение на дейностите само по двустранния фонд е 30.04.2017 г. Тази дата е и крайният срок за приключване на програмата.

По повод обявената нова покана са предвидени 4 информационни семинара – 2 в гр. София (12.07.2016 г.) и още 2 през септември 2016 г. в други градове.

На 10.06.2016 г. в Брюксел програмният оператор участва в събитие на тема „Да направим промяна – партньорства в образованието“ по Финансовия механизъм на Европейското икономическо пространство, на което представи постигнатия напредък по програмата, вкл. примери на добри практики от финансирани проекти и обмени опит с другите програмни оператори от страните бенефициенти. Програмният оператор участва и в среща на програмните оператори на програмите за стипендии на ЕИП, проведена на 9.06.2016 г. също в Брюксел. На срещата е представена информация относно новия програмен период на ФМ ЕИП и са обсъдени предложенията за нови програмни области.

**Програма БГ10 „Иновации за зелена индустрия“**

***Програмен оператор****:* Норвежката държавна фирма „Иновация Норвегия“.

Програмата предоставя подкрепа на проекти, насочени към реализацията на бизнес идеи, свързани с развитието на екологична европейска икономика - инвестиции в екологични технологии и процеси, обучение, изследователска и развойна дейност, производство на екологосъобразни продукти, изграждане на капацитет в частния сектор по въпросите на околната среда, наблюдение на околната среда.

В рамките на програмата са одобрени 32 проекта на обща стойност 48 895 млн. лв. Стойността на безвъзмездната финансова помощ е 22,5 млн. лв. 26 от проектите са приключили успешно. Периодът за изпълнение на 5 проекта е удължен до 30.04.2017 г. Обсъжда се удължаване на още 1 проект, който не е завършен в рамките на първоначално определения краен срок – 30.04.2016 г. В резултат от изпълнението на проектите се е повишила конкурентоспособността на бенефициентите и тяхната компетентност по отношение на зелените технологии и ползите от тях. В допълнение, проектите са допринесли и ще допринесат за създаването на нови работни места и намаляване на безработицата или поне за запазване на съществуващите работни места.

**Програма БГ11 „Изграждане на капацитет и институционално сътрудничество“**

***Програмен оператор:*** Дирекция „Добро управление“, Министерски съвет

***Партньори от страните донори*:** Норвежката асоциация на местните и регионални власти (KS) и Норвежкия Баренцов Секретариат.

Програмата се състои от два предварително дефинирани проекта: проект „Български трансграничен диалог. Разработване на регионална база данни за трансгранично сътрудничество“, който се изпълнява от Министерството на регионалното развитие и благоустройството и Норвежкия Баренцов секретариат и проект “Укрепване на капацитета на НСОРБ и българските общини чрез сътрудничество с Норвежката асоциация на местните и регионални власти” с бенефициент: Националното сдружение на общините в Република България и партньор: Норвежката асоциация на местните и регионални власти.

Бюджетът на програмата е на стойност 4 638 698 лв.

И двата проекта са изпълнени по график, до 30.04.2016 г.

**Постигнати резултати по проектите:**

* Подобрен институционалният капацитет и умения на членовете на НСОРБ и екипа на НСОРБ за поддържане на ефективен диалог и лобиране пред централните власти;
* Увеличено между-общинско сътрудничество — с повишено внимание към областите, обхванати от трансграничния проект;
* Ефективен диалог с централните власти и дейностите на местните власти;
* Повишена достъпността до данни за трансгранично сътрудничество;
* Хармонизирана е методологията за предоставяне на статистическата информация и са договорени регионалните индикатори между статистическите институти на България, Сърбия, Македония и Турция, създаден е уеб сайт на проекта и др.

Успешно се изпълняват и инициативите на двустранно сътрудничество.

**Програма БГ12 „Домашно насилие и насилие основано на полов признак“**

***Програмен оператор:*** Министерство на вътрешните работи;

***Партньор от страната донор:*** Съвет на Европа.

Програмата се състои от пет мерки и един предварително дефиниран проект: Мярка 1: Услуги в подкрепа на жертви на домашно насилие и насилие, основано на полов признак; Мярка 2: Дейности за повишаване информираността, със специален фокус върху ромите; Мярка 3: Изследване и събиране на данни; Мярка 4: Услуги в подкрепа на жертвите на домашно насилие (малка грантова схема); Мярка 5: Кампании за повишаване информираността и чувствителността (малка грантова схема) и един предварително дефиниран проект: „Подобряване на националната правна рамка и привеждането и в съответствие със стандартите на Съвета на Европа и повишаване капацитета на компетентните институции работещи по случаи на домашно насилие и насилие основано на полов признак“, с бенефициент: Министерство на правосъдието, в партньорство с МТСП, МВР и Съвета на Европа. Шестнадесет от бенефициентите са неправителствени организации, работещи в областта на домашното насилие и насилието, основано на полов признак.

Четири от проектите по малката грантова схема са успешно приключени до 30.04.2016 г., а останалите 14 проекта, вкл. предварително дефинираният проект, са в напреднала фаза на изпълнение, като са удължени с различен период – от един месец до единадесет месеца.

По програма е изграден кризисен център за настаняване на жени и деца, жертви на домашно насилие в гр. Аксаково, област Варна, като предстои изграждане на втори център в гр. Русе. Проведени са редица кампании и инициативи за повишаване на осведомеността сред жени и деца в ромските общности, вкл. информационна кампания „Врата до врата“ в ромските квартали. Изготвени са 10 филма за проблемите на домашното насилие, с участието на ромски студенти, подбрани от НПО. Изградени са три информационни центъра в гр. Куклен, Розино и в района на Кюстендил. Въведена е и пилотна мобилна услуга за ромските общности и отдалечени места.

Публикувана е променена обява за набиране на проекти по Фонда за двустранно сътрудничество на програмно ниво с разширен кръг на потенциалните бенефициенти и удължен срок за кандидатстване до 23.12.2016 г.

**Програма БГ13 „Сътрудничество в рамките на Шенген“**

***Програмен оператор*:** Министерство на вътрешните работи;

***Партньор от страната донор*:** Дирекция на полицията на Норвегия и Съвета на Европа

**Програмата включва:**

* малка грантова схема „Укрепване на националния капацитет за инструментите за обмен на информация за прилагане правото на Шенген“ и
* шест предварително дефинирани проекта: (1) Разширяване на Интегрираната комуникационна система на МВР (проектът е продължение на проекта по Норвежката програма за сътрудничество, като ще се изпълнява в регионите на Кърджали, Смолян и Благоевград); (2) Подобряване на методите за сътрудничество и структурите за ефективно прилагане на Шенгенското законодателство; (3) Подобряване на системата за конфискация на имущество, придобито от престъпна дейност в България; (4) Съвместни усилия за борба с трансграничната организирана престъпност; (5) Подкрепа за практическото изпълнение на транснационалния механизъм за препращане и подкрепа на жертви на трафик в България и повишаване на ефективността на подкрепата на жертви на трафик чрез практическо прилагане на транснационалния механизъм; (6) Защита на правата на човека и усъвършенстване на необходимите знания и умения на полицейските служители, особено при работа в мултикултурна среда, вкл. ромската общност.

В срок до 30.04.2016 г. успешно е приключил проектът по малката грантова схема.

Всички предварително дефинирани проекти са в процес на изпълнение, като са удължени с различен период в рамките на едногодишния срок до 30.04.2017 г. Основната част от процедурите за обществени поръчки са приключили и договорите се изпълняват.

По програмата е доставено комуникационно оборудване – 500 ТЕТРА-терминала за изграждане на Комуникационно-информационна система, доставяне на оборудване за съвместни усилия за борба с транграничната престъпност, провеждане на цялостна правна рамка и текущи обучения в областта на установяването на имущество, придобито от престъпна дейност, обучение на служители от Академията на МВР за работа в мултиетническа среда и др.

Публикувана е променена обява за набиране на проекти по Фонда за двустранно сътрудничество на програмно ниво с разширен кръг на потенциалните бенефициенти и удължен срок за кандидатстване до 23.12.2016 г.

**Програма** [**БГ14 "Изграждане на капацитет и сътрудничество в съдебната власт"**](http://www.eeagrants.bg/bg/2009-2014/%25D0%25BF%25D1%2580%25D0%25BE%25D0%25B3%25D1%2580%25D0%25B0%25D0%25BC%25D0%25B8/%25D0%25B1%25D0%25B314-justice-capacity.html)

***Програмен оператор*:** Министерство на правосъдието

***Партньор от страните-донори*:** Съвета на Европа

Програмата включва 5 предварително дефинирани проекта:

(1) „Повишаване на капацитета на съдебната система и обучение по Европейската конвенция за защита на правата на човека и основните свободи в Националния институт на правосъдието“;

 (2) „Подкрепа за Висшия съдебен съвет, свързана с изграждането на капацитет и подобряване на ефективността на съдебната система“;

 (3) „Укрепване на националните компенсаторни мерки за обезщетяване при твърдени нарушения на Конвенцията за правата на човека и основните свободи на Съвета на Европа и капацитета за изпълнение на решенията на Европейския съд за правата на човека“;

 (4) „Подобряване на достъпа на уязвими групи до правна помощ чрез въвеждане на пилотен проект за "гореща линия за първична правна помощ" и регионални центрове за консултиране“;

 (5) „Повишаване капацитета на служителите в ГД „Охрана“ в съответствие с международните стандарти с цел постигане на по-ефективна съдебна система“.

Всички предварително дефинирани проекти са приключили успешно до 30.04.2016 г. По програмата до момента са постигнати съществени резултати относно: изграждане на система за електронно призоваване по съдебни дела, изработване на механизъм за оценяване на натовареността на магистратите, въвеждане на пилотна схема за «правна помощ», вкл. предоставяне на над 10 000 правни консултации на граждани, подобряване на законодателството в областта на правната помощ, провеждане на обучения в областта на Европейската конвенция за защита на човешките права и основните свободи, командироване на съдии в Европейския съд за правата на човека и др.

Успешно се изпълняват и одобрените инициативи на двустранно сътрудничество със страните-донори.

**Програма БГ 15 "Корекционни услуги включително без мерки за задържане"**

***Програмен оператор:*** Министерство на правосъдието;

***Партньор:*** Съвета на Европа.

Програмата включва една малка грантова схема и три предварително дефинирани проекта: (1) „Подобряване на стандартите в затворите и арести чрез ремонтиране на инфраструктурата, за да се осигури зачитане на човешките права”; (2) „Засилване прилагането на пробационните мерки в съответствие с европейските стандарти и система за електронен мониторинг“; (3) „Подобряване на компетенциите на персонала в психологическия подбор и консултирането“

Успешно са приключили два от предварително дефинираните проекти и 13 проекта по малката грантова схема, в срок до 30.04.2016 г.

По двата предварително дефинирани проекта е въведена система за електронен мониторинг и са проведени обучения за персонала в областта на психологическото консултиране. По проектите от малката грантова схема са изпълнени дейности, свързани с анализи и проучвания, анализ на нуждите от обучения, разработване на специализирани програми за рехабилитация, учебни програми и материали, обучения за служителите на затворите и лишените от свобода чрез прилагане на специализирани програми за рехабилитация, повишаване на осведомеността на обществото и мн. други.

С цел успешното приключване на всички строителни дейности по първия предварително дефиниран проект е поискано удължаване на периода за изпълнение на проекта до 30.09.2016 г. До момента по проекта напълно е приключила реконструкцията в 9 обекта, като предстои завършването на един обект – затворническо общежитие от закрит тип в Дебелт, област Бургас, с капацитет над 350 лишени от свобода. В резултат на проекта значително са подобрени условията в местата за лишаване от свобода, като е реконструиран медицински център и детска ясла в единствения затвор за жени в гр. Сливен, ремонтиран център за обучение в Плевен, оборудван специализиран медицински център в затвора в Ловеч, значителен ремонт на затвора в Стара Загора и др.

Останалите 5 проекта по малката грантова схема са удължени, но се очаква да приключат в срок до 31.07.2016 г.

**Финансово изпълнение**

Общият размер на безвъзмездната финансова помощ, преведена от страна на ОФМ към Програмните оператори е на стойност 166 538 798,51 лв.

**Планирани дейности за 2016 г.:**

1. Изпълнение на планираните дейности в рамките на одобрените проекти по отделните програми;

2. Изпълнение на одобрени инициативи и проекти по фонда за двустранно сътрудничество на национално и програмно ниво;

3. Мониторинг на изпълняваните проекти и програми;

4. Изготвяне на стратегически доклад и провеждане на годишна среща за отчитане на напредъка по двата финансови механизма, с участието на представители на страните-донори и Офиса на ФМ;

5. Провеждане на събития за информация и публичност, насочени към популяризиране на помощта по двата финансови инструмента и постигнатите резултати по изпълняваните програми.

6. Стартиране на преговорите със страните – донори за договаряне на условията и подписване на Меморандумите за разбирателство през новия програмен период 2014 -2021 год.

**Програма за сътрудничество „България – Швейцария“[[1]](#footnote-1)**

**1. Общ напредък по програмата към 30.06.2016 г.**

За периода от стартирането на програмата до момента всички средства (в размер на 76 млн. швейцарски франка или 136,8 млн. лв.) са договорени. Реално изплатени са 28 383 750швейцарски франка или 51 090 750 лв. (швейцарска безвъзмездна помощ), което представлява 37% от бюджета на програмата.

**2. Напредък по приоритетни области**

 **„Сигурност, стабилност и подкрепа за реформи”**

**Тематичен фонд „Сигурност**”

Платените средства по този Тематичен фонд са 5 282 589 швейцарски франка (швейцарска безвъзмездна помощ) или 9 508 660 лв. Степента на усвояване на договорените средства е 54,3%.

В рамките на Тематичен фонд „Сигурност” се продължава изпълнението на следните проекти:

* „Проследяване на откраднати превозни средства” – стартирал в началото на 2013 г. Проектът цели да допринесе за изпълнението наЧл. 100 от Шенгенската конвенция,който се отнася до проследяване на откраднати превозни средства. – стартирал в началото на 2013 г. и е в изпълнение. Има известно забавяне в сроковете за изпълнение поради провеждане на обществени поръчки. Предложено е удължаване на срока на проекта;
* „Специализирани съдебни състави за деца/Превенция на престъпления, извършени срещу и от деца”. Целта на проекта еукрепване на съдебната система в областта на производствата за непълнолетни – стартирал в началото на 2013 г. и е в изпълнение. Има закъснение в изпълнението на дейностите по проекта;
* „Превенция на закононарушенията, извършени от непълнолетни” – стартирал през м. септември 2013 г. и е в изпълнение. Целта е превенция на престъпления, извършени срещу или от деца на територията на България и в страните от шенгенската зона. Открита е първата „синя стая“ във Варна и се реконструира такава в Козлодуй. Срокът за изпълнение е удължен до м. юни 2017 г. Предстоят допълнителни обучения и откриване на 5 пилотни съдилища, специализирани по тази проблематика;
* „Изграждане на капацитета на полицейските служители” – стартирал през м. септември 2013 г. и е в изпълнение. Проектът има две цели: да предостави обучение за полицейските служители относно човешките права в Европа и специализирано обучение за полицейските служители, натоварени с опазване на обществения ред чрез симулации на реални ситуации. Проведени са обучения, одобрен е проекта за изграждане на полигон за обучение, подготвят се обществени поръчки за строителството му. Има изоставане в срока за изпълнение;
* „Изграждане на капацитет на експерти по съдебна медицина и криминология” -стартирал в началото на 2013 г. и е в изпълнение. Целта на проекта е укрепване на капацитета на експертните служби към МВР в процеса на събиране и анализ на следи от местопрестъплениия с оглед изпълнение на критериите за добра европейска практика в областта на криминалистиката и криминологията. Провеждат се обществени поръчки. Разработеният наръчник е в разпространение. Има изоставане в срока за изпълнението на проекта;
* „Опазване на околната среда: изграждане на капацитета на Асоциацията на прокурорите” –стартирал в началото на 2013 г. и е в изпълнение. Проектът има за цел да се изгради капацитета на Асоциацията на прокурорите в България като ресурсен център и център за професионално обучение, който ще разшири познанията на прокурорите за разглеждане на дела, свързани с околната среда. Срокът за изпълнение на проекта е удължен до 30.06.2016 г. Очаква се цялостно изпълнение и постигане на целите на проекта;
* „Повишаване интегритета и мотивацията на прокурорите и наказателно преследване в контекста на новите предизвикателства, свързани с организираната престъпност“ Проектът има за целда допринесе за увеличаване на капацитета и ефективността на ПРБ в разследването и наказателното преследване на криминални престъпления, свързани с организираната престъпност. Предложено е удължаване на срока на проекта;
* Програма „Борба с организираната престъпност, трафика на хора и прането на пари” – одобрена и е в изпълнение по отношение на два от трите компонента на програмата. На 30.09.2015 г. е подписано споразумение за изпълнение и на третият компонент по програмата с Национална комисия за борба с трафика на хора към Министерски съвет. Програмата е в изпълнение;
* Допълнително включеният проект "Предпоставки за предоставяне на услуги с хеликоптери за спешна медицинска помощ в България (ХЕМС)” е в изпълнение от 24.06.2015 г.

 **„Фонд за реформи, свързани с участието на гражданското общество”**

Разплатените средства (към края на март 2016г.) по този Тематичен фонд са 7 560 593 швейцарски франка (безвъзмездна помощ) или 13 609 067 лв., което е 94,5% от договорените средства.

Изпълнява се дефинирания в Рамковото споразумение за програмата проект „Обвързване на опазването на природата с устойчивото развитие на селските райони”. Проектът е стартирал през м. октомври 2012 г. и е в процес изпълнение. Срокът за изпълнение на този проект е удължен до края на 2017 г.

Като втора бюджетна линия е отпуснат целеви грант за малки проекти на неправителствени организации (НПО).

**Изпълнението на тези проекти е, както следва:**

* От 23 проекта на НПО, работещи в сферата на социалните услуги са завършени и разплатени 15. Пет проекта са завършени, но неплатени и до края на годината ще приключат останалите 3 проекта;
* 12 проекта на НПО, работещи в сферата на опазване на околната среда.

Изпълнени и разплатени са 6 проекта. Изпълнени, но неплатени са 3 проекта, а 3 проекта се очаква да приключат през 2016 г.

 **„Фонд за реформи, свързани с включването на ромите и други уязвими групи“**

В рамките на Тематичен фонд „Фонд за реформи, свързани с включването на ромите и другите уязвими групи” на Българо-швейцарската програма за сътрудничество се изпълнява програмата „Насърчаване на социалното включване на ромите и други уязвими групи”.

**Подпомага се социалното включване на ромите и другите уязвими групи по следните две линии:**

Линия 1: Подобряване на условията на живот;

Линия 2: Овластяване и информиране.

Платените средства по този Тематичен фонд са 1 907 181 швейцарски франка или 3 432 926 лв. швейцарска безвъзмездна помощ. Усвоени са 28% от договорените средства.

Одобрени за финансиране са 6 проекта на общини (Бургас, Русе, Сливен, Монтана, Шумен и Пловдив). Подписани са 4 проектни споразумения с общините Бургас, Сливен, Русе и Монтана, с което изпълнението на проектите е стартирано. Общините Шумен и Пловдив предстои да подготвят своите проекти и да подпишат споразумения за изпълнение.

**Фонд за реформи, свързани с включването на ромите и другите уязвими групи относно услуги за предоставяне на грижи по домовете**

Платените средства по този Тематичен фонд са 2 249 200 швейцарски франка – 4 048 560 лв. швейцарска безвъзмездна помощ.

Проект „Предоставяне услуги по домовете” стартира през м. януари 2012 г. и се изпълнява успешно. Постигнато е 93% усвояване на договорените средства.

Споразумението за този тематичен фонд е изменено, като срокът му е удължен до 31.12.2017 г., а бюджетът за този фонд е увеличен с 511 852 швейцарски франка.

**Тематичен фонд Дуална система за професионално обучение**

В изпълнение е проект "**Въвеждане на дуална система на професионално обучение в България“ (ДОМИНО)**

Основната цел на проекта е да се създаде гъвкав модел и съответния капацитет за прилагане на Дуалната система в България. Използва се швейцарският опит в областта на професионалното образование и ще се приложи пълен образователен цикъл за две или три професии, с участието на фирми и професионални училища от два сектора и прилагане на дуалната система, включително разработването на учебните програми и тяхното прилагане на практика в България. Продължителността на проекта е до 2019 г.

От бюджета на проекта, който е в размер на 3 070 500 швейцарски франка (5 526 900 лв.) швейцарска безвъзмездна помощ, към момента усвоените средства са в размер на 643 577 швейцарски франка (1 158 439 лв.), което представлява 21 % от договорения бюджет.

**Постигнати са следните резултати:**

* Въпреки закъснелия старт на проекта през учебна година 2015/2016 стартира обучение по дуалната система по две професии в две училища:
	+ професия „машинен техник“, специалност „Машини и системи с цифрово-програмно управление” в Професионална гимназия „Иван Хаджиенов” в Казанлък. Основните компании и партньори за това училище са „Арсенал” АД, „Ем плюс Ес Хидравлик” и „Глава клоужърс”.
	+ професия „технолог в хранително-вкусовата промишленост“, специалност „Преработка и производство на мляко и млечни продукти” в Професионална гимназия „Проф. д-р Георги Павлов” в София, като основните партньори са фирмите „Май дей” и „Шрайбър фудс-България”.
* За учебна година 2016/2017 са избрани нови 3 професии, по които ще започне дуално обучение. Това са: професията „Електротехник”, специалност „Електрообзавеждане на производството“, „Техник на енергийни съоръжения и инсталации”, специалността е „Газов техник” и професия от областта на туризма – професията на „готвач“, специалност „кулинарни продукти и напитки“.

**„Околна среда и инфраструктура”**

Два проекта на **обща стойност от 27,4 милиона швейцарски франка (швейцарски принос) - 51,5 млн. лв.** са **одобрени** за финансиране от Държавния секретариат по икономическите въпроси (SECO) са в изпълнение:

* ***"Екологосъобразно обезвреждане на излезли от употреба пестициди и други препарати за растителна защита"*** с общ бюджет 23 411 765 швейцарски франка (44 014 118 лв.), от които 19 900 000 швейцарски франка (37 412 000 лв.) е швейцарски принос и 15% национално съфинансиране.

Проектът навлиза във фаза на реално изпълнение на предвидените дейности. Изплатени са 5 508 швейцарски франка (9 914 лв.). Провежда се обществена поръчка за възлагане на дейностите по техническа помощ за реализирането на проекта, която се обжалва. Предприемат се действия за намаляване на риска от очертаващото се закъснение в избора на изпълнител.

* ***"Изследване и разработване на пилотни модели за събиране и временно съхранение на опасни битови отпадъци"*** с общ бюджет 8 823 530 швейцарски франка (16 588 236  лв.), от които 7 500 000 швейцарски франка (14 100 000 лв.) е швейцарски принос и 15% национално съфинансиране.

Проектът навлиза във фаза на реално изпълнение на планираните дейности. Изплатени са 19 077 швейцарски франка (34 339 лв.).

Провежда се процедурата по възлагане на чрез обществена поръчка за дейности за техническа помощ по изпълнение на проекта. Извършват се дейности по популяризиране на целите на проекта и по създаването на капацитет на общините, ангажирани с неговото изпълнение.

**Проект „Модернизирани трамваи за град София"**

Проектът е с общ бюджет 3 000 000 швейцарски франка (5 640 000 лв.), от които 2 550 000 швейцарски франка (4 794 000 лв.) швейцарски принос. Изпълнителни агенции по проекта са Столична община и Столичен Електротранспорт ЕАД. Целта на проекта е покупката на до 28 изцяло обновени трамваи от швейцарския град Базел за нуждите на Столична община, с което ще се намали трафика и ще се подобри достъпа на гражданите до публичен транспорт.

Проектът е в изпълнение и доставката на първите трамваи се очаква през октомври 2016 г. „Столичен Електротранспорт“ ЕАД извършва необходимите подготвителни работи по транспортирането им.

Столична община разработи документацията за обществена поръчка за разработка на „План за устойчива градска мобилност на Столична община“, която предстои да бъде обявена на 15.07.2016 г.

 **„Насърчаване на частния сектор”**

Окончателното проектно предложение *"Методическа подкрепа за развитие на зелени обществени поръчки в България"* е одобрено от SECO. Проектното предложениее собщ бюджет 545 000 швейцарски франка (1 024 600 лв.), от които 463 250 швейцарски франка (870 910 лв.) е швейцарски принос и 15% национално съ-финансиране.

В изпълнение на дейностите по проекта, Агенцията по обществени поръчки подготвя планираните необходимите обществени поръчки.

 **„Развитие на човешките ресурси и социалните дейности“**

**Тематичен фонд „Научни изследвания”**

Платените средства по този Тематичен фонд са в размер на 3 950 000 швейцарски франка – 7 426 000 лв. швейцарска безвъзмездна помощ.

В рамките на този тематичен фонд се финансират съвместни изследователски проекти по програмата за научни изследвания.

Средствата по фонда са изцяло договорени. В изпълнение са 13 съвместни изследователски проекти в областите екология, социални науки, медицина и инженеринг.

**Тематичен фонд „Стипендии”**

Платените средства по този Тематичен фонд са в размер на 1 964 683 швейцарски франка – 3 693 605 лв. швейцарска безвъзмездна помощ.

Програмата приключи през 2015 г. На 25.09.2015 г. в гр. Цюрих, Швейцария се проведе заключителна конференция за постигнатите научни резултати. България реализира 22 проекта в областта на биологията, химията, физиката, медицината, инженерните науки и тези за околна среда.

 **„Специално предназначение”**

**Фонд „Укрепване на партньорство и експертна помощ“**

Платените средства по този Тематичен фонд са в 3 620 532 швейцарски франка (швейцарска безвъзмездна помощ), което представлява 90,5% от договорения бюджет.

* Изпълнява се дефинирания в Рамковото споразумение за програмата проект „Стимулиране на социалния диалог и подобряване на условията на труд на работещите“, стартирал през м. септември 2013 г.
* Като втора линия на финансиране се предоставя целеви грант за малки съвместни дейности на институционални партньори. В процес на изпълнение са 23 проекта за партньорство, от които 15 проекта са приключени. Изпълнени и платени са 10 проекта. Изпълнени, но неплатени са 5 проекта. Проектите с удължен срок за приключване до края на 2016г. са 9 бр.

**Фонд „Техническа помощ (ФТП)“**

По ФТП са платени дейности в размер на: 164 635 швейцарски франка – 306 448 лв. швейцарска безвъзмездна помощ. Дейностите са насочени към подпомагане дейността по управление, одит, комуникация и публичност на програмата.

**Планирани дейности по Програмата за 2016 г.**

* Стартиране на изпълнението на инфраструктурните проекти в област „Околна среда и инфраструктура“ и първи резултати.
* Укрепването на административния капацитет на НКЗ, МО и ИА. Провеждане на обучения за НКЗ, МО и ИА по програмата.
* Осезаеми резултати от изпълняваните проекти по Тематичните фондове и успешно приключване на някои от проектите, изпълнявани по Тематичните фондове на програмата.
1. **Напредък и финансово изпълнение при реализацията на програмите в рамките на европейското териториално сътрудничество**

**Общ реализиран напредък на програмите за териториално сътрудничество 2007-2013 г., в които България участва:**



През програмен период 2007-2013 г. Република България участва в общо 11 програми на Европейския съюз (ЕС) за териториално сътрудничество, по различните компоненти (трансгранично, транснационално и междурегионално сътрудничество).

Главна дирекция „Управление на териториалното сътрудничество“ в Министерство на регионалното развитие и благоустройството (МРРБ) изпълнява функциите на Управляващ орган по програмите за ТГС по външните граници на ЕС (със Сърбия, Турция и Македония), а за останалите програми е Национален партниращ орган и Национално звено за контакт.

**11.1. Програма за трансгранично сътрудничество България – Сърбия 2007-2013**

**11.1.1. Общ реализиран напредък по програмата към 30.06.2016 г.**

Общият бюджет на програмата е 34 089 013 евро (66 672 314 лв.). Обявени са две отворени покани за набиране на проектни предложения, като са сключени общо 155 договора за субсидия с бенефициенти по Приоритетни оси 1 и 2 на обща стойност 36 120 905 евро (70 646 350 лв.). Общият брой договори по програмата, вкл. по Приоритетна ос 3 – „Техническа помощ“, е 162 на обща стойност 41 954 575 евро (82 056 016 лв.). Договорените средства надхвърлят общия бюджет на програмата, тъй като спестените средства от приключили проекти са използвани за сключване на договори с проекти от списъка с резерви, както и част от средствата, отпуснати по проекти в изпълнение, са използвани за наддоговаряне по програмата.

Към 30.06.2016 г. разплатените средства са в размер на 31 768 748 евро (62 134 270 лв.) и са приключили успешно 148 проекта.

**11.1.2 Изпълнение на заложените цели и индикатори**

В резултат от изпълнението на програмата са постигнати следните ключови индикатори за резултат:

* **Подобрена физическа и информационна инфраструктура** – 59 инвестиционни проекта за изграждане и реконструкция на пътна, социална, информационна, бизнес и иновативна инфраструктура.
* **Подобрени възможности за съвместни действия за справяне с общите предизвикателства**– над 46 институции и организации, взели участие в изпълнение на проектни дейности за превенция на риска, проведени 52 съвместни събития и 156 разяснителни кампании в трансграничния регион.
* **Подобрена среда за устойчиво икономическо развитие**– осъществени 460 бизнес връзки, изградени 484 партньорства, изготвени 273 планове за управление/стратегии/проучвания; осъществени 64 общи пазарни инициативи, проведени 114 обучителни курсове с повече от 3000 участници, 217 новосъздадени работни места.
* **Подобрен потенциал за развитие на туризма**– създадени 85 съвместни трансгранични туристически продукти и услуги, създадени и развити 85 общи туристически дестинации, проведени 61 културни събития, изпълнени 78 инициативи за обмяна на опит и добри практики в сферата на туризма.

**11.1.3. Извършени промени в програмата**

В рамките на отчетния период няма извършени промени в програмата.

**11.1.4. Идентифицирани трудности и предприети мерки (с акцент върху спазване на Правилото „n+2/n+3“)**

Към 30.06.2016 г. няма риск от загуба на средства в резултат на прилагането на правилото n+3. Съгласно чл. 166 (3) от Финансовия регламент 1605/2002, размерът на средствата, които следва да бъдат сертифицирани в края на 2016 г. е 10 878 436 евро (21 276 371 лв.), представляващи съфинансиране от ЕС. Съгласно информация, предоставена от Европейската комисия към декември 2015 г., изплатените средства са в размер на 95% от бюджета на програмата.

**11.1.5. Планирани дейности до края на 2016 г.**

Основните дейности, които се предвиждат през 2016 г., са свързани с извършване на верификация и разплащания по сключени договори.

**11.2. Програма за трансгранично сътрудничество България – Турция 2007-2013**

**11.2.1 Общ реализиран напредък по програмата към 30.06.2016 г.**

Общият бюджет на програмата е 29 504 775 евро (57 706 324 лв.). Обявени са три отворени покани за набиране на проектни предложения като са сключени общо 138 договора с бенефициенти по Приоритетни оси 1 и 2 на обща стойност 31 539 625 евро (61 686 145 лв.). Общият брой договори по програмата, вкл. по Приоритетна ос 3 – Техническа помощ, е 145 на обща стойност 36 791 245 евро (71 957 420 лв.).

Към 30.06.2016 г. разплатените средства са в размер на 25 610 606 евро (50 089 992 лв.) и са приключили успешно 111 проекта.

**11.2.2. Изпълнение на заложените цели и индикатори**

В резултат от изпълнението на програмата са постигнати следните ключови индикатори за резултат:

- Увеличен брой социални връзки и инициативи за сближаване – създадени 29 обучителни центрове, проведени 55 общи културни мероприятия, проведени 95 разяснителни кампании, 8 264 участника в събития по проекти (вкл. 341 лица в неравностойно положение).

- Подобряване опазването на природните ресурси и стимулиране на биоразнообразието – създадени 40 мрежи за опазване на околната среда, разработени 28 съвместни плана за управление на околната среда.

- Подобрено устойчиво икономическо развитие на трансграничния регион и повишаване на конкурентоспособността на малките и средни предприятия – създадени 278 бизнес и обучителни връзки, 975 малки и средни предприятия, засегнати/взели участие в изпълнението на проектите, 82 новосъздадени работни места, проведени 41 управленски и обучителни курсове.

- Нарастване на привлекателността на региона въз основа на опазване на историческото и културното наследство – разработени 45 туристически дестинации, 112 новосъздадени туристически услуги, подобрена инфраструктура около 12 културни туристически обекта, 20 новосъздадени еко-маршрути.

**11.2.3. Извършени промени в програмата**

В рамките на отчетния период няма извършени промени в програмата.

**11.2.4. Идентифицирани трудности и предприети мерки (с акцент върху спазване на Правилото „n+2/n+3“)**

Към 30.06.2016 г. няма риск от загуба на средства в резултат на прилагането на правилото n+3.

Съгласно чл. 166 (3) от Финансовия регламент 1605/2002, размерът на средствата, които следва да бъдат сертифицирани в края на 2016 г., е 9 457 391 евро (18 497 049 лв.), представляващи съфинансиране от ЕС.

**11.2.5 Планирани дейности до края на 2016 г.**

Основните дейности, които се предвиждат през 2016 г., са свързани с извършване на верификация и разплащания по сключени договори.

* 1. **Програма за трансгранично сътрудничество България – Македония 2007-2013**
		1. **Общ реализиран напредък по програмата към 30.06.2016 г.**

Общият бюджет на програмата е 19 944 697 евро (39 008 437 лв.). Обявени са три отворени покани за набиране на проектни предложения като са сключени общо 100 договора с бенефициенти по Приоритетни оси 1 и 2 на обща стойност 20 322 466 евро (39 747 289лв.). Общият брой договори по програмата, вкл. по Приоритетна ос 3 – Техническа помощ, е 107 на обща стойност 24 007 740 евро (46 955 058 лв.).

Към 30.06.2016 г. разплатените средства към бенефициенти са в размер на 18 780 089 евро (36 730 661 лв.) и са приключили успешно 93 проекта.

* + 1. **Изпълнение на заложените цели и индикатори**

В резултат от изпълнението на програмата са постигнати следните ключови индикатори за резултат:

* **Повишена мобилност и взаимовръзка в трансграничния регион** – създадени 56 обучителни центрове, проведени 114 съвместни културни събития, проведени 78 разяснителни кампании, 2 087 участника в обучения по проекти (вкл. 494 лица в неравностойно положение).
* **Подобряване опазването на природните ресурси****и стимулиране на биоразнообразието** – 21 новосъздадени мрежи за опазване на околната среда и разумно използване на природните ресурси, създадени 10 съвместни плана за управление на околната среда.
* **Подобрено устойчиво икономическо развитие** – 1 885 малки и средни предприятия, засегнати/взели участие в изпълнението на проектите, 108 новосъздадени работни места, проведени 260 обучителни курсове.
* **Подобрен потенциал за развитие на туризма** – разработени 79 туристически дестинации, създадени 82 туристически услуги, подобрена инфраструктура около 69 културни туристически обекта, 23 новосъздадени еко-маршрути.
* **Развитие на системи за ранно предупреждение за природни бедствия** – 19 новосъздадени партньорства в сферата на превенция на риска.
	+ 1. **Извършени промени по програмата**

В рамките на отчетния период няма извършени промени в програмата

* + 1. **Идентифицирани трудности и предприети мерки (с акцент върху спазване на Правилото „n+2/n+3“)**

Към 30.06.2016 г. няма риск от загуба на средства в резултат на прилагането на правилото n+3.

Съгласно чл. 166 (3) от Финансовия регламент 1605/2002, размерът на средствата, които следва да бъдат сертифицирани в края на 2016 г., е 6 208 620 евро (12 143 005 лв.), представляващи съфинансиране от ЕС. Съгласно информация, предоставена от Европейската комисия към декември 2015 г., изплатените средства са в размер на 95% от бюджета на програмата.

Като основен идентифициран проблем може да бъде посочено системното неизплащане на възнагражденията от страна на Националния партниращ орган на експертите, наети в клона на Съвместния технически секретариат в Струмица. За проблема е сезирана и Европейската комисия, която е предприела редица мерки с оглед преодоляването на този хоризонтален проблем във всички програми за трансгранично сътрудничество, в които Република Македония участва.

* + 1. **Планирани дейности до края на 2016 г.**

Основните дейности, които се предвиждат през 2016 г., са свързани с извършване на верификация и разплащания по сключени договори.

* 1. **Програма за трансгранично сътрудничество Румъния - България 2007-2013**
		1. **Общ реализиран напредък по програмата към 30.06.2016 г.**

Общият бюджет на програмата е 252 655 788 евро, което представлява 494 151 769 лв. В рамките на периода януари 2007 – декември 2014 г. са обявени 2 отворени покани за набиране на проектни предложения и 2 покани за набиране на стратегически проекти. Общият брой на сключените договори за субсидия е 179, като общата стойност на договорените средства (включително и по ПО „Техническа помощ“) е 349 185 604 евро (682 947 680 лв.) - 138,2% от общия бюджет на програмата (спестените средства от приключили и/или прекратените проекти са използвани за сключване на договори, както и част от средствата, отпуснати по проекти в изпълнение, са използвани за наддоговаряне по програмата). Верифицираните разходи са 240 946 538,39 евро (471 250 468 лв.) - 94,42 % от общия бюджет на програмата, след приспадане на финансовите корекции - 2 397 586,22 евро. Сертифицираните разходи пред ЕК са в размер на 165 412 070 евро (323 517 889 лв.).

* + 1. **Изпълнение на заложените цели и индикатори**

В резултат от изпълнението на програмата са постигнати следните ключови индикатори за резултат:

* **Повишена мобилност и взаимовръзка в трансграничния регион** - 169 км построени/модернизирани пътища, обслужващи около 500 000 души;
* **Новосъздадени и развити системи за ранно предупреждение за природни бедствия** – разработени 23 съвместни системи за управление и опазване на околната среда, като 100% от общата граница по р. Дунав обхваната от съвместни дейности за ранно предупреждение срещу наводнения;
* **Подобрен потенциал за развитие на туризма** *–* създадени са 50 интегрирани туристически продукта в трансграничния регион;
* **Повишена интеграция на трансграничния регион по отношение на заетостта и мобилността на работната сила** – 370 256 души информирани за възможности за заетост, като 6 896 души са преминали обучителни курсове;
* **Подобрено устойчиво икономическо развитие** – 19 123 малки и средни предприятия са се възползвали от новосъздадени бизнес съоръжения, като 90 партньорства са създадени между университети, изследователски центрове и бизнес предприятия и 59 127 души участвали в дейности тип „хора за хора“.
	+ 1. **Извършени промени в програмата**

В рамките на отчетния период няма извършени промени в програмата.

* + 1. **Идентифицирани трудности и предприети мерки (с акцент върху спазване на Правилото „n+2/n+3“)**

С оглед избягване риска от загуба на програмни средства, сумата която следва да бъде сертифицирана е в размер на 11 701 826,67 евро (22 881 517,83 лв.).

* + 1. **Планирани дейности до края на 2016 г.**

Основните дейности, които се предвиждат до април 2016 г., са свързани с извършване на финални верификации на средства и финални разплащания по сключени договори.

1. **Програма за трансгранично сътрудничество Гърция - България 2007-2013**
2. **Общ реализиран напредък по програмата към 30.06.2016 г.**

Общият бюджет на програмата е 138 691 302 евро (271 256 609 лв.). В рамките на периода януари 2007 – декември 2014 г. са обявени четири отворени покани за набиране на проектни предложения, като са сключени общо 108 договора за субсидия. Към 30.06.2016 г. стойността на договорените средства възлиза на – 172 859 060,79 евро (338 082 937 лв.), 124,63 % от бюджета на програмата. Верифицираните разходи са 133 162 619 евро (260 439 450 лв.), 96,01 % от бюджета на програмата с приспадане на финансовите корекции. Сертифицираните разходи пред ЕК са в размер на 119 884 822,00 евро (234 470 734 лв.), 86,44 % от бюджета на програмата.

* 1. **Изпълнение на заложените цели и индикатори**

В резултат от изпълнението на програмата са постигнати следните ключови индикатори за резултат:

* **Развитие на системи за ранно предупреждение за природни бедствия** – 5 съвместни проекта, свързани със съвместно управление на водите, като 3 275 души са участвали в обучителни семинари по въпросите за околната среда и са разработени 22 съвместни партньорства/мрежи по темата;
* **Подобрено взаимодействие в сферата на здравните услуги** - предприети са 13 съвместни инициативи областта на управление на здравеопазването срещу общите здравословни проблеми;
* **Нарастване на привлекателността на региона въз основа на опазване на историческото и културното наследство** – 7 обекта са промотирани, в т.ч. музеи, паметници, археологически обекти, туристически паркове;
* **Повишена мобилност и взаимовръзка в трансграничния регион** - рехабилирирани са 83,6 км пътища в трансграничния регион;
* **Подобрено устойчиво икономическо развитие** – 34 съвместни инициативи, свързващи бизнес организации с научни институти.
1. **Извършени промени в програмата**

В рамките на отчетния период няма извършени промени в програмата.

* 1. **Идентифицирани трудности и предприети мерки (с акцент върху спазване на Правилото „n+2/n+3“)**

С оглед спазване на правилото n+2, оставащите средства, които следва да бъдат сертифицирани са в размер на 16 966 015,74 евро (33 182 134 лв.).

* 1. **Планирани дейности до края на 2016 г.**

Основните дейности, които са извършени до юни 2016 г. са свързани с извършване на финални верификации на средства и финални разплащания по сключени договори.

* 1. **Оперативна програма за транснационално сътрудничество „Югоизточна Европа 2007-2013“, Съвместна оперативна програма „Черноморски басейн 2007-2013“, ИНТЕРРЕГ IVC, ЕСПОН, УРБАКТ, ИНТЕРАКТ**

Функциите и отговорностите на Главна дирекция „Управление на териториалното сътрудничество“ се ограничават до осигуряване на националното съфинансиране на българските партньори, осигуряване навременна верификация на разходите на българските партньори и администриране на нередности. На този етап не са идентифицирани съществени проблеми и затруднения при изпълнението на тези задачи.

* **ОП Югоизточна Европа 2007-2013 г. –** Общият бюджет на програмата е 246 041 706 евро (481 215 750 лв.). В програматаучастват 133 български партньора с общ бюджет 18 345 603 евро (35 880 881 лв.);
* **ИНТЕРРЕГ IVC -** Общият бюджет на програмата е 405 094 936 евро (792 296 829 лв.). В програмата участват 86 български партньора с общ бюджет 8 516 664 евро (16 657 147 лв.);
* **СОП Черноморски басейн 2007-2013 г. -** Общият бюджет на програмата е 38 503 546 евро (75 306 390 лв.). В програмата участват 50 български партньора с общ бюджет 4 851 155,48 евро (9 488 035 лв.);
* Програма **УРБАКТ II –** Общият бюджет на програмата е 28 420 000 евро (55 584 690 лв.). В програматаучастват 11 български партньора с общ бюджет 427 538 евро (836 192 лв.);
* Програма **ЕСПОН -** Общият бюджет на програмата е 45 378 000 евро (88 751 653 лв.). В програматабългарски партньори участват в 5 проекта с бюджет на обща стойност 174 510 евро (341 312 лв.).

Основните дейности, които се предвиждат до края на 2016 г. са свързани с извършване на верификация на средства и финални разплащания на националното съфинансиране по сключените договори.

1. **Постигнат напредък по програмите, съфинансирани със средства на Европейския съюз през програмен период 2014 – 2020 г.**

**A) Обобщена информация за финансовото изпълнение на програмите към 30.06.2016 г.**



**Б) Прогнозен размер на договаряне и разплащане за всяка от програмите до края на 2016 г.**



**В) Статус на изпълнението на всяка от програмите към 30.06.2016 г.**

* + - 1. **Оперативна програма „Транспорт и транспортна инфраструктура” 2014-2020 г. (ОПТТИ)**

**1.1. Стратегически цели**

Стратегията на ОПТТИ е разработена и се основава на поредица от релевантни документи в унисон с приложимите Общностни и национални стратегии и политики. Тя е изготвена на базата на нуждите, дефинирани в анализа на текущото състояние на транспортния сектор, изработен за целите на програмата.

Инвестициите по програмата следва да се концентрират основно върху завършване на приоритетните железопътни и пътни направления и насърчаване на мултимодалния транспорт – изграждане на интермодални терминали и подобряване на връзките на пристанищата и летищата с пътната и железопътната мрежа. С постепенното завършване на модернизацията на направленията на Транс-европейската транспортна мрежа ще се постигне по-добра интеграция на националната мрежа в тази на ЕС, както и подобряване на връзките със съседните страни.

**1.2. Институционална рамка**

Дирекция „Координация на програми и проекти" в Министерството на транспорта, информационните технологии и съобщенията (МТИТС) е определена за Управляващ орган на програмата. Към ОПТТИ няма междинни звена. Бенефициентите са предварително определени и техният брой е ограничен. Те са: „Национална компания железопътна инфраструктура” (НКЖИ), Агенция „Пътна инфраструктура”, „Метрополитен” ЕАД, Държавно предприятие „Пристанищна инфраструктура”, Изпълнителна агенция „Проучване и поддържане на река Дунав”, Изпълнителна агенция „Морска администрация”, Главна дирекция „Гражданска въздухоплавателна администрация”/Държавно предприятие „Ръководство на въздушното движение” и УО на ОПТТИ.

Функциите на Сертифициращ орган по ОПТТИ, както и по всички други програми, финансирани със средствата от Европейския фонд за регионално развитие, Европейския социален фонд, Кохезионния фонд, Инициативата за младежка заетост и Фонда за европейско подпомагане на най-нуждаещите се, се изпълняват от дирекция „Национален фонд“ на Министерството на финансите.

**1.3. Приоритети**

ОП „Транспорт и транспортна инфраструктура” има 5 Приоритетни оси (ПО):

 ПО 1 - **„Развитие на железопътната инфраструктура по „основната“ Трансевропейска транспортна мрежа”**

ПО 2 - **„Развитие на пътната инфраструктура по „основната” и „разширената” Трансевропейска транспортна мрежа”**

ПО 3 - **„Подобряване на интермодалността при превоза на пътници и товари и развитие на устойчив градски транспорт”**

ПО 4 - **„Иновации в управлението и услугите – внедряване на модернизирана инфраструктура за управление на трафика, подобряване на безопасността и сигурността на транспорта”**

ПО 5 – **Техническа помощ.**

**1.4. Постигнат напредък**

Подготвено е изменение на програмата. Предложените промени са съгласувани от Съвета за координация при управлението на средствата от ЕС с протокол № 2 от 16.10.2015 г. и от Комитета за наблюдение на ОПТТИ на 23.10.2015 г. Министерският съвет на Република България е одобрил проекта на изменение на програмата с Протокол № 48 от 27.11.2015 г. Изменението на ОПТТИ 2014-2020 г. е изпратено на ЕК на 27.11.2015 г. и е разгледано от службите на Комисията, като поради ограниченото време за процедирането му не е одобрено. В резултат на проведени допълнителни консултации с представители на ЕК, в проекта за изменение на ОПТТИ 2014-2020 г. са направени допълнителни промени, които са предложени за разглеждане от Съвета за координация при управлението на средствата от ЕС (официално писмо с наш № 03-00-189 от 14.03.2016 г.) и са одобрени на 31.03.2016 г.

С Решение ОПТТИ №1 от 1.09.2015 г. са открити процедурите за директно предоставяне на БФП по всички приоритетни оси.

Първият договор за предоставяне на БФП е подписан на 24.09.2015 г. с НК СИП за изпълнение на проекта „АМ „Струма“ Лот 3.1, Лот 3.3 и тунел „Железница“. Общата стойност на финансирането по договора за БФП е в размер на 370 млн. евро.

Подадени са 24 проекта през системата ИСУН, от които 8 са инвестиционни, 3 за подготовка на инвестиционни проекти, 1 за подготовка на Интегрирана транспортна стратегия, 8 за техническа помощ за подобряване на капацитета на УО и бенефициентите и мерки за информация и публичност, а 4 проектни предложения са оттеглени.

**По-важни решения, взети на Комитета за наблюдение, проведен през май 2016 г.:**

* КН на ОПТТИ е приел първото изменение на ОПТТИ.
* КН на ОПТТИ е одобрил индикативния план за оценка и е дал съгласие УО да го изпрати за финално съгласуване от ЕК.
	1. **Идентифицирани проблеми и предприети мерки за тяхното отстраняване**

Към момента се забелязва известно забавяне в изпълнението на ОПТТИ и УО счита за необходимо до края на 2016 г. бенефициентите да подадат всички формуляри за кандидатстване за инвестиционните проекти. По този начин следва да се избегне рискът от загуба на средства и да се постигне добро финансово управление. В допълнение в началото на 2017 г. се очаква строителството на част от жп отсечките да стартира и да генерира съответните разходи.

Най-късно до края на 2016 г. се очаква да има яснота по избора на вариант на трасе и стартиране на търга за строителство на Автомагистрала Струма Лот 3.2., за да бъде подаден формулярът за кандидатстване до службите на Европейската комисия. Темата е приоритетна за бенефициента АПИ, след като е поел подготовката и изпълнението на този проект от бенефициента НКСИП. Предвид индикативната продължителност на строителството на проекта е налице висок риск същият да не бъде завършен в периода на допустимост на ОПТТИ. Като алтернативни/резервни проекти в програмата са планирани изграждане на части от АМ „Хемус“ и Тунела под вр. Шипка. От страна на АПИ е поет ангажимент след уточняване на трасето да бъдат информирани всички заинтересовани страни.

Натрупания добър опит и практика в успешното управление на проекти са предпоставка за доброто изпълнение на ОПТТИ.

Съгласно разпоредбите на чл. 136 , параграф 1 от Регламент (ЕС) № 1303/2013 за ЕФРР и КФ актуално е правилото N+3 за отмяна. За първи път то ще бъде приложено през 2017 към определения бюджет за 2014 г. по ОПTТИ, който както е посочено по-горе е в размер на 366 058 315,97 лева без резерва за изпълнение и 389 423 740,77 лева с включен резерв за изпълнение. Като се има предвид размера на сключените договори за предоставяне на БФП, с който се надхвърлят годишните ангажименти по двата фонда до 2015 г., на този етап считаме, че няма риск от загуба на средства по ОПТТИ.

**Отчет към 30.06.2016 г. на изпълнението на Индикативната годишна работна програма (ИГРП) за 2016 г.**

Индикативна годишната работна програма (ИГРП) по Оперативна програма „Транспорт и транспортна инфраструктура“ 2014-2020 г. (ОПТТИ) за 2016 г. е изготвена на основание чл. 7 на ПМС 107/2014 г. В съответствие с ал. 3 от чл. 7 на постановлението проекта на ИГРП за 2016 г. е публикуван на електронната страница на ОПТ и на Единния информационен портал за обща информация за управлението на ЕСИФ на 17.09.2015 г. и след изтичане на 30 дневния срок за обсъждане на 16.10.2015 г. е изпратена за съгласуване от СКУСЕС. Индикативната програма е съгласувана от СКУСЕС на 04.11.2015 г., след което е представена за одобрение и одобрена от членовете на Комитета за наблюдение (КН) на ОПТТИ на Четвъртото заседание на КН, проведено на 26.11.2015 г.

В одобрената ИГРП на ОПТТИ за 2016 г. e включен за договаряне целият наличен бюджет на оперативната програма по 8 процедури по петте приоритетни оси, съгласно разпределението в поканите за обявяване на процедурите, одобрени с Решение № ОПТТИ-1/01.09.2015 г. Към 30.06.2016 г. има подадени общо 27 ФК (проектни предложения) по всички процедури и е предоставена безвъзмездна финансова помощ (БФП) по 9 от тях на обща стойност 1 472 542 808 лева (753 млн. евро), което е 42.5% от бюджета на програмата.

* 1. **Планирани дейности до края на 2016 г.**

До края на 2016 г. в УО на ОПТТИ се очаква да бъдат подадени формулярите за кандидатстване на всички големи проекти, които ще бъдат финансирани по програмата, за да не бъдат допускани закъснения при изпълнението на дейностите по проектите.

* + - 1. **Оперативна програма „Околна среда“ 2014-2020 г. (ОПОС)**

**2.1. Стратегически цели**

Стратегията на оперативната програма се концентрира върху изграждане на ВиК инфраструктура, управление на отпадъците съгласно йерархията на отпадъците по Рамковата директива за отпадъците, управление на зоните от мрежата Натура 2000 и опазване на биоразнообразието, превенция и управление на риска от наводнения и свлачища, подобряване качеството на въздуха.

Основните тематични цели, които ОПОС се стреми да постигне, са опазване и защита на околната среда и стимулиране на ефективното използване на ресурсите, както и насърчаване на адаптацията към изменението на климата и превенция и управление на риска.

**2.2. Институционална рамка**

Главна дирекция „Оперативна програма „Околна среда“ в Министерството на околната среда и водите изпълнява функциите на Управляващ орган на Оперативна програма „Околна среда“ за програмен период 2014 –2020 г., с всички произтичащи от това задължения и отговорности, съгласно европейското и националното законодателство.

**2.3. Приоритети**

ОП „Околна среда“ 2014-2020 г. има 6 Приоритетни оси (ПО):

ПО 1 - **“Води“**

ПО 2 - **“Отпадъци“**

ПО 3 - **„Натура 2000 и биоразнообразие“**

ПО 4 - **„Превенция и управление на риска от наводнения и свлачища“**

ПО 5 - **„Подобряване качеството на атмосферния въздух“**

ПО 6 - **Техническа помощ**

**2.4. Постигнат напредък**

Оперативна програма „Околна среда 2014 - 2020 г.“ е официално одобрена от Европейската комисия на 15.06.2015 г. В своята работа УО въвежда няколко подхода, които са положително оценени както от ЕК, така и от всички партньори в лицето на НСОРБ, ЦКЗ, НФ и членовете на Комитета за наблюдение. На първо място са създадени пътни карти за изпълнението на всяка една приоритетна ос. Чрез този инструмент се планира изпълнението на програмата. Той се базира на заложените физически и финансови индикатори в програмата и дава възможност за планиране изпълнението на програмата до 2023 г. На второ място, УО създава тематични работни групи към Комитета за наблюдение, чрез които да се гарантира максимално широко консултиране на документите, които създава програмата и използване на експертния потенциал на членовете на Комитета за наблюдение.

До 30.06. са обявени общо 19 процедури по ОПОС за 1,144 млрд. лева, представляващи 35% от бюджета на програмата. С планираните още 13 процедури за 695 млн.лева, 56% от бюджета на програмата ще бъде обявен до края на годината. Оставащият ресурс в сектор „Води“ няма да бъде договорен, докато не се изпълни предварителното условие по програмата, свързано с изпълнението на реформата във ВиК сектора и докато не се разработят качествени регионални прединвестиционни проучвания, които се подготвят от МРРБ. Очакванията са инвестициите да започнат след 2018 г.

**Отчет към 30.06.2016 г. на изпълнението на Индикативната годишна работна програма (ИГРП) за 2016 г.:**

Одобрената от Комитета за наблюдение (КН) на ОПОС ИГРП за 2016 г. е била обект на обсъждане и е изменена на петото заседание на КН, проведено на 26.02.2016 г. В рамките на отчетния период са обявени 5 процедури за 156 млн.лева и предстои до края на годината да бъдат обявени още 13 процедури за 695 млн.лева в съответствие с актуализираната ИГРП.

**По-важни решения, взети на Комитетите за наблюдение:**

През периода януари-юни 2016 г. са проведени две заседания на Комитета за наблюдение (КН) и една писмена процедура за неприсъствено вземане на решения.

По време на първото заседание на КН на ОПОС 2014-2020 г. за 2016 г., проведено през м. февруари 2016 г. са обсъдени и приети следните решения:

* Изменение на Индикативна годишна работна програма за 2016 г. за предоставяне на безвъзмездна финансова помощ на програмите, съфинансирани от ЕФРР, ЕСФ, КФ на ЕС и ЕФМДР. Одобрените промени на ИГРП за 2016 г. са основно свързани с актуализиране броя на планираните за обявяване процедури за предоставяне на безвъзмездна финансова помощ.
* Одобрени са методологии и критерии за оценка на проектни предложения по 2 процедури на ПО 1 „Води“ и 1 процедура по ПО 3 „Натура 2000 и биоразнообразие“.

По време на второто заседание на КН за 2016 г. е прието изменение на ОПОС 2014-2020 г. във връзка с: изменение на финансовия план на програмата при спазване на правилото n+3, добавяне в списъка с „големи проекти“ на фазирания „Интегриран проект за водния цикъл на гр. Враца“, както и изместване на сроковете в първо тримесечие на 2017 г. за подаване към Европейската комисия на проекта за трета фаза на интегрираната система от съоръжения за третиране на битовите отпадъци на Столична община. Одобрен е и годишният доклад за изпълнение на ОПОС 2014-2020 г. за 2015 г.

По време на заседанието са обсъдени и приети методологии и критерии за оценка на проектни предложения по процедури за предоставяне на безвъзмездна финансова помощ, както следва:

* 2 процедури по приоритетна ос (ПО) 2 „Отпадъци“- „Комбинирана процедура за проектиране и изграждане на компостиращи инсталации и на инсталации за предварително третиране на битови отпадъци“ и „Проектиране и изграждане на анаеробни инсталации за разделно събрани биоразградими отпадъци“;
* 1 процедура по ПО 5 „Подобряване качеството на атмосферния въздух (КАВ)“ - „Разработване/актуализация на общинските програми за качеството на атмосферния въздух“;
* 1 процедура по ПО 1 „Води“ - „Подобряване мониторинга на качество на питейните води“;

В рамките на проведената писмена процедура за неприсъствено вземане на решения от КН на ОПОС 2014-2020 г. на 15.06.2016 г. е одобрен Планът за оценка на ОПОС 2014-2020 г.

**Изпълнение на мерките за информация и публичност по ОПОС 2014- 2020 г. за периода януари - юни 2016 г.**

През 2016 г. УО на ОПОС провежда национална образователно-информационна кампания „Яко е да си еко“ насочена към широката общественост, която предвид етапа на изпълнение на програмата цели основно популяризирането на програмата като финансов инструмент за подобряване качеството на живот в страната. Акцент в предвидените мерки са формиране на екологично съзнание в българските граждани, като приоритетно дейностите са насочени към малките граждани на страната, като гаранция за устойчивост на предприеманите по ОПОС мерки. През 2016 г. образователно-информационната кампания е съсредоточена върху две от приоритетните оси на ОПОС 2014-2020 – „Отпадъци“ и „Подобряване качеството на атмосферния въздух.

До момента като част от образователно-информационна кампания е проведена национална детска „Зелена олимпиада”. Инициативата има за цел да стимулира интереса към „зелената“ тематика и да подпомогне формирането на екологична култура от ранна детска възраст, както и да изгради отговорно отношение към природата. В състезанието участваха близо 7000 ученици от 1 до 12 клас на територията на цялата страна. Класирането на участниците беше отделно за шестте региона за планиране, като събитието по награждаване на спечелилите участници включваше и представление на специално създаден за кампанията спектакъл „Яко е да си еко“ с участието на актьорите Димитър Рачков и Васил Василев-Зуека.

В изпълнение на Годишния план за действие за 2016 г. за отчитания период, УО организира още срещи с кандидат-бенефициенти и бенефициенти по програмата, публични събития за представяне на отворените за кандидатстване процедури, прессъобщения и публикации в сайта на програмата в интернет, както и на Единния информационен портал.

В резултат на организираните информационни дни в шестте региона за планиране, министърът на околната среда и водите представи пред кметове от цялата страна възможностите поред общините да кандидатстват за екологични проекти по ОПОС 2014-2020 г.

До края на 2016 г. като част от образователно-информационната кампания предстои популяризиране чрез публично представяне в шестте региона за планиране и на специално разработени за кампанията два видео еко-урока на теми „въздух” и „отпадъци”, които учителите ще могат да ползват в часа на класа, за да запознават децата с проблематиката по опазване на околната среда.

Ще продължи и изпълнението на дейностите по информация и публичност целящи осигуряване на прозрачност на процеса на управление и изпълнение на програмата, информиране на потенциалните бенефициенти за възможностите за финансиране и насърчаване на активното участие на всички заинтересовани страни в процеса.

**2.5. Напредък по приоритетни оси**

По приоритетна ос 1 “Води“ са обявени 10 процедури, от които приключили 7 и са сключени договори за БФП на обща стойност **90 млн. лева.**

По приоритетна ос 2 “Отпадъци“

Обявена е процедура на подбор на проекти „Проектиране и изграждане на компостиращи инсталации за разделно събрани зелени и/или биоразградими отпадъци, включително осигуряване на необходимото оборудване и на съоръжения и техника за разделно събиране на зелени и биоразградими отпадъци“ с краен срок до 01.08.2016 г. на обща стойност **98 млн. лева,** допустими бенефициенти са общини. Все още няма подадени проектни предложения.

По приоритетна ос 3 „Натура 2000 и биоразнообразие“ :

Обявени са 4 процедури за **35 млн.лева**, от които 3 приключили. По процедура за директно предоставяне „Развитие на управленски подход за мрежата НАТУРА 2000 и за управление на НПРД“ е издадена заповед за предоставяне на БФП на 16.02.2016 г. на стойност **980 000 лева.**

По приоритетна ос 4 „Превенция и управление на риска от наводнения и свлачища“:

Обявени са 2 процедури за 46 млн.лева и двете са приключили.

По приоритетна ос 5 „Подобряване качеството на атмосферния въздух“:

Обявена е 1 процедури за 700 000 лева, която е приключила.

По приоритетна ос 6 „Техническа помощ“:

По обявената процедура са издадени три заповеди за предоставяне на БФП по 3 бюджетни линии на обща стойност **12 млн. лева.**

* + - 1. **Оперативна програма „Региони в растеж“ 2014-2020 г. (ОПРР)**

**3.1. Стратегически цели**

„Региони в растеж“ е интегрирана оперативна програма, насочена към регионалното развитие и по-конкретно към постигане на целите на градската политика в България. ОПРР отделя специално внимание на енергийната ефективност в опорните центрове в периферните райони, съгласно националния полицентричен модел за развитие, формулиран в Националната концепция за пространствено развитие 2013-2025 г. и допринася за териториалното измерение на секторните политики, включени в Споразумението за партньорство.

**3.2. Институционална рамка**

Управляващият орган на програмата е Главна дирекция „Програмиране на регионалното развитие” към Министерство на регионалното развитие и благоустройството, която носи цялата отговорност за надеждното изпълнение на програмата съгласно изискванията на европейското и националното законодателство и осъществява цялостно наблюдение, финансово управление и контрол на средствата по програмата.

В изпълнение на изискванията на чл. 7 от Регламента за ЕФРР 1301/2013 и Решение № 422 на МС от 9 юни 2015 г. за изменение и допълнение на Решение № 792 на МС от 2013 г. за определяне на органи, отговорни за управлението, контрола, координацията и одита на ЕСИФ през периода 2014-2020 г., функциите на Mеждинни звена по Приоритетна ос 1 „Устойчиво и интегрирано градско развитие“ на програмата по отношение на оценка и избор на проекти ще се изпълняват от 39-те общини на градовете за подкрепа по Приоритетна ос 1[[2]](#footnote-2).

**3.3. Приоритети**

ОП „Региони в растеж“ 2014-2020 г. има 8 Приоритетни оси (ПО):

ПО 1 – **„Устойчиво и интегрирано градско развитие“**

ПО 2 – **„Подкрепа за енергийна ефективност в опорни центрове в периферните райони“**

ПО 3 – **„Регионална образователна инфраструктура“**

ПО 4 - **„Регионална здравна инфраструктура“**

ПО 5 – **„Регионална социална инфраструктура“**

ПО 6 – **„Регионален туризъм“**

ПО 7 – **„Регионална пътна инфраструктура“**

ПО 8 – **Техническа помощ**

**3.4. Постигнат напредък**

Към 30.06. договорените средства по ОПРР възлизат на 303 134 458 лв., които представляват 11% от бюджета на програмата (европейско и национално съфинансиране). Получените траншове от ЕК са на стойност 120 577 164 лв. или близо 5% от общия бюджет.

**3.5. Напредък по приоритетни оси**

По приоритетна ос 3 „Регионална образователна инфраструктура“ са обявени три процедури с общ бюджет за трите процедури над 224 млн. лева. Сключен е 1 договор.

По приоритетна ос 7 „Регионална пътна инфраструктура“ е обявена 1 процедура с общ бюджет над 379 млн. лева или 12,6% от бюджета на ОПРР. Сключени са 15 договора.

По приоритетна ос 8 „Техническа помощ“ са обявени 3 бюджетни линии, от които 2 за бенефициенти общини по ПО 1 и ПО 2 и 1 за УО на ОПРР. Сключени са 18 договора.

**По-важни решения, взети на Комитетите за наблюдение:**

КН одобри подхода за подкрепа чрез финансови инструменти по ОПРР на ресурс, възлизащ на 177 308 584,84 евро/346 785 449,49 лева и резерв за изпълнение в размер на 6,21% или 11 739 911,63 евро/22 961 271,36 лева от общия размер средства от 189 048 496,47 евро/369 746 720,85 лева за финансови инструменти по ОПРР за управление от „Фонд мениджър на финансовите инструменти в България“ ЕАД.

**Отчет към 30.06.2016 г. на изпълнението на Индикативната годишна работна програма (ИГРП) за 2016 г.:**

Предвидените за обявяване през м. май 2016 г. процедури по ПО 5 „Регионална социална инфраструктура“ и ПО 6 „Регионален туризъм“ са отложени съответно за м. октомври и м. декември 2016 г. поради закъснение при подготовката на Плана за действие за изпълнение на Националната стратегия „Визия за деинституционализацията на децата в Република България“ по отношение на ПО 5 и подготовката на финансово споразумение между Фонда на фондовете и УО по отношение на ПО 6.

Съществува реален риск от непостигане на заложените междинни цели по ПО 5 и ПО 6 при неспазване на променения срок за публикуване на процедурите по двете приоритетни оси.

**3.6. Идентифицирани проблеми и предприети мерки**

**Предприети мерки за недопускане на установените през предходния програмен период проблеми:**

* ОПРР 2014-2020 г. предлага нов стратегически подход за изпълнение, който се основава на стратегическото планиране на местно и национално ниво, включително определяне на ключови проекти и бенефициенти по приоритетните оси, по-голям фокус на инвестициите, интегрираност и по-добра координация, с цел реализиране на конкретни национални и местни политики.
* Предоставена подкрепа за разработване на инвестиционни проекти в пълна проектна готовност. По линия на Техническа помощ по ОПРР 2007-2013 г. бенефициентите получиха подкрепа за разработване на инвестиционни проекти, с които да кандидатстват по ОПРР 2014-2020 г.
* По отношение на изпълнението, съществена разлика с програмен период 2007-2013 г., е че в обявените процедури за предоставяне на БФП по ОПРР 2014-2020 г. Управляващият орган предвиди възможност изпълнението на проектните дейности да бъде реализирано и чрез възлагане на инженеринг (проектиране, заедно с авторски надзор и строителство).
* Предоставяне на възможност за постигане на национални приоритети чрез съвместно използване на фондовете – ЕФРР и ЕСФ, за комплексното решаване на проблеми. Процесът на деинституционализацията ще продължи и ще се надгради и през настоящия програмен период.

**Предприети мерки за преодоляване на констатирани през настоящия програмен период проблеми:**

|  |  |
| --- | --- |
| **Проблеми/Рискове** | **Мярка на УО** |
| Промени в структурата и състава на Междинните звена по ПО 1 в краткосрочен план  | Изпратено писмо до 39-те общини, че смяна на член може да се извърши при наличие на обосновани причини и не по-често от един път годишно. Организиране на регулярни обучения за членовете на МЗ. |
| Забавяне в изпълнението на проекти с финансови инструменти поради непостигнато пълно съгласие по Финансовото споразумение между УО на ОПРР и ФМФИБ | Провеждане на преговори със заинтересовани страни с основен фокус максимално ефективно да бъде структуриран инвестиционния процес и провеждането на инвестиционната стратегия с максимален принос за изпълнение на целите и приоритетите по програмата. |

* Комуникацията и отчитането на разходите по договорите ще се извършва изцяло чрез ИСУН 2020 – целта е спестяване на административен и времеви ресурс за всички участници в процесите по усвояване на средствата от ЕС, както и осигуряване на адекватна одитна следа позволяваща по-бързо и качествено обобщаване на данните, свързани с изпълнение на програмата. По този начин цялостното управление, наблюдение и контрол върху изпълнението на проектите ще се осъществява по-ефективно и ефикасно.
* УО ще осъществява всички видове проверки на място, като допълнително се въвежда допълнителен такъв, а именно - проверка на място преди сключване на договор за БФП с цел установяване състоянието на обектите на интервенция.

Всички предприети мерки имат за цел да подобрят системите за контрол и тяхната ефективност и да се намали рискът от грешки при изпълнението на проекти през настоящия програмен период.

* + - 1. **Оперативна програма „Иновации и конкурентоспособност“ 2014-2020 г. (ОПИК)**

**4.1. Стратегически цели**

Стратегията на ОПИК 2014-2020 г. е тясно свързана с целите на стратегията „Европа 2020“ за растеж и заетост (Growth and Jobs) и приноса на България за постигането на трите взаимно допълващи се типа растеж:

* интелигентен растеж: изграждане на икономика, основаваща се на знания и иновации;
* устойчив растеж: насърчаване на по-екологична и по-конкурентоспособна икономика с по-ефективно използване на ресурсите;
* приобщаващ растеж: стимулиране на икономика с високи равнища на заетост, която да доведе до социално и териториално сближаване.

ОПИК пряко се ангажира с интелигентен растеж (чрез приоритетни оси 1 и 2) и с устойчив растеж (чрез приоритетни оси 3 и 4), като цели допълващ ефект по отношение на приобщаващия растеж.

Подкрепата по оперативната програма е насочена към адресиране на нуждите, преодоляване на предизвикателствата и оползотворяване на възможностите за развитие пред българската икономика.

**4.2. Институционална рамка**

Главна дирекция „Европейски фондове за конкурентоспособност“ към Министерството на икономиката изпълнява функцията на Управляващ орган на ОПИК. Сред основните ѝ цели е организацията и координацията на дейностите по изпълнение на ангажиментите на министерството, предвидени в европейското и националното законодателство за изпълнение на кохезионната политика на Общността. ГД „Европейски фондове за конкурентоспособност“ е структурирана в шест отдела, към единия от които има регионални звена/сектори в областни градове на страната.

**4.3. Приоритети**

ОП „Иновации и конкурентоспособност“ 2014-2020 г. има следните 5 Приоритетни оси (ПО):

ПО 1 – **„Технологично развитие и иновации“**

ПО 2 – **„Предприемачество и капацитет за растеж на МСП“**

ПО 3 – **„Енергийна и ресурсна ефективност“**

ПО 4 – **„Премахване на пречките в областта на сигурността на доставките на газ“**

ПО 5 – **Техническа помощ**

**4.4. Постигнат напредък**

Към 30.06.2016 г. общият размер на договорените средства по ОПИК възлиза на 427 233 270 лв., които представляват 18% от бюджета на програмата. За същия период са отворени общо 5 процедури на обща стойност 645 млн. лева, 2 от които са обявени през 2015 г.

* 1. **Напредък по приоритетни оси**

***Приоритетна ос 1 „Технологично развитие и иновации“***

В рамките на Приоритетна ос 1 към 30.06.2016 г. са обявени 2 процедури за предоставяне на безвъзмездна финансова помощ чрез конкурентен подбор. По двете процедури са получени общо 1 456 проектни предложения, които са в процес на оценка. Поради тази причина, все още няма подписани договори и съответно изплатени средства по приоритетна ос 1 на ОПИК.

***Приоритетна ос 2 „Предприемачество и капацитет за растеж на МСП“***

В рамките на Приоритетна ос 2 към 30.06.2016 г. са обявени 3 процедури за предоставяне на безвъзмездна финансова помощ. Подадени са 1 327 проектни предложения, от които 484 са одобрени, а 641 са в резервен списък. На Второто заседание на КН на ОПИК през м. май 2016 г. бе взето решение за наддоговаряне на първоначалния размер на бюджета от 293,4 млн. лева. До този момент са сключени 730 договора на обща стойност 394 млн. лева безвъзмездна финансова помощ, което включва и наддоговорени средства.

***Приоритетна ос 3 „Енергийна и ресурсна ефективност“***

Към 30.06.2016 г. по приоритетна ос 3 на програмата е обявена 1 процедура за предоставяне на безвъзмездна финансова помощ, която е със срок за кандидатстване до 12.10.2016 г.

***Приоритетна ос 5 „Техническа помощ”***

През програмен период 2014-2020 г. обезпечаването на ефективното и ефикасно изпълнение на дейностите на ГД ЕФК като Управляващ орган на Оперативна програма „Иновации и конкурентоспособност” 2014-2020 г., ще се извършва със средства от четири бюджетни линии на Приоритетна ос 5 „Техническа помощ“ на ОПИК на обща стойност 41 млн. лева и със срок на изпълнение до 31.12.2017 г.По бюджетните линии е извършено авансово плащане. В процес на изпълнение са планираните дейности и се провеждат процедури за възлагане на обществени поръчки за избор на изпълнител по съответните дейности.

**Финансови инструменти**

Общият принос по ОПИК възлиза на 235 млн. евро/460 млн. лева, разпределени в 7 финансови инструмента. Минимален размер на частното съфинансиране се очаква да бъде 340 млн. евро/665 млн. лева или общ размер на подкрепата за крайни получатели - 575 млн. евро/1 125 млн. лева. Очакван *leverage* ефект – 2,45%; Предвижда се и изискване за минимално съфинансиране от страна на посредниците в дялови ФИ.

**Извършени промени в програмата:**

До 30.06.2016 г. е извършено едно изменение на ОПИК (Решение на ЕК C(2015) 6759 от 30.09.2015 г.), чрез което средствата в размер на 102 млн. евро/199 млн. лева ЕФРР, предвидени по програмата за изпълнението на дългов инструмент за гаранции, покриващи загуби по портфейл от заеми, по инвестиционен приоритет 2.2 „Капацитет за растеж на МСП“, са прехвърлени към новата Оперативна програма „Инициатива за МСП“, като общият бюджет на ОПИК от ЕФРР е намален със същата сума.

През 2016 г. не е извършвана промяна на оперативната програма.

**По-важни решения, взети на Комитетите за наблюдение:**

Към 30.06.2016 г. Комитетът за наблюдение (КН) на ОПИК и ОПИМСП е провел общо 5 заседания: 4 редовни и 1 извънредно, както и 8 писмени процедури за неприсъствено вземане на решение от КН. През 2016 г. са проведени 1 редовно заседание на КН на ОПИК и ОПИМСП и 5 писмени процедури за неприсъствено вземане на решение от КН (за договаряне на неусвоени средства и увеличаване на бюджета на процедура по ОПИК, одобряване на методологията и критериите за директно предоставяне на БФП на София Тех Парк, одобряване на методология и критерии за подбор на операции по операция „Инструмент за неограничени гаранции по инициативата за МСП“ по ОПИМСП и одобряване на методология и критерии за директно предоставяне на БФП "Позициониране на България като позната и предпочитана дестинация за инвестиции чрез подкрепа дейността на БАИ" по ОПИК).

На 20.05.2016 г. е проведено Второто официално заседание на КН, на което е представена Инвестиционната стратегия за предоставяне на подкрепа чрез финансовите инструменти по ОПИК и е взето решение за подписване на финансово споразумение с „Фонд мениджър на финансовите инструменти в България ЕАД“. Одобрени са също така промяна в ИГРП за 2016 г. методология и критерии за подбор на операции по пет процедури за предоставяне на безвъзмездна финансова помощ, четири от които с директни институционални бенефициенти.

**Отчет към 30.06.2016 г. на изпълнението на Индикативната годишна работна програма (ИГРП) за 2016 г.:**

ИГРП за 2016 г. е променяна два пъти през годината. Чрез писмената процедура са добавени две процедури от ИГРП за 2015 г. С решението от 2-то заседание на КН за промяна на ИГРП за 2016 г. е прието включване на нови процедури чрез директно предоставяне на БФП - „Институционална подкрепа на ДАМТН за повишаване на ефективността на надзор на пазара, метрологичния надзор и контрола на качеството на течните горива“ и процедура „Предоставяне на институционална подкрепа на ИАБСА за подобряване на инфраструктурата по качеството в частта касаеща акредитацията“, прецизиране на индикативните срокове за обявяване на процедурите чрез директно предоставяне на БФП, включително процедурите за реализиране на Фаза 2 на София Тех Парк и Фаза 2 на Междусистемната газова връзка България – Сърбия, прецизиране на наименованието и основната цел на процедура „Развитие на управленския капацитет и растеж на МСП“, прецизиране на допустимите дейности, предвидени по процедура „Енергийна ефективност за МСП“ и индикативните срокове за обявяване.

В актуализираната през месец май ИГРП за 2016 г. са предвидени за обявяване 14 процедури на обща стойност 601 млн. лева. Към 30.06.2016 г. са обявени 3 процедури от ИГРП 2016 на обща стойност254 млн. лева.До края на годината остават да бъдат отворени още 11 процедури на обща стойност 347 млн. лева (БФП), като от началото на 2016 г. са отворени за кандидатстване общо 5 процедури на обща стойност 361,9 млн. лева.

* + - 1. **Оперативна програма „Инициатива за малки и средни предприятия” 2014-2020 г. (ОПИМСП)**

**5.1. Стратегически цели**

Настоящата Оперативна програма цели да приложи наличните възможности за подкрепа на достъпа до финансиране на МСП чрез съчетаване на средствата от Европейския фонд за регионално развитие (ЕФРР) с друго финансиране от бюджета на ЕС. Целта е да се продължи развитието на МСП посредством създаването на благоприятни условия за засилване взаимодействието между съществуващите програми за подкрепа на МСП, както на национално, така и на равнище ЕС.

**5.2. Институционална рамка**

Функциите на Управляващ орган на ОПИМСП се изпълняват от Главна дирекция „Европейски фондове за конкурентоспособност“ към Министерството на икономиката, която ги съвместява с ролята си на Управляващ орган на ОПИК.

**5.3. Приоритети**

ОП „Инициатива за малки и средни предприятия“ 2014-2020 г. има една-единствена Приоритетна ос: ПО 1 – **„Подобряване на достъпа до дългово финансиране за МСП в България“**.

**5.4. Постигнат напредък**

ОПИМСП е одобрена от Европейската комисия с нейно Решение от 12.10. 2015 г. По програмата е предвидено изпълнението на една операция – финансов инструмент за неограничени гаранции за предоставяне на капиталово облекчение на финансови посредници за нови портфейли за дългово финансиране на допустими МСП. ОПИМСП се финансира от Европейския фонд за регионално развитие (100%), като по програмата не се предвижда национално съфинансиране. Бюджетът на ОПИМСП е в размер на 102 млн. евро. Освен със средства по оперативната програма, портфейлите от заеми ще бъдат гарантирани и със средства от COSME/HORIZON 2020, както и с ресурс на Европейския инвестиционен фонд (ЕИФ) и Европейската инвестиционна банка (ЕИБ). Очаква се чрез инструмента да бъдат гарантирани заеми на стойност близо 600 млн. евро.

Условията за участие на България в Инициативата за МСП са определени в подписаните на 2 .03. 2016 г. *Споразумение за финансиране* между правителството на Република България и ЕИФ, *Споразумение между кредиторите* между правителството на Република България, Европейската комисия, ЕИБ и ЕИФ и *Договор за залог* между правителството на Република България като залогодател и ЕИФ като заложен кредитор. Сключените споразумения и договор са ратифицирани от Народното събрание през м. април 2016 г.

През месец май 2016 Комитетът за наблюдение на ОПИК и ОПИМСП в рамките на писмена процедура одобри Методологията и критериите за подбор на операции по инструмента. На 17.05.2016 г. ЕИФ обяви Поканата за заявяване на интерес от финансови посредници по Инструмент за неограничени гаранции по Инициативата за МСП, с краен срок за кандидатстване - 30.11.2016 г.

През втората половина на 2016 г. предстои оценка и избор на финансови посредници от страна на ЕИФ и след сключване на оперативни споразумения между ЕИФ и избраните посредници, стартиране на отпускането на кредити към МСП.

По ОПИМСП не са извършвани плащания към 30.06.2016 г., очакванията са до края на 2016 г. да бъдат изплатени 199 494 660.00 лева.

На 29.06.2016 г. е връчен предварителен доклад от одит за акредитация на органите по ОПИМСП, изготвен от Изпълнителна агенция „Одит на средствата от ЕС“. Управляващият орган, в съответствие с поставения срок, е в процес на изпълнение на препоръките на Одитиращия орган и актуализация на описание на действащите функции и процедури по ОПИМСП.

* + - 1. **Оперативна програма „Развитие на човешките ресурси“ 2014-2020 г. (ОПРЧР)**

**6.1. Стратегически цели**

Оперативна програма „Развитие на човешките ресурси” 2014-2020 г. ще допринася активно за изпълнението на две от целите на Стратегията на ЕС за интелигентен, устойчив и приобщаващ растеж и за постигането на икономическо, социално и териториално сближаване „Европа 2020”. Това са целите в областта на трудовата заетост и борбата с бедността и социалното изключване.

България, както и останалите държави-членки на ЕС, също формулира свои национални цели в изпълнение на стратегията „Европа 2020”, а именно: (1) не по-малко от 76% от населението между 20 и 64-годишна възраст да е в заетост към 2020 г. и (2) намаляване броя на хората в бедност с 260 хиляди души до 2020 г. Постигането на тези цели е от основополагащо значение за визията и стратегията на ОП РЧР. В тази връзка програмата се основава на три стълба. Това са:

(1) По-висока и по-качествена заетост.

(2) Намаляване на бедността и насърчаване на социалното включване.

(3) Модернизиране на публичните политики.

**6.2. Институционална рамка**

Управляващ орган на Оперативна програма „Развитие на човешките ресурси” е Министерство на труда и социалната политика (МТСП) чрез Главна дирекция „Европейски фондове, международни програми и проекти”. За разлика от предходния програмен период, през настоящия не е предвидено обособяването на Междинни звена.

**6.3. Приоритети**

ОП „Развитие на човешките ресурси“ 2014-2020 г. има 5 Приоритетни оси (ПО):

ПО 1 – **„Подобряване достъпа до заетост и качеството на работните места”**

ПО 2 – **„Намаляване на бедността и насърчаване на социалното включване”**

ПО 3 – **„Модернизация на институциите на пазара на труда, социалното включване и здравеопазването”**

ПО 4 – **„Транснационално сътрудничество”**

ПО 5 – **Техническа помощ**

**6.4. Постигнат напредък**

Към 30.06.2016г. са обявени 25 процедури, по които са подадени над 6 000 проектни предложения. Процедурите с приключил етап на оценка са 21, а другите 4 са все още в процедура на оценка. Сключени са 444 договора за безвъзмездна финансова помощ на обща стойност 790 млн. лева

**По-важни решения, взети на Комитетите за наблюдение:**

По-важни решения взети на четвъртото заседание на Комитета за наблюдение на Оперативна програма „Развитие на човешки ресурси” 2014-2020 г., проведено на 19.02.2016 г.:

* Одобрено е предложеното изменение на Оперативна програма „Развитие на човешките ресурси” 2014-2020 г.
* Включване на „Фонд мениджър на финансови инструменти в България“ ЕАД като допустими бенефициенти в ос 1 на ОПРЧР при програмиране на операцията, с която ще бъдат предоставени за управление средствата за финансови инструменти по ОПРЧР. Друга промяна в ОПРЧР е свързана с подобряване на достъпа до финансов ресурс за младежи, които имат желание за стартиране на собствен бизнес чрез прилагането на финансов инструмент, подкрепен по линия на Инициативата за младежка заетост (ИМЗ). Измененията в ОПРЧР са в съответствие и с Плана за действие „Предприемачество 2020“ на ЕК. Прилагането на финансов инструмент в дългосрочен план се очаква да доведе до значим положителен ефект, изразяващ се както във възможността за създаване на нови работни места в новорегистрираните предприятия, така и от гледна точка на ангажиране на допълнителен частен финансов ресурс по линия на *leverage* ефекта от дейността на финансовите инструменти.
* Предвижда се през програмния период 2014-2020 г. да се прилага нов механизъм за реализиране на мерките в сферата на транснационалното сътрудничество за Европейския социален фонд (ЕСФ), а именно стартирането на координирани покани за подаване на проектни предложения между всички страни, избрали да следват този подход в рамката на т.нар. „обща рамка“.

Регламентът за ЕСФ предоставя две различни опции за избор на теми за транснационално сътрудничество. Държавите-членки могат или (1) да изберат тема от списъка с общи теми, предложени от Комисията и одобрена от Комитета за ЕСФ, или (2) да изберат други теми, които съответстват на специфичните им нужди. Във връзка с изпълнението на този подход, УО на ОПРЧР ще запази централизираното управление на приоритетна ос 4 и ще ограничи изпълнението чрез ВОМР на инициативи за транснационално сътрудничество.

Националния осигурителен институт (НОИ) е включен като допустим бенефициент в рамките на приоритетна ос 3 във връзка с приноса на института към изпълнението на политиките в сферата на социалното включване и здравеопазването и по конкретно с предстоящата реформа за усъвършенстване на експертизата за работоспособността на хората с увреждания в работоспособна възраст.

* Изменение на Индикативна годишна работна програма за 2016 г. с отразени всички решения по критерии за избор на операции, одобрени от КН.

По-важни решения взети на петото заседание на Комитета за наблюдение на Оперативна програма „Развитие на човешки ресурси” 2014-2020 г., проведено на 03.06.2016 г.:

* Одобрени Критерии за избор на операции;
* Изменение на ИГРП 2016 /за информация/

**6.5. Планирани дейности до края на 2016 г.**

По **приоритетна ос 1** „Подобряване достъпа до заетост и качеството на работните места” се предвижда да бъдат обявени до края на 2016 г. 10 процедури 5 от които са на директно договаряне а другите са на конкурентен подбор. Общия ресурс, който е предвиден е 197,5 млн. лева.

По **приоритетна ос 2** „Намаляване на бедността и насърчаване на социалното включване“ се предвижда до края на 2016 г. да бъдат обявени 2 процедури, една процедура на директно договаряне и една с конкурентен подбор с общ бюджет 95 млн. лева.

По **приоритетна ос 3** „Модернизация на институциите в сферата на социалното включване, здравеопазването, равните възможности и недискриминацията и условията на труд” е предвидено до края на годината да бъдат обявени 5 процедури на директно договаряне на обща стойност 10,15 млн. лева.

По **приоритетна ос 4** – Транснационално сътрудничество се предвижда да бъдат обявени 2 процедури на конкурентен принцип на обща стойност 20 млн. лева.

За част от планираните процедури към м. юни забавянето е и във връзка със съгласувателната процедура с МФ по отношение на режима на минимални помощи и необходимостта от преработване/допълване на документите за кандидатстване и изготвяне на анализи за дейността на конкретните бенефициенти. Съгласно ЗУСЕСИФ УО трябва да съгласува пакетът с документи за кандидатстване с конкретните бенефициенти по процедурите чрез директно предоставяне, което допълнително забавя обявяването на процедурите.

* + - 1. **Оперативна програма „Наука и образование за интелигентен растеж“ 2014-2020 г. (ОПНОИР)**

**7.1. Стратегически цели**

Оперативна програма “Образование и наука за интелигентен растеж“ 2014-2020 г. вписва своята логика в две основни задачи:

* Да бъде сред ключовите инструменти за постигане на целите, приети от България в рамките на Стратегията “Европа 2020”.
* Да служи като ефикасно средство за прилагане на политики по сближаване, съгласно дневния ред на национално и общностно равнище.

В тази връзка, програмата се стреми да постигне три тематични цели: засилване на научно изследователската и развойната дейност в областта на технологиите и иновациите; насърчаване на социалното приобщаване, борба с бедността и всяка форма на дискриминация; и инвестиции в образование, обучение и професионално обучение за придобиване на умения и учене през целия живот.

Конкретните цели на ОП НОИР, в контекста на стратегията „Европа 2020“ са:

* повишаване на инвестициите за наука и научни изследвания до 1,5% от БВП;
* намаляване на процента на преждевременно напусналите училище до под 11%;
* увеличаване на процента на завършилите висше образование до 36% от хората между 30 и 34 годишна възраст.

**7.2. Институционална рамка**

Главна дирекция “Структурни фондове и международни образователни програми“ на Министерството на образованието и науката е определена за Управляващ орган на ОП НОИР. Дирекцията има изградени териториални звена на територията на Република България.

**7.3. Приоритети**

ОП „Наука и образование за интелигентен растеж“ 2014-2020 г. има 3 Приоритетни оси (ПО):

ПО 1 – **„Научни изследвания и технологично развитие“**

ПО 2 – **„Образование и учене през целия живот“**

ПО 3 – **„Образователна среда за активно социално приобщаване“**

**7.4. Постигнат напредък**

**ОПЕРАЦИИ НА ЕТАП ИЗПЪЛНЕНИЕ:**

**ПО 2:**

* BG05M20P001-2.001 – „Система за кариерно ориентиране в училищното образование“ на стойност 7 млн. лева.
* BG05M20P001-2.002 – „Студентски практики – фаза 1“ на стойност 37 млн. лева.
* BG05M20P001-2.003 – „Студентски стипендии – фаза 1“ на стойност 26 млн. лева.
* BG05M20P001-2.005 – „Поддържане и усъвършенстване на разработената рейтингова система на висшите училища – фаза 1“ на стойност 3 млн. лева.

**ПО 3:**

* BG05M20P001-3.003 – ,,Осигуряване на условия и ресурси за изграждане и развитие на подкрепяща среда в детските градини и училищата за осъществяване на включващо обучение – фаза 1“ на стойност 17,5 млн. лева.

**ОПЕРАЦИИ НА ЕТАП ДГОВАРЯНЕ:**

* BG05M20P001-2.004 – „Развитие на способностите на учениците и повишаване на мотивацията им за учене чрез дейности, развиващи специфични знания, умения и компетентности (Твоят час) – фаза 1“ на стойност 140 млн. лева.
* BG05M20P001-3.001 – „Подкрепа за предучилищното възпитание и подготовка на деца в неравностойно положение“ на стойност 20 млн. лева.
* BG05M20P001-3.002 – „Образователна интеграция на учениците от етническите малцинства и/или търсещи или получили международна закрила“ на стойност 25 млн. лева.

**ОПЕРАЦИИ НА ЕТАП ОЦЕНКА:**

* BG05M20P001-3.004 – „Ограмотяване на възрастни – фаза 1“ на стойност 25 млн. лева.

**ОПЕРАЦИИ НА ЕТАП НАБИРАНЕ НА ПРОЕКТНИ ПРЕДЛОЖЕНИЯ:**

* BG05M20P001-2.006 – „Ученически практики – фаза 1“ на стойност 10 млн. лева.
* BG05M20P001-2.007 – „Въвеждане на кредити в системата на професионалното образование и обучение“ на стойност 2 млн. лева.
* BG05M20P001-2.008 – „Квалификация на педагогическите специалисти – фаза 1“ на стойност 20 млн. лева.

**ОПЕРАЦИИ, ОДОБРЕНИ ОТ КОМИТЕТА ЗА НАБЛЮДЕНИЕ НА ОП НОИР, ЗА КОИТО ПРЕДСТОИ СТАРТИРАНЕ НА НАБИРАНЕТО НА ПРОЕКТНИ ПРЕДЛОЖЕНИЯ:**

**ПО 1:**

* „Изграждане и развитие на центрове за компетентност“ на стойност 150 млн. лева.
* „Изграждане и развитие на центрове за върхови постижения“ на стойност 200 млн. лева.

**ПО 2:**

* „Подкрепа за развитието на докторанти, постдокторанти, специализанти и млади учени – фаза 1“ на стойност 6 млн. лева.
* „Развитие на системата за кариерно ориентиране на студенти“ на стойност 300 000 лева.
* „Въвеждане на дуално професионално образование (Домино 2)“ на стойност 9 млн. лева.
* „Система за осигуряване на качество в професионалното образование“ на стойност 3 млн. лева.
* „Усъвършенстване на национална система за валидиране“ на стойност 3 млн. лева.

**ПО 3:**

* „Подкрепа на уязвими групи за достъп до висше образование – фаза 1“ на стойност 6,5 млн. лева.
* „Повишаване на капацитета на педагогическите специалисти за работа в мултикултурна среда“ на стойност 5 млн. лева.
* „Интегрирани мерки за подобряване достъпа до образование“ на стойност 8 млн. лева.

**По-важни решения, взети на Комитетите за наблюдение:**

В рамките на отчетния период са проведени заседания на подкомитета за научни изследвания и технологично развитие, на тематичната работна група „Висше образование” и на тематичната работна група „Социално приобщаване чрез образование“, а на тематичната работна група „Предучилищно и училищно образование” са проведени две заседания. На тези заседания са обсъдени критерии за избор на нови операции, насоки за кандидатстване и методологии за оценяване на проектни предложения.

В периода март – май 2016 г., с писмени процедури за вземане на решения на КН са променени критериите за избор на две операции: „Квалификация на педагогическите специалисти – Фаза 1“ и „Подкрепа на уязвими групи за достъп до висше образование – Фаза 1“. На редовното заседание на КН през м. юни 2016 г. са одобрени нови критерии за подбор на операции в сферата на висшето образование и професионалното образование.

**Отчет към 30.06.2016 г. на изпълнението на Индикативната годишна работна програма (ИГРП) за 2016 г.:**

С промяната на ИГРП, одобрена от КН на ОПРЧР, 9 схеми от първоначално планираните за 2016 г. са с отложени дати за стартиране и са добавени 5 нови схеми: „Система за осигуряване на качество в професионалното образование и обучение“; „Въвеждане на дуална система на обучение (ДОМИНО 2)“; „Развитие на системата за кариерно ориентиране на студенти“; „Усъвършенстване на националната система за валидиране“; „Интегрирани мерки за подобряване достъпа до образование“. Констатирано е забавяне спрямо нормативно определените срокове при оценката на проектните предложения по някои от схемите.

**7.5. Идентифицирани проблеми и предприети мерки**

Отчитайки сключените и предстоящите за сключване договори за предоставяне на безвъзмездна финансова помощ по ОП НОИР, на база оценка на вероятността за настъпването и влиянието му върху постигане на поставените цели, потенциалният риск от налагане на финансови корекции може да се определи като среден. За съществуващия потенциален риск от налагане на финансови корекции ГД СФМОП като Управляващ орган (УО) на ОП НОИР е създала необходимите вътрешни правила и процедури, които дават разумна увереност, че потенциалните рискове от висока и средна степен ще бъдат констатирани и минимизирани в рамките на допустимите граници.

В рамките на процеса по оценка на риска от измами, съгласно Насоките на Европейската комисия ще се извършва и оценка на риска от измами на етапа на подбор на проекти, на етапа на изпълнение на проектите с акцент върху измамите при обществени поръчки, верификация и плащания, както и оценка на риска от измами при процедури за обществени поръчки, провеждани от самия Управляващ орган.

С цел намаляване на присъщия за дейността и външния законодателен рискове, което да доведе до разумни нива на увереност по отношение на постигане на поставените цели са въведени превантивни контролни дейности като: ръководства за бенефициента, периодични срещи с цел методическа подкрепа и др. Въз основа на анализ на УО за оценка на риска и идентифицирани трудности в системата за управление и контрол при провеждане на обществени поръчки, УО въведе нови контролни листове за осъществяване на предварителен и последващ контрол при възлагане на обществени поръчки с цел ранно установяване и недопускане на грешки водещи да налагането на финансови корекции. За да отговори на необходимостта от консултиране на бенефициентите във връзка с изпълнението на проектите по програмата, УО провежда периодични срещи с бенефициентите.

Управляващият орган не идентифицира съществен риск от загуба на средства респективно отклоняване от поставените цели във връзка с налагане на финансови корекции.

* + - 1. **Оперативна програма „Добро управление“ 2014-2020 г. (ОПДУ)**

**8.1. Стратегически цели**

ОПДУ е основният инструмент на Република България за реализиране на административната и съдебната реформа, включително въвеждането на електронното управление. Визията на програмата се основава на разбирането, че силните, ефективни и прозрачни държавни и съдебни институции имат пряко хоризонтално отношение към постигането на всички цели, заложени в Стратегия „Европа 2020“, още повече, че тези цели са взаимосвързани. ОПДУ се стреми да подпомогне реализацията им чрез подобряването на човешкия капитал в администрацията, разширяването на приложението на информационните и комуникационните технологии, внедряването на комплексното административно обслужване и разширяване на електронните услуги на администрациите за гражданите и бизнеса, както и повишаването на прозрачността на публичния сектор.

**8.2. Институционална рамка**

За Управляващ орган на програмата е определена дирекция „Добро управление“ в Администрацията на Министерския съвет. Дирекцията е създадена с ПМС №125/20.05.2015 г. и считано от 26.05.2015 г. изпълнява също така функциите на УО на ОПАК 2007-2013 г. и ОП „Техническа помощ“ 2007-2013 г.

**8.3. Приоритети**

ОП „Добро управление“ 2014-2020 г. има 5 Приоритетни оси (ПО):

ПО 1 – **„Административно обслужване и е-управление“**

ПО 2 – **„Ефективно и професионално управление в партньорство с гражданското общество и бизнеса“**

ПО 3 – **„Прозрачна и ефективна съдебна система“**

ПО 4 – **„Техническа помощ за управлението на ЕСИФ“**

ПО 5 – **Техническа помощ**

**8.4. Постигнат напредък**

В изпълнение са проекти/финансови планове по три процедури:

По процедура „Структуриране на данни и аналитични дейности в изпълнение на стратегическите документи за развитие на държавната администрация, развитие на електронното управление и въвеждане на електронното управление в сектор „Правосъдие“ са сключени 4 договора на обща стойност 8 221 652,78 лева (приоритетна ос 1, 2 и 3).

По процедура „Осигуряване функционирането на националната мрежа от областни информационни центрове“ са сключени 27 договора на обща стойност 9 923 656,15 лева (приоритетна ос 4).

По процедура „Техническа помощ за хоризонталните структури за програмиране, наблюдение, управление, контрол, координация, сертифициране и одит на ЕСИФ“ са сключени 7 договора/издадени заповеди във връзка с одобрени финансови планове на обща стойност 36 813 611,84 лева (приоритетна ос 4).

По приоритетна ос „Техническа помощ за ОПДУ“ са издадени 2 заповеди за изпълнение на два финансови плана на обща стойност 14 947 500 лева.

**Отчет към 30.06.2016 г. на изпълнението на Индикативната годишна работна програма (ИГРП) за 2016 г.:**

Съгласно актуализираната ИГРП за 2016 г., към 30.06.2016 г. са отворени 7 процедури,както следва:

* Процедура „Приоритетни проекти в изпълнение на пътната карта за изпълнение на Стратегията за развитие на електронното управление в Република България за периода 2016-2020“ с общ размер на БФП 100 млн. лева (приоритетна ос 1). Срокът за кандидатстване е 20.12.2016 г.
* Процедура „Стратегически проекти в изпълнение на Стратегията за развитие на държавната администрация 2014-2020 г., ПОС, ПИК и НАТУРА 2000“ с общ размер на БФП 32,6 млн. лева (приоритетна ос 1 и 2). Срокът за кандидатстване е 20.12.2016 г.
* Процедура „Ефективно прилагане на правилата на ЕС за държавните помощи при предоставяне на услуги от общ икономически интерес (УОИИ)“ с обща стойност 1,3 млн. лева (приоритетна ос 2). Срокът за кандидатстване е 31.10.2016 г.
* Процедура „Повишаване на експертния капацитет на служителите в администрацията“ с общ размер на БФП 28 млн. лева (приоритетна ос 2 Срокът за кандидатстване е 1.09.2016 г.
* Процедура „Стратегически проекти в изпълнение на Актуализирана стратегия за продължаване на реформата в съдебната система и Стратегията за въвеждане на електронно управление и електронно правосъдие в сектор „Правосъдие“ 2014- 2020 г.” (приоритетна ос 3) с общ размер на БФП 35 млн. лева. Срокът за кандидатстване е 31.12.2016 г. По процедурата е подаден един проект, който е в процес на оценка. Стойността на проектното предложение е 6 млн. лева.
* Процедура „Повишаване на компетентността на магистратите и съдебните служители чрез ефективно обучение в Националния институт на правосъдието“ (приоритетна ос 3) с общ размер на БФП 10 млн. лева,срок за кандидатстване 31.12.2016 г.
* Процедура „Техническа помощ за хоризонталните структури за програмиране, наблюдение, управление, контрол, координация, сертифициране и одит на ЕСИФ“ със срок за кандидатстване до 1.12.2018 г. По процедурата са одобрени още два финансови плана

Съгласно актуализираната ИГРП за 2016 г. до края на юни е било предвидено обявяването на още една процедура. Предвид закъснението в изпълнението на един от проектите гореспоменатата процедура, заложена в ИГРП 2016, следва да бъде отложена докато първите резултати от него могат да бъдат интегрирани от УО в критериите за подбор на операции по процедурата.

До края на 2016 г. освен гореспоменатата, предстои да бъдат обявени още 3 процедури от ИГРП за 2016 г. с общ размер на БФП 30 000 000 лева.

**По-важни решения, взети на Комитетите за наблюдение:**

Към 30.06.2016 г. са проведени три процедури за неприсъствено приемане на решения от КН на ОПДУ. В резултат на проведените процедури са приети следните решения:

* Одобрен е Планът за оценка на ОПДУ за програмен период 2014 – 2020 г.;
* Изменена е ИГРП за 2016 г. и са одобрени критерии за подбор на операции по 5 процедури от ИГРП за 2016 г. поради прецизиране на допустими бенефициенти и разходи по някои от процедурите, включване на две процедури от ИГРП за 2015 г. в ИГРП за 2016 г. (поради приета с РМС от 05.04.2016 г. актуализирана Пътна карта за изпълнение на стратегията за развитие на електронното управление в Република България за периода 2016 – 2020 г.), както и добавяне на нова процедура в ИГРП за 2016 г.;

На 1.06.2016 г., в резиденция „Бояна“, е проведено и Третото официално заседание на КН на ОПДУ за представяне изпълнението на ОПДУ, ОПАК и ОПТП, както и резултатите от проведените през м. януари, м. март и м. май 2016 г. процедури за неприсъствено приемане на решение от КН на ОПДУ. Преди заседанието е проведено и обучение за членовете на КН.

До края на годината предстои подготовката на 3 бр. официални заседания на КН за одобряване на:

* Изменение на ИГРП 2016, одобряване на Наръчник на индикаторите и промяна на Вътрешните правила във връзка с промените на ПМС № 79 от 2014 г.;
* Критерии за подбор на операции за НПО;
* Одобряване на ИГРП 2017 и Годишен план за действие за комуникация 2017;
* Одобряване на Окончателни доклади за изпълнението на ОПАК и ОПТП.
	+ - 1. **Програма за развитие на селските райони 2014-2020 г. (ПРСР)**

**9.1. Стратегически цели**

В съответствие с целите на политиката на ЕС за развитие на селските райони, ПРСР 2014–2020 г. си поставя три цели:

* Повишаване на конкурентоспособността и балансирано развитие на селското и горското стопанство и преработваща промишленост;
* Опазване на екосистемите и устойчиво управление, използване на природните ресурси в земеделието, горското стопанство и хранителната промишленост, предотвратяване на климатичните промени и приспособяване към тях;
* Социално-икономическо развитие на селските райони, осигуряващо нови работни места, намаляване на бедността, социално включване и по-добро качество на живот.

**9.2. Институционална рамка**

Както и през изминалия програмен период, за Управляващ орган е определена Дирекция „Развитие на селските райони” в Министерството на земеделието и храните (МЗХ), а Държавен фонд „Земеделие“ ще продължи да изпълнява ролята си на Разплащателна агенция (РА), в съответствие с чл. 6 от Регламент (EC) 1290/2005 г. и съгласно заповед № РД 09-863 на министъра на земеделието и храните от 25 ноември 2008 г. Същевременно, с Постановление на Министерския съвет № 89 от 18 април 2016 г. е създадена Изпълнителна агенция „Сертификационен одит на средствата от европейските земеделски фондове” към МЗХ, която ще поеме функциите на Сертифициращ орган на Разплащателната агенция през новия период.

**9.3. Приоритети**

През настоящия програмен период няма да има приоритетни оси по ПРСР - всички мерки ще бъдат част от една ос. Това ще позволи прехвърлянето на средства от не толкова атрактивните мерки към тези, за които има по–голям интерес. Всички мерки от програмата следва да спомогнат за постигането на 6 основни приоритета:

* Да се стимулира трансферът на знания и иновации в областта на селското и горското стопанство и селските райони;
* Да се повиши конкурентоспособността на всички видове селскостопанска дейност и да се укрепи жизнеспособността на стопанствата;
* Да се насърчи организацията на хранителните вериги и управлението на риска в селското стопанство;
* Да се възстановят, опазят и укрепят екосистемите, зависещи от селското и горското стопанство;
* Да се насърчи ефективното използване на ресурсите и да се подпомогне преходът към нисковъглеродна и устойчива на изменението на климата икономика в селското стопанство, сектора на храните, както и в горския сектор;
* Да се насърчи социалното приобщаване, намаляването на бедността и икономическото развитие в селските райони.

**9.4. Постигнат напредък**

Към 30.06. размерът на договорените средства по ПРСР 2014-2020 г. е достигнал 498 882 119 лв. или 9% от общия бюджет на програмата. Получените траншове от ЕК възлизат на 192 042 794 лв. (4% от бюджета).

**9.5. Напредък по отделните мерки**

*Подмярка 2.1.1 „Подкрепа, насочена към възможностите за ползване на консултантски услуги”*

По подмярката е са изплатени 1 млн. лева.

*Подмярка 4.1 „Инвестиции в земеделски стопанства“*

По подмярката са сключени 749 договора на стойност 475 млн. лева. БФП. Изплатени са 9,1 млн. лева за авансови плащания.

*Подмярка 4.2 „ Инвестиции в преработка/маркетинг на земеделски стопанства“*

Подадени са 597 заявления на стойност 823 млн. лева БФП, като оценката на проектните предложения все още не е приключила.

*Подмярка 6.1 „Стартова помощ за млади земеделски стопани“*

Сключени са 1 221 договора на стойност 59,7 млн. лева БФП. Верифицирани са 3 652 заявки за 62 млн. лева и са изплатени 53,5 млн. лева.

*Подмярка 7.6. „Проучвания и инвестиции, свързани с поддържане, възстановяване и подобряване на културното и природно наследство на селата“*

Прием на заявления е проведен в периода 09.05 - 03.06.2016 г. с бюджет 48,9 млн. лева.

*Мярка 10 “Агроекология и климат”*

По мярката са изплатени 25,8 млн. лева по 1 626 заявления.

*Мярка 11 “Биологично земеделие”*

По мярката са изплатени 28 млн. лева по 1 977 заявления.

*Мярка 12 “Плащания по „Натура 2000” и Рамковата директива за водите“*

По мярката са изплатени 46 млн. лева по 10 761 заявлениия.

*Мярка 13.1 “Компенсаторни плащания за земеделски стопани в планински райони”*

По мярката са изплатени 64 млн. лева по 25 764 заявления.

*Мярка 13.2 “Компенсаторни плащания за други райони, засегнати от значителни природни* *ограничения”*

По мярката са изплатени 20 млн. лева по 10 383 заявления.

*Подмярка 19.1 „Помощ за подготвителни дейности“*

По подмярката са обявени два приема. При първия прием са сключени 66 договора на стойност 3,4 млн. лева. През втория период на прием са приети 44 бр. заявления на обща стойност 2,2 млн. лева.

*Подмярка 19.2 „Помощ за подготвителни дейности“*

През обявения от 15.02. до 31.05.2016 г. период на прием са приети 53 стратегии за местно развитие, като оценката на стратегиите все още не е приключила.

**9.6. Идентифицирани проблеми и предприети мерки**

Съгласно публикувания Индикативен график за прием на заявления за подпомагане по Програмата за развитие на селските райони 2014-2020 г. през календарната 2016 г. УО на ПРСР е планирал да отвори за кандидатстване общо 16 (шестнадесет) мерки и подмерки от Програмата. До 30.06.2016 г. не е налице значително отклонение от първоначално заложените срокове и мерките се отварят за кандидатстване своевременно.

* + - 1. **Програма за морско дело и рибарство 2014-2020 г. (ПМДР)**

**10.1. Стратегически цели**

Стратегията на ПМДР подпомага осъществяването на основните цели и приоритети на ЕС за периода 2014-2020 г. и принципите на Общата политика в областта на рибарството (ОПОР), насочени към жизнеспособност, конкурентоспособност и екологична устойчивост в секторите на рибарството и аквакултурите и насърчаване на социалното сближаване и заетостта в зависими от рибарството общности. По този начин тя се стреми да подкрепи постигането на целите на стратегията „Европа 2020“.

**10.2. Институционална рамка**

За Управляващ орган на ПМДР е определена дирекция „Морско дело и рибарство“ на Министерството на земеделието и храните. Държавен фонд „Земеделие“ - Разплащателна агенция изпълнява функциите на Междинно звено по програмата, а ролята на Сертифициращ орган е поета от звено „Сертификация на разходите по Оперативната програма за развитие на сектор „Рибарство“ на ДФЗ.

**10.3. Приоритети**

ПМДР има 7 Приоритетни оси (ПО):

ПО 1 – **„Насърчаване на устойчиво в екологично отношение, иновативно, конкурентоспособно и основано на знания рибарство, характеризиращо се с ефективно използване на ресурсите“**

ПО 2 – **„Насърчаване на устойчиви в екологично отношение, характеризиращи се с ефективно използване на ресурсите, иновативни, конкурентоспособни и основани на знания аквакултури“**

ПО 3 – **„Насърчаване на изпълнението на ОПОР“**

ПО 4 – **„Повишаване на заетостта и териториалното сближаване“**

ПО 5 – **„Насърчаване на предлагането на пазара и преработването“**

ПО 6 – **„Насърчаване на изпълнението на ИМП“**

ПО 7 – **Техническа помощ**

**10.4. Постигнат напредък**

Към настоящия момент има установено забавяне при отварянето на процедурите по ПМДР. В края на 2015 г. е одобрена ИГРП, която включва общо 11 (единадесет) мерки, от които 6 (шест) са планирани за първото полугодие на 2016 г. На проведеното на 13.04.2016 г. първо заседание на Комитета за наблюдение на ПМДР се е наложило да се приемат изменения в работната програма поради добавяне на нова мярка и необходимост от актуализиране на сроковете за обявяване на процедурите, тъй като първоначално заложените срокове не са били спазени.

На проведеното на 30.06.2016 г. второ заседание на Комитета за наблюдение на ПМДР отново е предложена за гласуване промяна, с която се намалява броят на мерките (от планирани 12 процедури, които да бъдат обявени, УО ги намалява на 8). Основната причина е, че УО не разполага с достатъчен капацитет да обработи проектите, които евентуално ще постъпят по всички планирани за обявяване процедури. Предложението не е гласувано поради липса на кворум и предстои да бъде подложено на гласуване чрез неприсъствено вземане на решение.

* + - 1. **Оперативна програма за храни и/или основно материално подпомагане от Фонда за европейско подпомагане на най-нуждаещите се лица в България за периода 2014-2020 г. (ОПХ ФЕПНЛ)**

 **11.1. Стратегически цели**

Мерките по ОПХ са насочени към хората, които живеят в най-висока степен на бедност и социална изолация. Целта е до края на програмния период (2020 година) броят на живеещите в бедност българи да бъде намален с 260 хил. души. По програмата могат да бъдат подпомагани и лица и семейства, инцидентно пострадали от бедствия и аварии при форсмажорни обстоятелства, които са получили еднократна помощ по реда на Закона за социално подпомагане.

**11.2. Институционална рамка**

За Управляващ орган на програмата е определена Агенцията за социално подпомагане към Министерството на труда и социалната политика.

**11.3. Приоритети**

Оперативната програма има 4 Приоритетни оси (ПО):

ПО 1 – **„Закупуване на хранителни продукти“**

ПО 2 – **„Предоставяне на индивидуални пакети хранителни продукти“**

ПО 3 – **„Осигуряване на топъл обяд“**

ПО 4 – **Техническа помощ**

**11.4. Постигнат напредък**

Към 30.06. договорените средства представляват 33% от общия бюджет на програмата (80 780 349 лв.), а получените траншове от ЕК възлизат на 27 708 589 лв. – 14% от бюджета.

**11.5. Напредък по приоритетни оси**

**Операция тип 1 „Закупуване на хранителни продукти – 2015г.“**

Към настоящия момент са сключени договори за закупуване на 19 хранителни продукти, както следва: брашно, спагети, компот, леща, конфитюр, локум, нектар,пастет,гювеч, скумрия в доматен сос; фасул зрял; доматено пюре, грах, бисквити, вафли, лютеница, мед , ориз и булгур, като доставките на всички продукти са стартирали с изключение на ориз и булгур, които започват считано от 11.07.2016 г., съответно 12.07.2016 г. Не са подписани договори за доставка на захар и олио поради документален и окончателен отказ на определените за изпълнители да ги сключат.

**Операция тип 1 „Закупуване на хранителни продукти – 2016 г.“**

На 04.04.2016 г. е обявена обществена поръчка с предмет: „Закупуване на хранителни продукти по процедура за директно предоставяне на безвъзмездна финансова помощ 2014BG05FMOP001-01.02 „Закупуване на хранителни продукти – 2016“ по ОПХ от ФЕПНЛ 2014-2020 по 19 обособени позиции“ с прогнозна стойност 40 187 686,00 лева без ДДС, EUR 20 547 637,57 без ДДС. Подадени са оферти от 38 участници общо по всичките 19 обособени позиции. Към настоящия момент комисията за разглеждане, оценка и класиране на офертите е на етап разглеждане на документите в плик 1, като съставеният протокол № 1 за установените констатации ще бъде изпратен до участниците, респективно публикуван на сайта на АСП в срок до 11.07.2016 г.

**Операция тип 2 „Предоставяне на индивидуални пакети хранителни продукти – 2015г.“**

В периода 06.01 – 05.02.2016 г. в 312 пункта е извършен първи транш на раздаване на 5 хранителни продукта – общо количество 13,600кг. 225 836 правоимащи лица от основната целева група са получили хранителни пакети, които съдържат общо количество: брашно, спагети, компот, конфитюр и леща.

В периода 09.05 – 03.06.2016 г. в 285 пункта е извършено раздаването на 7 хранителни продукта на лицата от допълнителните целеви групи (още близо 39 000 лица), които получават нераздадените хранителни пакети от първи транш на раздаване.

От 20.06.2016 г. стартира пълното раздаване от Партньорската организация – БЧК на останалите неразпределени близо 10 000 пакета хранителни продукти от първи транш на правоимащи лица от допълнителната целева група, ползващи социални услуги в общността и/или социални услуги в общността – резидентен тип.

От м.септември 2016г. ще стартира втори транш на раздаване на 14 хранителни продукта.

**Операция тип 3 „Осигуряване на топъл обяд – 2015“**

По операцията са сключени 86 договора за 111 трапезарии, като изпълнението на операцията е приключило на 30.04.2016г.

 Услугата „Топъл обяд” е предоставяна на 7 946 потребители - лица и семейства на месечно социално подпомагане, самотно живеещи лица, получаващи минимални пенсии, скитащи и бездомни лица, както и такива пострадали при бедствия и аварии. Принадлежността на лицата към целевата група се удостоверява от дирекциите „Социално подпомагане” по места.

Предоставени са съпътстващи мерки, включващи консултиране и съдействие за ползване на други социални услуги, предоставяни на територията на общината, включително и такива, финансирани по ОП РЧР 2014-2020 г.

**Операция тип 3 „Осигуряване на топъл обяд – 2016“**

На 25.04.2016г. е обявена процедура за директно предоставяне на безвъзмездна финансова помощ BG05FMOP001-3.002 „Осигуряване на топъл обяд-2016“. Процедурата е с пет крайни срока за кандидатстване - 31.05.2016 г.; 30.06.2016 г.; 29.07.2016г.; 31.08.2016 г. и 30.09.2016 г.

В рамките на първия краен срок са подадени 62 заявления за финансиране. Въз основа на Доклад от 28.06.2016 на оценителната комисия от I-ва оценителна сесия, на 30.06.2016г. е издадено Решение за предоставяне на безвъзмездна финансова помощ на обща стойност 2 989 440,64 лева (ЕUR 1 528 476.73). В периода 15-22.07.2016г. Предстои сключване на договори с 62 общини за 84 обществени трапезарии, които ще осигуряват топъл обяд на 7053 лица от целевите групи.

В рамките на втория краен срок за кандидатстване са постъпили 37 заявления за финансиране. От обявяване на процедурата до 30.06.2016 са постъпили общо 99 заявления за финансиране.

**11.6. Идентифицирани проблеми и предприети мерки**

За 2014 година финансовият план на програмата е в размер на 32 441 250,51 лева безвъзмездна финансова помощ, което съгласно Регламент /ЕС/223/2014г. представлява сумата, която следва да бъде включена в Доклади по сертификация, сертифицирани от Сертифициращия орган до края на 2017 г., за да се избегне риска от загуба на средства по програмата.

**Предприети мерки за недопускане на загуба на планирани средства по финансов план:**

* Прехвърляне на планираните по финансов план средства 32 441 250,51 лева за 2014 година в програмираните средства в 2016 година;
* Обществената поръчка по Операция тип 1 "Закупуване на хранителни продукти" за 2016 г. е планирана за доставка на максимално количество от всеки хранителен продукт в рамките на планираните средства за всяка обособена позиция. По този начин се елиминира риска от неусвояване на програмирани средства за доставка на хранителни продукти за 2016 година в размер на 48 225 223,20 лева;
* Достигането на максималната сума програмирана сума по Операция тип 1 ще позволи разходването на максималния размер на програмираните средства по Операция тип 2 - 4 822 522,00 лева;
* По Операция тип 3 „Осигуряване на топъл обяд“ се провеждат информационни кампании и индивидуални комуникации с общините за обхващане на максимален брой бенефициенти;

Към момента при така представения план за разходване на средствата по оперативната програма, рискът от загуба на заложените по финансов план средства за 2014 г. се свежда до минимум.

От договорените за 2015 г. по ОПХ се очаква да бъдат усвоени суми в размер на 17 016 826,98 лева или 52,45 % спрямо финансовия план за 2014 година.

Програмираните средства за 2016 г. в размер на 62 931 218,00 лева дават разумна увереност, че остатъкът от 2015 г. в размер на 15 424 423,53 лева (22,94% от програмираните за 2016 г.) ще бъде усвоен.

При така представения анализ на текущото състояние на оперативната програма за 2016 г. след сключване на договори с бенефициентите, ще бъде усвоена и останалата част от заложените по финансов план суми за 2014 г. С това се гарантира пълното използване на планираните средства за 2014 година.

**При изпълнението на Оперативната програма през 2015 г. са идентифицирани следните проблеми:**

* Липса на гъвкавост по отношение на целевите групи по Оперативната програма.

В оперативната програма са изброени конкретните целеви групи, към които да бъде насочена помощта от фонда. В хода на изпълнение е установено от УО, че този подход налага определени ограничения при предоставянето на индивидуални пакети хранителни продукти и при предоставянето на топъл обяд.

Практическото реализиране на операцията за закупуване на хранителни продукти показа, че от момента на обявяване на обществената поръчка до реализирането, броят на лицата от допустимата целева група намалява значително. Причините за това са различни, като основните са следните:

* Голям брой починали лица.
* Голям брой лица и семейства, променили постоянното си местоживеене, в това число и такива, напуснали страната.

В програмата е посочено, че непотърсените и нераздадените храни ще бъдат преразпределяни на същите целеви групи.

Това условие е създало сериозни затруднения в практически аспект. Същевременно се е установило, че има и не малък брой лица и семейства, които не попадат в обхвата на така дефинираните целевите групи, но живеят в крайна бедност и лишения.

* По операция „Предоставяне на индивидуални пакети хранителни продукти“ само един кандидат – Български червен кръст, е заявил желание за участие в процедурата.

**Предприети мерки за разрешаването на констатираните проблеми при реализацията на операциите по ОПХ:**

Въз основа на мониторинга върху изпълнението на операциите е установено от УО, че са необходими някои промени в Оперативна програма за храни и/или основно материално подпомагане, които биха довели до по-голяма гъвкавост при нейната реализация и по-висока ефективност на предвижданите мерки. На 01.02.2016 г. е депозирано искането за изменение на Програмата, а с Решение за изпълнение на Комисията от 14.04.2016 г., предлаганите изменения са утвърдени, както следва:

* Промяна в описанието на механизма за идентифициране на най-нуждаещите се лица.

В Наредба на министъра на труда и социалната политика от 04.04.2016 г. се определя основната целева група за съответния вид подкрепа – за индивидуални пакети хранителни продукти и за предоставяне на топъл обяд, както и допълнителна целева група, на която да бъдат преразпределени неполучените или нераздадените храни.

* Определяне за допустим разходът за реализиране на съпътстващи мерки в размер на 5 на сто от разходите за закупуване на хранителни продукти.

От позиция на вече натрупания опит по Оперативната програма за храни се налага изводът, че на практика не съществува риск от дублиране на финансирането от Фонда за европейско подпомагане на най-нуждаещите се лица и Европейския социален фонд, тъй като мерките по Оперативна програма „Развитие на човешките ресурси“, които се изпълняват в момента и се предвиждат в бъдеще, са насочени към различна целева група.

ФЕПНЛ предоставя първоначалната базова подкрепа на най-уязвимите граждани, засегнати от форми на крайна бедност, които са твърде откъснати от пазара на труда, за да могат да се възползват от мерките за социално приобщаване на Европейския социален фонд. За да осигурят допълняемост между двата фонда, съпътстващите мерки по програмата, като част от ангажиментите на партньорските организации, ще се изразяват преди всичко в индивидуално консултиране и информиране за основните им социални права. По този начин подкрепата по ФЕПНЛ ще подготвя най- нуждаещите се лица, за да могат на следващ етап да се възползват от реалните мерки за активен и пълноценен живот, реализирани чрез ЕСФ.

С оглед гарантиране на допълняемост между двата финансови инструмента и недопускане на дублиране на мерките и финансирането за тях, УО ще проследява на ниво индивидуален потребител предлагането на съпътстващи мерки по програмата.

Определянето на такъв разход като допустим по Оперативната програма за храни ще повиши ефективността на мерките и ще бъде допълнителен стимул за партньорските организации, тъй като те в момента са задължени да реализират съпътстващи мерки, без да получават средства за това.

* Допълване на критериите за подбор на партньорските организации.

Критериите за подбор на партньорска организация за предоставяне на индивидуални пакети хранителни продукти са допълнени по отношение на изискването за специфичен опит на организациите. Ако организацията разполага с опит в предоставянето на помощи в натура, няма пречка да кандидатства и за раздаване на индивидуалните пакети хранителни продукти.

* Засилване на мерките за обучения за партньорските организации, свързани с управление на договори по оперативната програма, мерките за информиране и публичност на подкрепата от Фонда и повишаване на административния капацитет на служителите на УО.

В рамките на операция тип 4 2014BG05FMOP001-4.001 „Техническа помощ“ са одобрени за финансиране два финансови плана през 2015 г., които се актуализирани. Заложените дейности се изпълняват, като през 2016 г., акцентът е поставен върху повишаване административния капацитет на служителите на УО, информиране и обучение на партньорските организации, и изпълнение на плана за външно възлагане.

Във връзка с необходимостта от повишаване информираността на целевите групи и партньорските организации за Оперативната програма и с цел укрепване на административния капацитет на партньорските организации с оглед качественото изпълнение на проектите и постигане на заложените по операциите цели, в периода 11-17.05.2016 г. е проведена информационна кампания. Кампанията е обявена на електронната страница на АСП и е обхванала 5 града – София, Пловдив, Варна, Бургас и Велико Търново.

* + - 1. **Напредък по програмите в рамките на Европейското териториално сътрудничество за програмен период 2014-2020 г.**

През програмен период 2014-2020 г. Република България участва в общо 12 програми на Европейския съюз (ЕС) за териториално сътрудничество по различните компоненти (трансгранично, транснационално и междурегионално сътрудничество).

В съответствие с Решение № 156/21.03.2014 г. на Министерския съвет за определяне на органи за управление, контрол, одит и изпълнение на програмите на Европейския съюз за териториално сътрудничество, в които Република България участва за периода 2014 – 2020 г., Главна дирекция „Управление на териториалното сътрудничество“ в МРРБ изпълнява функциите на Управляващ орган по програмите за трансгранично сътрудничество по външните граници на ЕС (със Сърбия, Турция и Македония), а за останалите програми е определена за Национален орган и Национално звено за контакт.

**Програма за трансгранично сътрудничество България – Сърбия 2014-2020 г.**

Общият бюджет на програмата е 34 102 256 евро (66 698 215 лв.).

На 17.08.2015 г. е публикувана първата покана за подаване на предложения с краен срок – 18.01.2016 г. Към тази дата са получени 388 проекта. Към 30.06.2016 г. е приключена оценката на постъпилите проектни предложения. На 15.07.2016 г. предстои заседание на Съвместния комитет за наблюдение за одобряване на предложените за финансиране проекти.

Прогнозният размер на договорираните средства за изпълнение на проекти към 31.12.2016 г. е 18 570 429 евро евро (36 320 602 лв.).

Прогнозният размер на разплатените средства към бенефициенти към 31.12.2016 г. е 3 714 086 евро (7 264 121 лв.).

**Програма за трансгранично сътрудничество България – Турция 2014-2020 г.**

Общият бюджет на програмата е 29 642 896 евро (57 976 465 лв.).

На 16.11.2015 г. е публикувана първата покана за подаване на предложения с краен срок – 16.03.2016 г. Към тази дата са получени 195 проекта. Към 30.06.2016 г. е приключена оценката за административно съответствие и допустимост на постъпилите проектни предложения. На заседание на Съвместния комитет за наблюдение, проведено на 29.06.2016 г., е взето решение 116 проекта да бъдат допуснати до следващия етап на подбора – оценка за качеството, която предстои през юли и август 2016 г.

Прогнозният размер на договорените средства за изпълнение на проекти към 31.12.2016 г. е 11 028 255 евро (21 569 392 лв.).

Прогнозният размер на разплатените средства към бенефициенти към 31.12.2016 г. е 2 200 000 евро (4 302 826 лв.).

**Програма за трансгранично сътрудничество България – Македония 2014-2020 г.**

Общият бюджет на програмата е 19 461 690 евро (38 063 757 лв.).

Първата покана за подаване на предложения е обявена на 23.09.2015 г. с краен срок – 25.01.2016 г. Към тази дата са получени 213 проекта. Към 30.06.2016 г. е приключена оценката на постъпилите проектни предложения и на заседание на Kомитет за наблюдение, проведено на 23.06.2016 г., са одобрени за съфинансиране 44 проектни предложения на обща стойност 10 134 755 евро (19 821 553 лв.).

Прогнозният размер на договорираните средства към 31.12.2016 г. е 10 597 888 евро (20 727 349 лв.).

Прогнозният размер на разплатените средства към 31.12.2016 г. е 2 119 577 евро (4 145 468 лв.).

**Програма за трансгранично сътрудничество Румъния – България 2014-2020 г.**

Общ бюджет на програмата е 258 504 125 евро (505 590 123 лв.).

Първата покана за набиране на проектни предложения по Приоритетни оси 1, 2 и 3 e публикувана на 26.03.2015 г. Сроковете за подаване на проектни предложения са както следва: 30.06.2015 г. за проекти от типа „меки мерки“ и 30.09.2015 г. за инвестиционни („твърди“) проекти.

Общият размер на финансирането е 208 130 964 евро (407 068 783 лв.), от които 180 972 413 евро (353 951 274 лв.) (87%) за инвестиционни проекти и 27 158 554 евро (53 117 515 лв.) (13%) - съответно за меки мерки.

В рамките на поканата са подадени 117 проекта от типа „меки мерки“, като най-голям е интересът към ПО 2 – „Зелен регион“, в който са подадени 89 предложения. В 70 проекта водещите партньори са организации и институции от България, като с най-голяма активност се отличават областите Видин, Русе и Добрич. От 117 проекта 36 са предложени за съфинансиране (на обща стойност 17 304 315,57 евро (33 844 230 лв.), като са сключени 23 договора за субсидия на обща стойност 17 553 796,88 евро (34 331 796,88 лв.).

В рамките на втория краен срок по поканата /30.09.2015 г./ са подадени 153 инвестиционни проектни предложения, като резултатите от оценката ще бъдат представени на следващия Комитет за наблюдение.

Втората покана има за цел да създаде солидно партньорство в допустимата територия чрез финансиране на „меки“ и инвестиционни проекти. Дейностите ще бъдат финансирани в рамките на Приоритетна ос 4 – „Квалифициран и приобщаващ регион“, която има за цел създаване на интегриран трансграничен регион по отношение на заетостта и мобилността на работната сила и Приоритетна ос 5 – „Ефикасен регион“, с цел увеличаване на капацитета за сътрудничеството и ефективността на публичните институции в контекста на трансграничния регион. Общият разполагаем бюджет по втората покана възлиза на 30 458 192 евро (59 571 046 лв.), от които 17 767 279 евро (34 749 777 лв.) по ПО4 и 12 690 913 евро (24 821 268 лв.) по ПО5. Крайният срок за подаване на проектни предложения изтече на 15.03.2016 г. В момента тече оценката на постъпилите проектни предложения.

**Програма за трансгранично сътрудничество Гърция – България 2014-2020 г.**

Общият бюджет на програмата възлиза на 129 695 572 евро (253 662 491 лв.).

Първата покана e обявена на 19.11.2015 г. и е насочена към разработване и финансиране на предварително определен стратегически проект за подобряване достъпността на трансграничния регион. Финансирането е в размер на 38 235 295 евро. В рамките на поканата ще се реализират следните обекти:

* Изграждане на нов път от Димарио, Гърция, до българо-гръцката граница;
* Реконструкция на път II-86 – Средногорци - Рудозем и околовръстен път на Рудозем; Изграждане на нов трансграничен преход Димарио-Рудозем;
* Реконструкция на републикански път II-59 – Момчилград – Ивайловград.

Партньори по стратегическия проект от българска страна са Агенция „Пътна инфраструктура“ и Областна администрация Смолян, а от гръцка страна - „Егнатия одос“ АД.

Втората покана за набиране на предложения по ПО 2 „Устойчив и приспособим към климата трансграничен регион“ и ПО 4 „Трансграничен регион с висока степен на социално приобщаване“, на обща стойност 35 200 000 евро (68 845 216 лв.) e отворена за всички бенефициенти на 14.12.2015 г., с краен срок – 22.04.2016 г. Предстои оценката на получените 211 проектни предложения да приключи и да бъдат сключени договори за субсидия с класираните кандидати.

Предстои обявяване на отворена покана по Приоритетна ос 1 „Конкурентен и иновативен трансграничен регион“, както и стратегическа покана в рамките на Приоритетна ос 2 “Устойчив и приспособим към климата трансграничен регион“ насочена към един от най-важните за региона проблеми – справяне с наводненията, с предварително определени инвестиционните дейности и допустимите партньори.

**Програма за транснационално сътрудничество „Балкани – Средиземно море“ 2014- 2020 г.**

Общият бюджет на програмата е в размер на 39 727 652 евро (77 700 534 лв.).

Първата покана за набиране на проектни предложения, с разполагаем бюджет от 20 132 788 евро e обявена на 16.12.2015 г., като са отворени за кандидатстване и двете приоритетни оси: Приоритетна ос 1 „Предприемачество и иновации“ и Приоритетна ос 2 „Околна среда“. В рамките на крайният срок (15.04.2016 г.) са подадени общо 384 предложения и предстои да стартира оценката им.

**Програма за транснационално сътрудничество „Дунав“ 2014-2020 г.**

Бюджетът на програмата е в размер на 262 989 839 евро (514 363 416 лв.).

Първата покана за набиране на проектни предложения /първа фаза/ е обявена в периода 23.09.2015 г. – 03.11.2015 г. Получени са 576 заявления за интерес на първа фаза на кандидатстване, от които в 73 водещите партньори са от България. До втори етап на поканата (Подаване на пълен формуляр за кандидатстване) са допуснати 100 бр. Заявления за интерес, от които 66 бр. Заявления за интерес с участието на 104 български партньори. Втората фаза на първа покана приключи на 9.05.2016 г. Резултати от оценката на предложенията се очакват през октомври 2016 г.

Втората покана за предложения по програма „Дунав“ се очаква да бъде отворена в края на 2016 г. (ноември – декември 2016 г.). Втората покана за предложения ще се състои от един етап - подаване на Формуляр за кандидатстване.

**Съвместна оперативна програма за ТГС Черноморски басейн 2014 – 2020 г.**

Бюджет на програмата е в размер на 53 942 456 евро (105 502 274 лв.).

Програмата функционира чрез две специфични цели:

* Насърчаване на бизнеса и предприемачеството в рамките на Черноморския басейн;
* Насърчаване на координацията при опазването на околната среда и съвместна действия за намаляване на отпадъците в морските води в басейна на Черно море.

Първата покана за набиране на проектни предложения се очаква да бъде обявена през втората половина на 2016 г.

**Програма за междуригеонално сътрудничество „ИНТЕРРЕГ Европа“ 2014-2020 г.**

Бюджетът на програмата е в размер на 426 309 549 евро (833 789 005 лв.).

Първата покана за проектни предложения е отворена в периода 22.06. – 31.07.2015 г., като в рамките на посочения период са подадени общо 261 проектни предложения. На 9.02.2016 г. Комитетът за наблюдение на програмата одобри под условие 64 проектни предложения с общ бюджет от ЕФРР - 99 153 653 евро. В 11 от  тези предложения участват 13 български партньори, от които един водещ партньор (Сдружение „Еврорегион Плевен-Олт“). Бюджетът на българските партньори е около 2,3 млн. евро. Във връзка със сключените договори за субсидия с одобрените за финансиране проектите, предстои подписване на договори за национално съфинансиране на българските партньори.

На 5.04.2015 г. е обявена втората покана за набиране на проектни предложения, с краен срок за подаване на предложенията - 13.05.2016 г. Във втората покана по програма ИНТЕРРЕГ ЕВРОПА са подадени 211 проектни предложения с участието на 60 български партньори, от които 6 Водещи партньори. Резултати от оценката на предложенията се очакват през декември 2016 г.

Очаква се трета покана да бъде обявена през първата половина на 2017 г.

**Програма за междурегионално сътрудничество ЕСПОН 2020 г.**

Бюджетът на програмата е в размер на 48 678 851 евро (95 207 557 лв.).

Програмата се изпълнява чрез един конкретен бенефициент – Европейска група за териториално сътрудничество ЕГТС ЕСПОН 2020.

 През 2015 г. ЕГТС обяви покана за набиране на оферти за извършването на приложни изследвания в рамките на „единствената операция“ по програмата по седем отделни тематични направления. Подадени са общо 50 оферти, от които към м. юни 2016 г. има избрани 7 изпълнители.

През м. декември 2015 г. ЕГТС обяви покана за подаване от заинтересованите страни на проектни предложения за разработване на целеви анализи по програмата. От общо 15 подадени предложения са селектирани 3. Нова покана за изготвяне на проектни предложения за разработване на целеви анализи се очаква да бъде обявена през месец юли 2016 г.

**Програма за междурегионално сътрудничество УРБАКТ III 2014-2020 г.**

Бюджетът на програмата е в размер на 96 324 550 евро (188 394 445 лв.).

В резултат на първата покана за набиране на проектни предложения по изграждане на „Партньорски мрежи за планиране на действия“ са подадени общо 99 проектни предложения, в 18 от които участват български партньори. Одобрени за финансиране са 21 проекта, с българско участие в 3 от тях.

Покана за проектни предложения е отворена по изграждане на „Партньорски мрежи за изпълнение“ с краен срок за подаване 22.06.2016 г. Предстои оценка за допустимост на подадените общо 15 проектни предложения за изграждане на „Мрежи за изпълнение“ с общо 123 кандидат-партньори, от които 9 са от България.

**Програма ИНТЕРАКТ III**

Бюджетът на програмата е в размер на 46 344 220 евро (90 641 416 лв).

Основната цел на програмата е да повиши институционалния капацитет на органите, отговорни за изпълнението и управлението на програмите за европейско териториално сътрудничество чрез оказването на тематична експертиза.

За 2016 г. е планирано осъществяването на приблизително 50 събития и публикуването на близо 10 тематични публикации.

**Г) Ефективност на електронното подаване на проектни предложения през ИСУН 2020**

Развитието на системата ИСУН 2020 доведе до съществени промени в процесите при подготовка, оценка и изпълнение на проекти към опростяване и съкращаване на сроковете. На този етап най-осезаема е промяната в процеса на кандидатстване и оценка на проектните предложения. С използването на ИСУН 2020 се намали значително административната тежест при подготовка, подаване и изпълнение на проекти. Като добра практика за ИСУН може да бъде посочен УО на ОПДУ, при който голяма част от вътрешния документооборот по програмата се извършва посредством информационната система.

Към настоящия момент, основният начин на кандидатстване е по електронен път, а процесът на отчитане на проекти се осъществява единствено по електронен път. До 30.06.2016 г. са обявени 144 процедури за предоставяне на безвъзмездна финансова помощ, като само седем са процедурите предвиждащи подаване на проектни предложения на хартия. Останалите позволяват електронно кандидатстване през Информационната система, като тази възможност се използва масово от бенефициентите.

Електронно са подадени  86,26% от всички 10 446 подадени проектни предложения  по всички оперативни програми.

Системата дава възможност не само за лесно подаване на проектни предложения, но също така съкращава значително сроковете за оценка на проектните предложения, както и за тяхното последващо отчитане предвид възможността за осъществяване оценката на проектни предложения да се извършва единствено в системата, включително комуникацията с кандидат бенефициентите.

Степента на удовлетвореност от системата от страна на бенефициентите потребители на системата е 86%. Данните са изчислявани на база на направена анкета сред потребителите на информационната система, както вътрешни (УО, НФ, ОСЕС и др.) така и на външни (бенефициенти).

**Д) Анализ на въздействието върху системата за управление и контрол на еврофондовете в България от прилагане на ЗУСЕСИФ**

Законът за управление на средства от ЕСИФ (ЗУСЕСИФ) е обнародван на 21.12.2015г. в бр. 101 на ДВ. и влиза в сила от 25.12.2015г. ЗУСЕСИФ е насочен към постигането на устойчивост на регулаторната среда и максимално кодифициране и унифициране на правилата, по които се управляват и разходват средствата от Европейските структурни и инвестиционни фондове, както и към въвеждането на мерки за намаляване на административната тежест за бенефициентите и на ясен и ефективен съдебен контрол за защита на конституционно гарантираните права на гражданите и организациите - бенефициенти по програмите.

Законът урежда обществените отношения, свързани с различните дейности по координация, изпълнение, мониторинг и контрол на средствата, предоставени от Европейския съюз на Република България.

По отношение на новия програмен период със ЗУСЕСИФ се осигурява предсказуемост на средата и се определя ясно институционалната рамка и основните взаимоотношения както между органите в системата за управление и контрол, така и между тях и бенефициентите. Законът създава регулация, която цели уеднаквяване на основните процеси по отношение на програмите и очертава националната институционална рамка с ясно разпределение на отговорностите между органите на изпълнителната власт, консултативните органи на правителството и звената за координация, управление, контрол и мониторинг.

Едновременно с влизането в сила на ЗУСЕСИФ стартира и разработването на подзаконовата уредба по неговото прилагане, като до приемането ѝ съществуващите нормативни актове запазват своето приложение, дотолкова, доколкото те не противоречат на Закона.

**До момента са одобрени:**

* ПМС № 162 от 5.07.2016 г. за определяне на детайлни правила за предоставяне на безвъзмездна финансова помощ по програмите, съфинансирани от ЕСИФ за периода 2014-2020 г.;
* ПМС 161 от 4.07.2016 г. за определяне на правила за координация между управляващите органи на програмите и местните инициативни групи, и местните инициативни рибарски групи във връзка с изпълнението на подхода „Водено от общностите местно развитие” за периода 2014-2020 г.;
* ПМС 160 от 1.07.2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от ЕСИФ;
* ПМС № 142 от 14.06.2016 г.за изменение и допълнение на постановление № 79 на министерския съвет от 2014 г. за създаване на Комитети за наблюдение на Споразумението за партньорство на Република България и на програмите, съфинансирани от ЕСИФ, за програмен период 2014–2020 г.

На заседание на Министерския съвет са разгледани:

* ПМС за приемане на Наредба за администриране на нередности по ЕСИФ;
* ПМС за определяне на национални правила за допустимост на разходите по програмите, съфинансирани от ЕСИФ, за програмен период 2014-2020 г.

С Постановлението за допустимост се разширяват възможностите за прилагане на опростени разходи през периода 2014-2020 г. Разпоредбите на нормативния акт предвиждат безвъзмездна финансова помощ за разходи за организация и управление да се предоставя под формата на единна ставка, когато дейността не се възлага изцяло на външен изпълнител. За целта е предвидено, в срок до 31.12.2016 г., да бъде внесена за одобрение от Министерския съвет национална методология за определяне на единната ставка за разходи за организация и управление.

**В процес на обсъждане и/или съгласуване са:**

* Наредба за определяне на условията, реда, механизма за функциониране и изискванията към структурата и съдържанието на информацията, въвеждана в ИСУН и за определяне на условия и ред за провеждане на действия от производствата по смисъла на ЗУСЕСИФ пред управляващите органи посредством ИСУН – за обсъждане в експертната работна група за разработване и привеждане в съответствие със ЗУСЕСИФ на нормативните актове по неговото прилагане;
* Нормативен акт определяне на тарифи за държавни такси по съдебните производства – изискана е информация от ВСС, която е необходима за изготвянето на точния размер на тарифите;
* Наредба за условията и реда за извършване на финансови корекции във връзка с нарушения, установени при изпълнението на проекти, съфинансирани със средства от ЕСИФ – предстои съгласуване по реда на чл. 32 преди внасяне на заседание на МС.

**В процес на обсъждане и финализиране са и наредбите на Министъра на финансите за:**

* определяне на правилата за плащания към бенефициентите, за верификация и сертификация на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по оперативните програми и програмите за европейско териториално сътрудничество
* определяне на реда за съгласуване по чл. 26, ал. 3 от Закона за управление на средствата от Европейските структурни и инвестиционни фондове (държавни помощи)

На този етап от процеса на изготвяне и обнародване подзаконовите нормативните актов е трудно да бъде направен анализ на влиянието на същия върху оперативните програми.

**Очакваните положителни резултати от прилагането на ЗУСЕСИФ са:**

* Отправна точка за бъдещите краткосрочни и средносрочни мерки за оптимизиране на системата за управление на средствата от ЕСИФ и за повишаване на нейната ефективност и ефикасност;
* Преодоляване на настоящата фрагментарност на нормативната уредба;
* Осигуряване на необходимата степен на устойчивост и предвидимост;
* Създаване на предпоставки за успешното изпълнение на програмите, съфинансирани от ЕСИФ през следващите програмни периоди;
* Ясно определен ред за съдебен контрол на актовете на административните органи, свързани с управлението на средствата от ЕСИФ.

**Докладът е приет с 9 гласа „за“ и 4 гласа „въздържал се“ на редовно заседание на КЕВКЕФ, проведено на 14 септември 2016 г.**

**ПРЕДСЕДАТЕЛ**

**НА КОМИСИЯТА ПО ЕВРОПЕЙСКИТЕ ВЪПРОСИ И КОНТРОЛ НА ЕВРОПЕЙСКИТЕ ФОНДОВЕ**

**СВЕТЛИН ТАНЧЕВ**

1. Всички суми в лева са изчислени по курс **1 шв.франк = 1.88 лева** [↑](#footnote-ref-1)
2. Това са общините Столична, Варна, Пловдив, Бургас, Русе, Стара Загора, Плевен, Благоевград, Велико Търново, Видин, Добрич, Хасково, Пазарджик, Шумен, Сливен, Габрово, Ямбол, Перник, Враца, Ловеч, Кърджали, Разград, Смолян, Казанлък, Асеновград, Монтана, Горна Оряховица, Гоце Делчев, Дупница, Кюстендил, Силистра, Димитровград, Търговище, Лом, Петрич, Свищов, Велинград, Карлово и Панагюрище. [↑](#footnote-ref-2)